
Cuvânt-înainte 


i mintea și cu priceperea mea slabă, îndrăznesc să aștern 
pe hârtie câteva date, mărturii și minuni despre Sfântul 
Munte al Athonului, care, pe bună dreptate, mai este numit 
și «Grădina Maicii Domnului». 

Sfântul Munte al Athonului este o peninsulă legată de 
pământul Greciei în partea dinspre miazăzi, având celelalte 
trei părți scăldate de Marea Egee. Lungimea Sfântului 
Munte este de 60 km, iar lăţimea variază între 12 și 18 km. 
Altitudinea vârfului Athonului este de 2034 de metri, iar 
suprafața peninsulei este de 389 km?. 

Până la venirea Maicii Domnului aici, Sfântul Munte se 
afla în întunericul închinării la idoli. Se aflau multe capiști 
idolești, iar pe vârful Athonului se afla idolul Apolon, 
fiind făcut din aur și având o înălțime uriașă. Se spune că 
atunci când era luminat de soare, se vedea tocmai de la 
Constantinopol. La acest idol, veneau mulți și i se închinau, 
iar diavolii care locuiau în el răspundeau la întrebările lor, dar 
mai întâi trebuia să li se aducă jertfe, chiar pe unii din copiii 
lor. Și acum se păstrează altare idolești, având pietre cu canal 


de scurgere a sângelui, pe care se junghiau copiii mici. 

Despre încreștinarea Sfântului Munte se cunosc din 
tradiție următoarele: 

După Înălțarea Domnului nostru lisus Hristos la cer, 
Sfinţii Apostoli, împreună cu Maica Domnului, au arun- 
cat sorți să vadă ce parte a pământului i se va încredința 
pentru propovăduirea Evangheliei. Sorţii Maicii Domnului 
au căzut să meargă pe pământul Ivirului, care acum se nu- 
mește Gruzia. Preasfânta s-a bucurat și se pregătea pentru 
plecare, dar i s-a arătat îngerul Domnului și i-a zis să nu se 
depărteze de Ierusalim, că țara ce i-a căzut se va lumina 
mai târziu, iar acum să primească îngrijirea altui pământ, 
pe care i-l va arăta Domnul. Astfel, Maica Domnului a 
rămas în lerusalim în casa preaiubitului ucenic al 
Domnului, Sfântul Apostol Ioan. 

Plecarea ei a fost în felul următor: 

Lazăr, care a fost înviat de Mântuitorul Hristos a patra 
zi, se afla în insula Cipru, unde fusese hirotonit episcop de 
Sfântul Apostol Varnava. Fiind, deci, în Cipru, a dorit din 
tot sufletul s-o vadă pe Maica Domnului, dar ezita să mear- 
gă în lerusalim, ferindu-se de ura evreilor, care căutau să-l 
omoare. Așa că i-a scris Preasfintei Fecioare, rugând-o să 
vină în insula Cipru. Maica Domnului a răspuns că va veni, 
dar să-i trimită o corabie. 

Când Maica Domnului împreună cu Sfântul Apostol 
loan călătoreau spre insula Cipru, din rânduiala lui 
Dumnezeu s-a ridicat o furtună pe mare și corabia a fost 
dusă în apropierea Muntelui Athonului. Văzând frumuse- 
țea locului, Preasfânta Fecioară a cerut Fiului ei să-i dăru- 
iască acest munte, ca să-l aibă ca moștenire. Atunci s-a auzit 

un glas, zicând: „Primește acest loc ca moștenire și în el își 
vor afla scăparea toți care vor să se mântuiască“. 

Coborând Maica Domnului împreună cu Sfântul 
Apostol loan la țărm, diavolii care se aflau în idoli au înce- 
put să țipe înfricoșați, fiind siliți de puterea lui Dumnezeu: 
„Leșiți în întâmpinarea Mariei, Maica lui Dumnezeu, la li- 


|« 


manul lui Climent!“. Poporul, mirându-se și înspăimântân- 
du-se de cele ce auzea, a coborât la țărm să vadă ce s-a 
întâmplat, întrebându-se ce fel de Dumnezeu a venit, fiind 
mai mare decât al lor. Idolul Apolon s-a prăbușit și s-a sfă- 
râmat în mii de bucăți. Aceasta i-a speriat și mai mult. 
Ajungând la limanul lui Climent, au aflat pe Maica 
Domnului împreună cu Sfântul Apostol loan, care le-au 
vestit despre întruparea Fiului lui Dumnezeu, despre răstig- 
nirea, Învierea și Înălțarea Lui la ceruri. lar pe locul unde a 
pășit Maica Domnului când a coborât din corabie a izvorât 
un izvor care curge neîncetat până astăzi și care este vinde- 
cător pentru toți cei care beau cu credință din el. Și cu toate 
că este la nivelul mării, totuși apa din el este dulce. 

Auzind toate acestea, oamenii s-au închinat adevăratu- 
lui Dumnezeu Iisus Hristos și au mulțumit Maicii Domnului 
pentru acest mare dar. Apoi, s-au botezat cu toții și și-au 
sfărâmat capiștile și idolii dintr-însele. Maica Domnului i-a 
învățat, i-a povăţuit și le-a zis: „Acest loc îmi este dat mie de 
Fiul și Dumnezeul meu“. După care, binecuvântându-i, 
le-a zis: „Să fie darul lui Dumnezeu în locul acesta și asupra 
celor ce vor viețui aici cu credință și cu bună cucernicie și a 
celor ce vor păzi poruncile Fiului și Dumnezeului meu. Și 
toate cele pământești le vor avea cu îndestulare și fără multă 
osteneală. Viaţă cerească li se va dărui lor și mila Fiului meu 
nu se va ridica de la dânșii. Locului acestuia eu îi voi fi apă- 
rătoare și fierbinte mijlocitoare către Dumnezeu și pentru 
cei ce vor vieţui aici“. Apoi s-a urcat din nou pe corabie, 
lăsându-i pe toţi cu lacrimi în ochi de bucurie pentru marele 
dar pe care-l primiseră, dar și cu lacrimi de întristare pentru 
despărțirea de Maica lui Dumnezeu. 

După încreștinare, Sfântul Munte a ajuns aproape de 
pustiire. Când a rânduit Bunul Dumnezeu și Preasfânta Lui 
Maică, au început să vină unii bărbați râvnitori, care s-au 
nevoit și s-au sfințit aici, precum a fost Sfântul Petru 
Athonitul, care a auzit din gura Maicii Domnului următoa- 
rea făgăduință: „Părinte, în Muntele Athonului va fi odihna 
ta! Pe acest Munte l-am ales eu dintre toate părțile pămân- 
tului și am hotărât să-l afierosesc spre a fi locuință călugări- 
lor și pustnicilor și are să se numească «sfânt» și câți vor 
locui într-însul și vor voi să se lupte cu dușmanul obștesc al 
omenirii, adică cu diavolul, eu însăși voi lupta alături de ei, 
voi fi cu dânșii în toată viața lor, mă voi face lor ajutătoare 

nebiruită, îi voi învăța cele ce se cuvine să le facă și îi voi 
sfătui la cele ce se cuvine să nu le facă. Mă voi face lor mai 
înainte gânditor, doctor și le voi purta de grijă, atât pentru 
hrana și doctoria care întăresc și folosesc trupul, cât și pen- 
tru hrana și doctoria care împuternicesc sufletul; și nu-i voi 
lăsa să cadă de la bine și de la fapta lor cea bună. Și aceasta 
o voi face în viaţa lor; iar după moarte voi înfățișa Fiului și 
Dumnezeului meu pe aceia care cu iubire de Dumnezeu și 
întru pocăință își vor săvârși viața lor în muntele acesta și le 
voi cere de la Dânsul desăvârșită iertare a păcatelor“. 

Această făgăduință nu o face altcineva, ci Preasfânta și 
Preacurata Maică a lui Dumnezeu, pentru cei care părăsesc 
toate și vin în Sfântul Munte. O, cât de bogaţi suntem noi, 
cei care avem o astfel de Maică preabună și preamilostivă! 

Mai pe urmă, s-au construit multe mănăstiri, schituri, 
chilii! și colibe?. Au fost perioade în care Sfântul Munte a 
cunoscut o mare înflorire. Începând cu primele decenii ale 
secolului al IX-lea, monahismul aghiorit intră într-o nouă 
fază. Muntele Athos își dobândește caracterul său de ţinut 
exclusiv monahal, cu granițe bine determinate, cu organiza- 
re administrativă proprie și cu capitala la Kareia. 

În secolul al IX-lea, au trăit în Sfântul Munte două 
mari personalități: Sfântul Petru Athonitul, considerat 
unul dintre cei mai mari pustnici, și Sfântul Eftimie din 


1 Chilia cuprinde o casă cu mai multe camere, având și un paraclis în 
care se săvârșesc slujbele, vieţuitorii fiind mai mulţi, având toate de 
obște și fiind sub ascultarea unui stareț. 


2 Coliba are o cameră sau două, fără paraclis, și este locuită de un 
viețuitor sau doi, trăind viață pustnicească. 

Tesalonic, care a întemeiat o lavră monahală pe la mijlocul 
secolului al IX-lea. 

O altă mare personalitate a Sfântului Munte, care a pus 
bazele vieții de obște și a zidit Mănăstirea Marea Lavră, a 
fost Sfântul Atanasie Athonitul. 

Primul sigiliu împărătesc datează din anul 883, din care 
reiese strădania monahilor athoniți de a-și asigura caracte- 
rul monahal al peninsulei. Împăratul bizantin Vasile 1 
Macedoneanul poruncește ca să nu fie deranjați în niciun 
fel, de nimeni, călugării din Athos. În anul 943, graniţele 
Sfântului Munte sunt fixate definitiv prin hotărâre împără- 
tească, ele rămânând, în general, aceleași până astăzi. 

Numărul călugărilor a variat în funcţie de evenimen- 
tele istorice, ajungând în anul 1920 până la aproximativ 
10000: ruși — 4800, greci — 3900, români — 500, bulgari — 
500, sârbi — 150, georgieni — 50. În foarte scurt timp, din 
1920 până în 1970, numărul lor a scăzut până la 1146, dar 
din 1974 începe să crească ușor, ajungând la ora actuală să 
fie în jur de 2500 de călugări. 

În Sfântul Munte, au fost întotdeauna monahi de toa- 
te naţiile. Locuiau în aceleași mănăstiri fără să fie nevoie 
de mănăstiri separate. Domnitorii români — moldoveni și 
munteni — au ajutat foarte mult Sfântul Munte, dar nu 
s-au gândit să înființeze mănăstiri românești, știind că 
ajută monahismul ortodox care este unul. Cu timpul, au 
apărut câteva mănăstiri și schituri populate exclusiv de 
monahi din același neam, cum ar fi: ruși — Sfântul 
Pantelimon, sârbi — Hilandaru, bulgari — Zografu și ro- 
mâni — Prodromu, Lacu. 

Kareia, capitala Sfântului Munte 


Numărul mănăstirilor este stabilit la douăzeci, iar al 
schiturilor la doisprezece. Al chiliilor nu se știe exact, de- 
oarece multe au fost părăsite, iar altele s-au dărâmat. 

Cele douăzeci de mănăstiri, în ordinea după care sunt 
așezate în catalogul mănăstirilor athonite, sunt acestea: 
Marea Lavră, Vatopedu, Iviru, Hilandaru, Dionisiu, 

Cutlumuș, Pantocrator, Xeropotamu, Zografu, Dobhiariu, 
Caracalu,  Filoteu,  Simonopetra, Sfântul Pavel, 
Stavronichita, Xenofont, Grigoriu, Esfigmenu, Sfântul 
Pantelimon (Russikon) și Constamonitu. 


Monah Pimen Vlad 


Mănăstirea Marea Lavră 


ceastă mănăstire a fost înființată în anul 963 de 

Sfântul Atanasie Athonitul. Rămas orfan de mic, 
Sfântul Atanasie a fost luat în grijă de o călugăriță, care l-a 
crescut în frica de Dumnezeu, urmându-i ei în post și în 
privegheri. Mai târziu, a ajuns la palatul împărătesc dar, ne- 
făcându-i plăcere traiul îmbelșugat de la palat și urând slava 
lumii, s-a retras la Mănăstirea Chimenului, intrând sub as- 
cultarea cuviosului Mihail, numit Malein. Mai târziu, stare- 
țul i-a dat voie să locuiască într-o chilie retrasă, pentru a se 
putea ruga în mai multă liniște. Voievodul Răsăritului, 
Nichifor Foca, nepotul cuviosului Mihail, întorcându-se de 
la război, a trecut pe la mănăstirea lui, iar cuviosul l-a dus la 
Sfântul Atanasie, pentru a se folosi de cuvintele lui cele pli- 
ne de har. Nichifor a prins mare dragoste de Sfântul 
Atanasie și l-a prețuit mult. 

Fiind aproape de sfârșitul vieții, cuviosul Mihail se gân- 
dea să-l lase egumen pe Sfântul Atanasie, care, înștiințân- 
du-se de aceasta și fugind de greutatea egumeniei, a plecat 
pe ascuns în Muntele Athonului. 

După ce a pustnicit o vreme, a intrat sub ascultare la 
un bătrân, schimbându-și numele în Varnava, ca să nu fie 
cunoscut, știind că Voievodul Nichifor îl va căuta. Aici, 
s-a arătat pe sine că nu știe carte și că este cu totul nepri- 
ceput, neștiind altă meserie decât pescuitul. Făcându-se 
cercetare pentru el de Voievodul Nichifor și adunându-se 
toți monahii la Kareia, voiau să vadă de este cel pe care îl 
căutau. Văzând că el corespunde la înfățișare, după cum 
fusese descris, l-au pus să citească cuvânt, dar el se împo- 
trivea zicând că nu știe carte. Fiind legat cu certare și ne- 
maiputând să se tăinuiască, a început să citească precum 
știa. Mai târziu, Voievodul Nichifor i-a dat mult aur cuvi- 
osului Atanasie, rugându-l să zidească o mănăstire în care 
va veni și el să se călugărească, dar nu a reușit să-și împli- 
nească făgăduinţa, căci după moartea împăratului Roman 


a fost ales împărat peste greci. 

Fericitul Atanasie, urmând îndemnul Voievodului, a 
zidit o biserică frumoasă în numele Preasfintei Născătoare 
de Dumnezeu și chilii, făcându-se povăţuitor al fraților ce se 
adunaseră acolo. Lucrul acesta a fost bineplăcut lui 
Dumnezeu și Preasfintei Maicii Sale, care s-a arătat unui 
călugăr cu numele Matei. 


Acesta, având ochii inimii curaţi și luminați, și stând 
cu luare-aminte la cântarea de dimineață, a văzut intrând 
în biserică pe Preasfânta Fecioară cea prealuminată, cu doi 
îngeri preaminunați; un înger mergea înaintea ei cu o lu- 
mânare, iar altul în urmă; Preasfânta Fecioară umbla prin- 
tre frați și le împărțea lucruri. Astfel, fraților care stăteau 
în strane și cântau le-a dat câte un galben, celor ce stăteau 
prin alte locuri în biserică le-a dat câte doisprezece bani, 
iar celor ce stăteau în pridvor, câte șase bani. Matei a văzut 

acestea și singur s-a învrednicit a lua șase bani din preacu- 
ratele ei mâini. 

Într-un timp, înmulţindu-se numărul fraților, s-au 
terminat toate alimentele și nu mai aveau cu ce se hrăni. 
Sfântul Atanasie, fiind foarte mâhnit, și-a luat toiagul și a 
pornit pe cărare spre Kareia, voind să anunţe conducerea 
Sfântului Munte că nu mai poate să asigure hrană fraților. 
După două ore de mers s-a așezat pe o piatră să se odih- 
nească. Când s-a ridicat să plece mai departe, vede o fe- 
meie venind în întâmpinarea lui. Cum a văzut-o, a privit-o 
uimit, întrebându-se ce caută aici, în aceste locuri unde nu 
intră niciodată femei. Fiind în starea aceasta, femeia necu- 
noscută l-a întrebat cu blândețe: 

— Unde mergi, bătrânule? 

Sfântul Atanasie, privind-o cu atenție, i-a răspuns: 

— Cine ești tu și cum ai venit aici? 

— Eu sunt stăpâna acestor locuri și îți știu mâhnirea ta, 
putând să te ajut, dar mai întâi vreau să știu încotro ai 
plecat. 

Atunci, Sfântul Atanasie i-a spus greutăţile și neca- 
zurile sale. 

— Și tu atâta n-ai putut suferi? a adăugat necunoscuta. 
Și pentru fărâma de pâine, tu ţi-ai părăsit mănăstirea, care 
trebuie să devină preaslăvită? Oare după duhul călugăriei 
este fapta ta? Unde îţi este credința? Întoarce-te, i-a zis ea, 
și eu te voi ajuta. Toate ţi le voi dărui cu îndestulare și se va 
preaslăvi mai mult decât celelalte mănăstiri. 


— Cine ești tu? a întrebat-o din nou sfântul. 

— Aceea în al cărui nume ai sfințit locașul tău, căreia 
ai încredințat soarta și mântuirea ta. Eu sunt Maica 
Domnului tău. 

Sfântul Atanasie, fiind neîncrezător, i-a zis: 

— Și cum pot să cunosc că ești cu adevărat cea care spui? 

— Vezi această piatră? l-a întrebat necunoscuta. Lovește 
în ea și te vei încredința. 

Lovind după cum i-a spus, piatra s-a despicat în semnul 
crucii și a izvorât un izvor îmbelșugat de aghiasmă, care 
curge până astăzi. Văzând minunea, Sfântul Atanasie i s-a 
închinat, iar Maica Domnului i-a spus: 

— Întoarce-te în mănăstirea ta și de acum să nu mai pui 
econom, căci eu voi fi econoama mănăstirii și mă voi îngriji 
de toate. 

Și zicând acestea s-a făcut nevăzută, iar Sfântul Atanasie 
i-a mulțumit și s-a întors în mănăstire, unde a găsit maga- 
ziile pline de alimente și vasele pline cu untdelemn. 

După adormirea Sfântului Atanasie, Maica Domnului 
s-a arătat unuia din stareți și i-a zis: 

— De acum să nu mă mai prăznuiţi pe mine, că eu sunt 
slăvită de toată lumea, ci să-l prăznuiţi pe Sfântul Atanasie, 
care s-a ostenit și a făcut mănăstirea. 

De atunci s-a schimbat hramul Bunei Vestiri, cu ziua 
de prăznuire a Sfântului Atanasie, ctitorul mănăstirii. La 
prăznuire, se adună majoritatea călugărilor din Athos, fă- 
cându-se priveghere de toată noaptea. 

În această mănăstire s-a nevoit și marele cântăreţ, 
Sfântul loan Cucuzel, care a trăit o perioadă la curțile îm- 
părătești, unde era foarte iubit de împărat pentru glasul 

lui dulce și frumos, având o purtare aleasă și plină de bu- 
năcuviință. Acest mare cântăreț, care a trăit în veacul al 
XII-lea, iubea mult liniștea și nu se putea împăca cu viața 
de la curțile împărătești. S-a întristat și mai mult când a 
aflat că împăratul vrea să-l însoare. De aceea căuta prilejul 
să plece undeva, să poată scăpa de slava lumii și de orice 
grijă lumească, pentru a-L putea slăvi pe Dumnezeu. 

Atunci, din rânduiala lui Dumnezeu, a venit la palatul 
împăratului egumenul Lavrei din Sfântul Munte. Tânărul 
loan i-a descoperit gândurile sale, iar egumenul l-a binecu- 
vântat pentru drumul ales. La puţin timp după plecarea 
egumenului, a plecat și loan spre Sfântul Munte și s-a pre- 
zentat la portarul Mănăstirii Lavra. Întrebându-l portarul 
cine este, i-a răspuns că este un simplu cioban și că dorește 
să fie călugăr. 

— Încă ești tânăr, i-a zis portarul. 

loan i-a răspuns cu blândeţe că în tinerețe este mai bine 
a lua asupră-și jugul Domnului. 

Atunci, portarul i-a spus egumenului despre el și s-a 
bucurat egumenul, căci în acele zile aveau nevoie de un 
cioban care să meargă cu țapii mănăstirii, la păscut. După 
un timp, l-au trimis cu ţapii prin pustietăţile Athonului, 
lucru care l-a bucurat foarte mult pe loan, care iubea liniș- 
tea. Petrecând un timp cu țapii, într-una din zile, uitân- 
du-se în jur și văzând că nu este nimeni, a început să cânte 
așa precum doar el putea să cânte. Tapii s-au oprit din 
păscut și îl priveau ca înmărmuriţi. Avea o voce atât de 
frumoasă, de parcă era îngerească. Un pustnic care locuia 


în apropiere s-a minunat nespus de asemenea cântare și 

s-a apropiat să vadă de este înger sau om. După ce l-a 
ascultat, s-a dus imediat la Mănăstirea Lavra și i-a vestit 
egumenului despre minunatul cioban cu glas îngeresc. 
Auzind acestea, egumenul a trimis imediat să-l cheme și 
când l-a văzut și-a reamintit de tânărul care îi vorbise în 
palatele împărătești. Tânărul loan s-a rugat egumenului 
să nu spună împăratului despre el. Egumenul a stat mult 
pe gânduri, întrebându-se ce să facă. N-ar fi vrut să spu- 
nă, pentru că nu voia să piardă un asemenea om îngeresc, 
dar în același timp îi era frică de împărat, căci se făcuse 
multă cercetare pentru el atunci când părăsise palatul pe 
ascuns, fiind căutat chiar și în Sfântul Munte. 

După multe rugăciuni, egumenul a plecat spre Constan- 
tinopol. S-a înfățișat înaintea împăratului, făcându-i meta- 
nie până la pământ și cerându-i ajutorul. Împăratul, uimit și 
umilit de purtarea egumenului, l-a sfătuit să se liniștească și 
să-i spună necazul, făgăduind că-l va ajuta. Atunci egume- 
nul, prinzând îndrăzneală, a început a zice: 

— Sfântă este făgăduinţa împăratului. 

Apoi i-a descoperit cele aflate despre tânărul loan. 
Când a auzit, împăratul a lăcrimat și a zis: 

— Ah, dacă aș fi știut despre cine este vorba! Dar 
acum, dacă am făgăduit, iar el a fost călugărit, facă-se voia 
Domnului și să-i spui să se roage și pentru mine. 

Și așa a rămas loan în Lavră, împodobind biserica cu 
cântările sale. Apoi, egumenul i-a dat binecuvântare și loan 
și-a zidit chilie cu bisericuță închinată Sfinţilor Arhangheli, 
unde se liniștea în zilele săptămânii, iar Duminicile și la 
Praznice venea și cânta la strana dreaptă. 

me mp mă 


Maica Domnului «<Cucuzelissa» 


Odată, cântând Acatistul Maicii Domnului, vineri spre 
sâmbătă, după Priveghere s-a așezat puţin în strana din 
dreapta icoanei Maicii Domnului. Pe când era cuprins de 
somn, o vede pe Preasfânta Născătoare de Dumnezeu înain- 
tea lui, care îi spune: 

— Bucură-te și tu, loane. Cântă-mi, căci eu nu te voi 


lăsa! 

În același timp, i-a pus în mână un galben și s-a făcut 
nevăzută. 

Deșteptându-se, loan a văzut plin de bucurie că în 
mâna lui se afla galbenul dat de Maica Domnului. Lacrimi 
de bucurie și de recunoștință curgeau din ochii lui pentru 
marea milostivire a Maicii lui Dumnezeu. Apoi, galbenul 
primit l-a atârnat la icoana Maicii Domnului, în fața căreia 
cântase Acatistul. De la acea icoană și de la acel galben se 
fac multe minuni până în ziua de astăzi. 

Altădată, din cauza multei osteneli și a statului în pi- 
cioare, lui loan i-a putrezit un picior, din care curgeau 
viermi, dar iarăși i s-a arătat Maica Domnului, în timpul 
Privegherii, zicându-i cu blândeţe: 

— De acum, să fii sănătos! și îndată s-au vindecat toate 
rănile. 

Apoi, viețuind mulţi ani întru cuvioșie, s-a dus către 
Domnul și către Maica Domnului pe care loan a slăvit-o și 
a iubit-o din toată inima și care i-a fost ocrotitoare și ajută- 
toare în toți anii vieţuirii pe pământ. A venit în Sfântul 
Munte pe când avea nouăsprezece ani, dar numărul anilor 
pe care i-a trăit în Sfântul Munte nu se cunoaște. 

Despre aghiasma care a izvorât prin minune, se spune că 
a secat o singură dată și acest lucru s-a petrecut astfel: 

Câţiva călugări de la Lavră s-au hotărât să facă ceva mai 
la vale de izvorul sfânt, aproape de malul mării, o moară de 
apă, gândindu-se să se folosească de aghiasma care curgea cu 
îmbelșugare. Când au terminat moara, a secat și izvorul, ară- 
tându-se prin aceasta că Maica Domnului nu voiește ca 
aghiasma să fie folosită la moară. Atunci, călugării, 

înspăimântându-se de minune, au dărâmat moara și — O, 
preaslăvite sunt minunile tale, Preacurată Stăpână! — aghias- 
ma a izvorât iarăși, la fel de îmbelșugată ca și mai înainte. 

De atunci, până în ziua de astăzi, își păstrează cursul ei, 
făcând multe vindecări și rămâne nestricată oricât timp ar fi 
păstrată. 

În fața bisericii mari a Lavrei, se află doi chiparoși 
care au fost răsădiţi, unul de Sfântul Atanasie și altul de 
ucenicul lui. Se povestește că, într-un timp, pe când 
Sfântul Atanasie se afla la rugăciune, a văzut o mulțime de 
diavoli, care se înarmau împotriva călugărilor, zicând: 
„Mult rău ne-a făcut acest Atanasie, venind în acest loc 
pustiu, care era al nostru, și adunând sute de călugări care 
ne ard cu rugăciunea! Hai să năvălim asupra lor și să-i iz- 
gonim“. Atunci, Sfântul Atanasie și-a luat bastonul, care 
era din fier, și a început să-i lovească, gonindu-i din mă- 
năstire. Pe când îi izgonea, chiar dacă unii mai rămăseseră 
urcați în chiparoșii mănăstirii, s-a auzit vocea Maicii 
Domnului care a zis: 

— Ce faci, Atanasie? 

— Alung spurcăciunile acestea, care nu lasă călugării în 
pace, a răspuns sfântul. 

— Lasă-i, căci aceștia sunt mântuirea voastră, căci fără ei 
a-ţi cădea în trândăvie; dar așa, cu cât veţi fi războiți mai 
tare, cu atât veți lupta și voi mai mult, încununându-vă. 

Și așa au mai rămas în Lavră diavolii care se cățăraseră 
în chiparoși. De la această minune se păstrează o vorbă în 
Lavră: atunci când iese vreo ispită, auzi pe câte un călugăr 
zicând: „larăși au coborât cei din chiparoși“. 

Între cei doi chiparoși, se află un vas foarte mare, din 
marmură, în care se face aghiasmă la hramul mănăstirii. 
Odată, când a venit sultanul în Lavră și l-a văzut, i-a plăcut 
foarte mult și a poruncit să-i fie adus la Constantinopol, 
pentru a face baie în el. Auzind acestea, unul dintre călugări 
a luat un ciocan mare și a lovit vasul, crăpându-l într-o mar- 
gine. Văzând sultanul aceasta, a poruncit ca pe acel călugăr 
să-l spânzure de un chiparos. Apoi, văzând vasul crăpat, a 
renunțat să-l mai ia. 

Pe timpul cruciaților, Mănăstirea Lavra a avut o cădere. 
Doi preoți din Lavra, din cauza fricii și fiind siliți de trimișii 
papei de la Roma, au acceptat să slujească Liturghia împre- 
ună cu catolicii. După moartea lor, cei doi preoți au rămas 
neputreziți. De câte ori au fost îngropați, pământul arunca 
trupurile lor afară. Arătau îngrozitor! Le crescuseră unghiile 
și părul. Lucrul acesta s-a petrecut recent, când Mănăstirea 
Lavra i-a luat și i-a dus într-o peșteră la malul mării și pe 
care au zidit-o. Acești doi preoți neputreziţi au fost văzuți 
de un părinte român, care se mai află în viață. 

În prezent, Mănăstirea Lavra are în jur de patruzeci de 
călugări, în afara celor de la schituri și chilii. 

Continuând călătoria pe versantul de răsărit al 
Athonului, întâlnim peștera unde s-a nevoit Sfântul Petru 
Athonitul, unul dintre cei mai mari pustnici. Apoi, a o oră 
de mers pe jos, întâlnim peștera Sfântului Nil, Izvorâtorul 
de Mir. Se spune că după adormirea lui a izvorât atât de 
mult mir din moaștele sale, încât ajungea până în mare. 


După un timp, corăbierii care treceau pe acolo au început 

să-l adune și să-l vândă pentru bani. Din acel moment, 
moaștele cuviosului au încetat să mai izvorască mir. 

Puțin mai sus, s-a nevoit Sfântul Maxim Kafsokalivitul, 
care a ajuns la așa sporire duhovnicească încât uneori era 
răpit în văzduh și mutat în altă parte. Despre acest lucru ne 
mărturisește Sfântul Grigorie Palama. Mulţi spuneau des- 
pre Sfântul Maxim că este înșelat. Atunci, Sfântul Grigorie 
s-a dus la coliba lui să se încredinţeze de adevăr. Ajungând 
acolo, nu l-a găsit acasă. S-a așezat pe o piatră să-l aștepte 
până avea să sosească. Privind pe valea muntelui în jos, l-a 
văzut pe Sfântul Maxim la o distanță foarte mare, urcând la 
deal, apoi l-a văzut ridicându-se în văzduh și zburând prin 
aer până în fața lui. Atunci, Sfântul Grigorie, stând de vor- 
bă cu el, a cunoscut că nu numai că nu era înșelat, dar se și 
afla pe culmea nepătimirii, unde foarte puțini ajung. 

Ce vom putea spune despre înfricoșata Karulie, unde 
trăiesc călugării pe stâncile fără verdeață și unde în timpul 
verii este o căldură de nesuportat! Se cere multă osteneală, 
pentru a se putea urca cineva pe cărările primejdioase, care 
trec pe marginea prăpăstiilor. 

Nu departe, la Katunachia, s-a nevoit părintele Efrem, 
fost ucenic al cuviosului Iosif Isihastul. Apoi, întâlnim chi- 
lia vestiţilor cântăreți și pictori numită „a Danieleilor“. Aici, 
a trăit marele duhovnic Daniil, care este și întemeietorul ei. 

La Schitul „Sfânta Ana“ îl găsim pe cuviosul Gherontie, 
întemeietorul schitului, la chilia căruia se nevoiește acum un 
părinte român. Pe când trăia cuviosul Gherontie, nu se afla 
apă la acea chilie. Atunci s-a rugat Maicii Domnului și a 
izvorât aghiazmă dintr-o stâncă de deasupra chiliei. 


Mănăstirea Marea Lavră 25 


După un timp, ucenicul cuviosului Gherontie, fiind tâ- 
năr și având putere, l-a rugat pe cuvios să-i dea voie să facă 
o mică grădină și să pună legume, de care să se folosească. 
După multă insistență, a primit binecuvântarea cuviosului 
de a se ocupa de grădină, dar Maicii Domnului nu i-a plăcut 
lucrul acesta și a doua zi a secat izvorul. Văzând acestea, 
cuviosul și-a dat seama de greșeala lui și s-a rugat Maicii 
Domnului să le ierte greșeala și să le dea din nou apă. După 
multă rugăciune s-a arătat Maica Domnului și i-a spus: 
„Oare până acum v-a lipsit ceva? Nu m-am îngrijit eu de 
toate? De ce, dar, v-aţi apucat de făcut grădină? lar dacă 
vreți să vă osteniți, atunci ia o piatră și arunc-o la vale!“. 
Luând cuviosul o piatră și aruncând-o, în locul unde a căzut 
piatra a izvorât un izvor cu apă curată și rece. Atunci Maica 
Domnului s-a făcut nevăzută. Acel izvor curge și astăzi și se 
află la două sute de metri mai jos de chilie. 

Pe teritoriul Mănăstirii Lavra, se află și schitul româ- 
nesc Prodromu. 


În Mănăstirea Lavra se află multe părticele din sfinte 
moaște de sfinți, dintre care voi enumera câteva: o părticică 
din lemnul Sfintei Cruci, pe care o purta Sfântul Atanasie la 
privegheri și care cântărește 3 kilograme; capul Sfântului 
loan Cucuzel, capul Sfântului Vasile cel Mare, capul 
Sfântului Nil Izvorâtorul de Mir, capul Sfântului Mihail, 
episcopul  Sinatelor, capul Sfântului Mare Mucenic 
Alexandru, vărul Sfântului Mucenic Dimitrie, capul 
Sfântului Arhidiacon Ștefan, o părticică din capul Sfântului 
loan Botezătorul, o parte din mâna stângă a Sfântului loan 
Gură de Aur, mâna dreaptă a Sfântului Apostol Andrei, 
mâna dreaptă a Sfântului Nectarie de Eghina. 

Numărul călugărilor din Lavră este de două sute și are 
sub jurisdicția ei aproape un sfert din întreg Sfântul 
Munte. Chiar și vârful Athonului este pe teritoriul acestei 


mănăstiri. 

Donaţii româneşti la Marea Lavră 


Voievozii români și-au arătat din plin dărnicia pentru 
mănăstirile din Sfântul Munte. Aici, în Mănăstirea Lavra, 
se păstrează icoana Sfântului Atanasie Athonitul, îmbrăcată 
în argint, având încrustate pe margine chipul și numele lui 
Vladislav 1 și al doamnei Ana, soţia sa, fiind cei care au dă- 
ruit această icoană Mănăstirii Lavra. Mai târziu, Neagoe 
Basarab a reînnoit Biserica și a acoperit-o cu tablă de plumb, 
apoi a zidit arhondaricul, a dăruit diferite sfinte vase și, 
anual, dăruia o sumă de 90 000 de taleri de argint. Apoi, 
Radu de la Afumaţi, Vlad Vintilă, Doamna Maria, soţia lui 
Ștefan Vodă Surdul, Alexandru Vodă cel Rău, Petru 
Șchiopul, leremia Movilă, Matei Basarab, Grigore Ghica și 
Sfântul Constantin Brâncoveanu, cu toţii, aceștia au dăruit 
danii anuale, precum și multe alte ajutoare. 


Mănăstirea Vatopedu 


espre această mănăstire, închinată Bunei Vestiri a 

Maicii Domnului, se spune că a fost construită de îm- 
păratul Teodosie cel Mare. Aceasta s-a petrecut astfel: 

Fiind furtună pe mare și fiul împăratului, Arcadie, călă- 
torind cu o corabie, pe când se afla pe punte, a fost luat de 
un val și aruncat în mare. După multe căutări zadarnice, cei 
care îl însoțeau s-au deznădăjduit de a-l mai găsi și, întris- 
taţi, au tras corabia la un liman care se afla în apropiere, 
chiar în locul în care se află astăzi mănăstirea. Când au co- 
borât pe uscat l-au aflat pe copil dormind liniștit sub o tufă 
de rugi. Plini de bucurie l-au trezit și l-au întrebat cum a 
ajuns acolo. Atunci el le-a spus că, atunci când a căzut în 
mare, a văzut o femeie frumoasă, în haine strălucitoare, care 
l-a luat de mână și i-a spus să nu-i fie frică. După ce l-a scos 
la uscat, s-a făcut nevăzută. Au înțeles cu toţii că a fost 
Maica Domnului. 

Aflând împăratul Teodosie despre toate acestea, s-a 
hotărât să zidească, drept mulțumire, o mănăstire în cinstea 
Maicii Domnului. Numele mănăstirii vine tot de la această 


minune, căci «vatopedu» înseamnă «copilul din tufe». 

Pe la începutul secolului al X-lea, mănăstirea a fost 
distrusă de pirați, iar în anul 972 a fost refăcută de trei 
ctitori: Atanasie, Antonie și Nicolae. În această mănăstire 
au viețuit și sunt cunoscuți patruzeci și trei de sfinți, între 
care Sfântul Grigorie Palama, Sfântul Nicodim, principele 
Raţco împreună cu tatăl său, regele Ștefan Nemania (care 
mai târziu, în călugărie, au luat numele de Sava și Simion), 
Sava cel nebun pentru Hristos, Cuviosul Evdochim, 
Sfântul Maxim Grecul, luminătorul rușilor, Cozma Etolul, 
noul cuvios Ioachim și alții. 

Mulţi împărați bizantini au ajutat Mănăstirea Vatopedu, 
precum Constantin al IX-lea Monomahul, Mihail al VII-lea, 
Nichifor Votaniadis, dinastia Comnenilor, Andronic al II-lea 
Paleologul, loan Cantacuzino și alții. De asemenea, au 
ajutat-o domnii Serbiei și țarii Rusiei, dar foarte mult au aju- 
tat-o voievozii Moldovei și Valahiei: Ștefan cel Mare și 
Sfânt, Neagoe Basarab, familiile domnești Ghica, Cantemir, 
Mavrocordat, Calimahi, Moruzi, Ipsilanti și Șuţu. 

În această mănăstire, pe lângă multe sfinte moaște, se 
află și o parte din Brâul Maicii Domnului. 

Icoanele Maicii Domnului făcătoare de minuni sunt în 
număr de șapte: 


1. Maica Domnului Vimatarisa sau Ctitoriţa se află în al- 
farul bisericii principale. 

Despre ea, tradiția spune următoarele: 

Prin secolul al X-lea mănăstirea a fost atacată și jefuită 
de arabi și au dat foc la ceea ce nu au putut lua cu ei. În acel 
timp, paracliser al mănăstirii era ierodiaconul Sava, care, vă- 
zând primejdia, a reușit să ia icoana Maicii Domnului și 

Crucea Sfântului Constantin cel Mare, pe care le-a ascuns 
în fântâna care se afla în Sfântul Altar, iar în fața lor a pus o 
lumânare mare, aprinsă. A acoperit apoi fântâna cu scân- 
duri și lespezi de piatră, ca să nu se vadă că acolo s-ar afla o 
ascunzătoare. Piraţii, după ce au prădat mănăstirea și au 
ucis pe călugării cei mai bătrâni, au plecat, luând cu ei în 
robie și pe ierodiaconul Sava împreună cu alții mai tineri. 
După șaptezeci de ani, ierodiaconul Sava a reușit să scape 
din robie. Dorinţa lui cea mai mare a fost să se întoarcă cât 
mai repede la mult iubita sa mănăstire. 

Ajungând din nou la Vatopedu, a aflat aici câțiva călu- 
gări care reușiseră să refacă ceva din ruinele mănăstirii și 
viețuiau într-o mică obște, sub ascultarea unui stareț. Privind 
cu lacrimi în ochi la locul unde se făgăduise Domnului, a 
întrebat despre odoarele pe care le ascunsese în fântână, dar 
noii vieţuitori nu știau nici măcar de faptul că ar exista fân- 
tână în Sfântul Altar. Mergând la locul indicat de ierodia- 
conul Sava, părinţii au dat deoparte lespedea de deasupra 
fântânii și au aflat icoana Maicii Domnului împreună cu 
Crucea stând drepte pe apă, iar lumânarea aprinsă înaintea 
lor, de parcă atunci ar fi fost puse. Le-au scos cu evlavie și 
au preaslăvit pe Preabunul Dumnezeu și pe Preacurata Lui 
Maică, mulțumindu-le pentru aceste mari daruri. 

Această icoană se mai numește și «Ctitoriţa», fiindcă 
a fost descoperită în timpul celor trei ctitori: Atanasie, 
Nicolae și Antonie. În amintirea acestei minuni, în fieca- 
re zi de luni seara se cântă de părinții mănăstirii Paraclisul 


Maicii Domnului. 

În legătură cu această icoană se mai spune că, odată, un 
călugăr era foarte necăjit că nu reușea să înțeleagă cuvintele: 
„O mie de ani înaintea ochilor Tăi sunt ca ziua de ieri... “ 
(Psalmul 89, 4). În acea perioadă viețuiau în mănăstire și 
Chiril și Ciprian, foști patriarhi ai Constantinopolului. 
Fiind Praznicul Bunei Vestiri, pe când patriarhul Chiril se 
închina la sfintele moaște, acel călugăr se afla în biserică și 
se ruga Maicii Domnului să-l lumineze să priceapă acele 
cuvinte. Pe când se ruga, a auzit o voce de la icoana Maicii 
Domnului, care i-a explicat înțelesul versetului. Plin de bu- 
curie, a căzut în genunchi și a mulțumit Preacuratei Fecioare 


cu lacrimi pentru acest mare dar. 


2. Maica Domnului Paramitia (Mângâietoarea) a fost 
pictată în secolul al XIV-lea şi se află în pronaos, pictată pe pe- 
refe, în fața Parachisului Sfântului Nicolae, fiind mutată mai 
târziu în Paraclisul care-i poartă numele. 

În timpurile mai vechi era obiceiul ca monahii care ie- 
șeau din biserică dimineața, după terminarea slujbei, să 
sărute această icoană, iar starețul preda atunci cheile mănăs- 
tirii portarului, pentru a deschide porțile mănăstirii. Se spu- 
ne că, într-una din zile, pe când starețul voia să dea cheile 
portarului, a auzit o voce blândă și rugătoare venind dinspre 
icoană: „Nu deschideţi astăzi porțile mănăstirii, ci urcați-vă 
pe ziduri și alungați piraţii!“. Întorcându-se spre icoană, sta- 
rețul a văzut pe Maica Domnului cu Pruncul isus în brațe, 
fiind ca vie. Apoi a văzut pe Prunc punând mânuţa la gura 
Maicii Sale și zicând: „Maica Mea, nu mai purta grijă de 


această adunătură de păcătoși; lasă-i să fie trecuţi prin sabia 

piraților, că mult M-au supărat cu păcatele lor“. Dar Sfânta 
Fecioară, luând mânuța Pruncului Hristos de la gura sa, și-a 
îndreptat capul spre dreapta și a repetat aceleași cuvinte. 
După terminarea glăsuirii, Născătoarea de Dumnezeu și 
Preasfântul său Prunc au luat iarăși înfățișarea de icoană, 
rămânând în acea poziţie care se vede și astăzi. 

Atunci starețul, mulţumindu-i cu lacrimi Maicii 


Domnului pentru grija pe care le-o poartă, a urcat împreună 

cu călugării pe zidurile mănăstirii, alungând piraţii care se 
aflau ascunși pe lângă ziduri și așteptau deschiderea porți- 
lor. De atunci, în amintirea minunii, călugării păstrează 
mereu o candelă aprinsă în fața sfintei icoane, iar în ziua de 
vineri se slujește Sfânta Liturghie în cinstea ei și se cântă 
Paraclisul Maicii Domnului. 

În legătură cu această icoană, se mai povestește minu- 
nea făcută cu Sfântul Neofit Prosmonarul, care era slujitor 
în acest paraclis. Odată, fiind trimis de ascultare la metocul 
din Ewvia, s-a îmbolnăvit foarte grav. Văzându-și sfârșitul 
aproape, s-a rugat cu lacrimi în ochi Maicii Domnului să-l 
învrednicească să ajungă din nou la Vatopedu și să moară 
acolo. Pe când se ruga, a auzit o voce zicându-i: „Neofite, 
du-te la mănăstire și într-un an de zile să fii gata!“. Un an 
mai târziu, după ce s-a împărtășit cu Sfintele Taine, pe când 
urca scările, a auzit din nou vocea Maicii Domnului care 
venea dinspre paraclisul Preasfintei Fecioare, zicându-i: 
„Neofite, ceasul plecării tale s-a apropiat!“. Mergând la chi- 
lie, a simțit că puterile încep să-l părăsească. După ce și-a 
cerut iertare de la toți frații, și-a dat sufletul în mâinile 
Maicii Domnului. 


3. Maica Domnului Esfagmeni (Înjunghiata) 

Această icoană se află în naosul Paraclisului Sfântului 
Dimitrie, fiind pictată pe perete în secolul al XIV-lea. Se 
spune că într-una din zile, un diacon care era paracliserul 
bisericii principale, după o priveghere mai obositoare, mai 
întârziind în biserică, după cum era rânduiala paracliserului, 
a ajuns mai târziu la trapeză. Trapezarul l-a respins, spu- 


nându-i că nu mai are mâncare. 

Atunci paracliserul, fiind o fire mai iute, s-a umplut de 
mânie și s-a întors înapoi în biserică. L-a întunecat diavolul 
atât de mult, încât, luând cuțitul cu care curăța ceara de pe 
sfeșnice, s-a apropiat de icoana Preasfintei și Preablândei 
Fecioare și i-a zis plin de mânie: „Îc slujesc de atâta timp, 


iar tu nu te îngrijești nici de hrana mea?“. Și, ridicând 


3 A . 
6 SFÂNTUL MUNTE ATHOS ap, GRĂDINA MAICII DOMNULUI 


cuțitul, a lovit în chipul cel Preacurat al Sfintei Fecioare, din 
care a început îndată a curge sânge. În acel moment a intrat 
diavolul în nefericitul diacon și l-a trântit la pământ, 
muncindu-l. 

Auzind ţipetele lui, au venit câțiva fraţi ce erau în apro- 
piere și, văzând cele întâmplate, au anunțat pe stareţ, care, 
adunând obștea, au făcut Priveghere de toată noaptea, ru- 
gând-o pe Preasfânta Fecioară să-l ierte pe cel care a îndrăz- 
nit să o lovească. După multe rugăciuni, diaconul a fost 
izbăvit de diavol, iar Maica Domnului i-a descoperit stare- 
țului că îl va ierta, dacă va face pocăință. Și a stat diaconul 
în fața icoanei Maicii Domnului, plângând și cerându-și 
iertare, timp de trei ani. Apoi Maica Domnului s-a arătat 
iarăși starețului și i-a zis: 

— Îl iert de fapta lui nesăbuită, dar mâna cu care m-a 
lovit va rămâne uscată până la sfârșitul vieții lui, iar după 
moarte, blestemată spre neputrezire. 

După ce monahul a murit, trecând o perioadă de câți- 
va ani și venind timpul să fie dezgropat, după cum este 
rânduiala în Sfântul Munte, trupul i-a fost găsit putrezit, 
în afară de mâna cu care lovise chipul Preacuratei Fecioare. 
Această mână se păstrează până în ziua de astăzi neagră și 
neputrezită. 

În legătură cu această icoană, s-a mai întâmplat o mi- 
nune cu un preot care, venind în mănăstire să se închine, nu 
credea că sunt adevărate cele ce se spuneau despre icoană. 
Întinzând mâna fără de evlavie, a atins locul unde icoana 
fusese lovită. În acel moment din icoană a început să curgă 
iarăși sânge, iar preotul a căzut mort chiar în clipa aceea. 

4. Maica Domnului Antifonitria (Împotrivă G/ăsuitoarea) 


este pictată pe perete în pronaosul bisericii principale. 


Despre această icoană se cunosc următoarele: 

După ce împăratul Teodosie a construit mănăstirea și a 
împodobit-o cu tot felul de odoare de mare preț, fiica lui, 
Plachidia, în anul 382, a dorit să vină să se închine în acest 
sfânt locaș făcut de tatăl ei. Fiind primită cu mare cinste de 
către părinții mănăstirii, a dorit să se închine în biserică. 

Pe când s-a apropiat de biserică și a vrut să intre, a auzit o 
voce ca de tunet, zicându-i: „Rămâi pe loc și să nu mai cutezi 
a veni aici de acum înainte. Cum îndrăznești tu, o femeie, să 
calci în acest loc?“. Înfricoșată, Plachidia a căzut în genunchi 
și a cerut iertare Maicii Domnului. Apoi s-a întors și a plecat 
din Sfântul Munte. Mai târziu, a construit pe cheltuiala ei 
un paraclis, lipit de peretele unde se află icoana, paraclis în- 


chinat Sfântului Mare Mucenic Dimitrie. 


5. Maica Domnului Eleovritissa (Izvorâtoarea de ulei) se 
află în magazia de ulei a mănăstirii şi a fost pictată în secolul 
al XIV-lea. 

Din locul unde se găsește, icoana este adusă în biserica 
principală, în vinerea din Săptămâna Luminată, când i se 
face prăznuirea. Despre această icoană, se spune că a făcut 
multe minuni, atunci când mănăstirea era lipsită de cele 
necesare. 

Într-o vreme, când nu mai era ulei în mănăstire, Sfântul 
Ghenadie, care era însărcinat cu aprovizionarea mănăstirii, 
a început să facă economie la ulei, folosind doar pentru ne- 
voile bisericii. Bucătarul s-a dus la stareț și s-a plâns că nui 
se dă ulei pentru mâncare. Atunci stareţul a poruncit 
Sfântului Ghenadie să dea ulei pentru nevoile mănăstirii, 
fără să se îngrijească de lipsa acestuia, căci Maica Domnului 
nu-i va lăsa și va face milă cu ei. Fericitul Ghenadie a făcut 
precum i s-a spus. 

Într-o zi, pe când a intrat în cămară, a văzut că vasele 
erau atât de pline, încât uleiul curgea pe jos, ajungând până 


la ușă. 

Atunci Fericitul Ghenadie a mulțumit Maicii 
Domnului cu lacrimi pentru această minune și a alergat la 
stareț, spunându-i de purtarea de grijă a Preasfintei 
Stăpâne. Atunci starețul i-a zis: „Vezi cât de mult poate 
ascultarea și credința în Maica Domnului?“. De atunci, 
această icoană are o mireasmă deosebită. 


6. Maica Domnului Pirovolitisa (Împușcata) este pictată 
pe peretele de deasupra porții din exteriorul mănăstirii. 

În anul 1822, un grup de soldați turci au ajuns la mă- 
năstire. Unul dintre ei care era mai mândru, fiind nepotul 
Pașei, a scos pistolul și a tras în icoana de deasupra porții, 
făcând o gaură în mâna dreaptă a Preasfintei Fecioare. 

Dar îndată l-a ajuns pedeapsa lui Dumnezeu, că, luân- 
du-l diavolii în primire, s-a îndrăcit și, țipând, s-a dus și s-a 
spânzurat de un măslin aflat în fața mănăstirii. Speriaţi de 
cele întâmplate, ceilalți turci au fugit și au povestit toate 
Pașei, care, ascultându-i, a zis: „Lăsaţi-l neîngropat, ca să fie 
de învățătură și altora care se vor lega de cele sfinte“. 


7. Maica Domnului Pantanassa (Atotimpărăteasa) a fost 
pictată în secolul al XVII-lea şi se află pe proschinitarul din 
stânga al coloanelor de răsărit ale bisericii principale. 

După spusa bătrânilor din mănăstire, s-a cunoscut că 
este făcătoare de minuni din următoarea întâmplare: 

Într-o zi, un tânăr a intrat în biserică și a vrut să se în- 
chine la icoană. Când s-a apropiat de icoană, chipul 
Preasfintei Fecioare s-a luminat deodată, iar tânărul a fost 
aruncat la pământ. Când și-a revenit a povestit monahilor 
că avea viață necurată și se ocupa cu vrăjitoria. Apoi, căzând 
înaintea icoanei, și-a cerut iertare cu lacrimi în ochi, făgă- 


duind că își va îndrepta viaţa, precum a și făcut. 

Această icoană mai are și harul de a vindeca cancerul. 
Foarte mulți bolnavi s-au vindecat după ce au citit cu cre- 
dință Paraclisul Maicii Domnului înaintea icoanei. 

În același proschinitar se mai află o icoană a Maicii 
Domnului despre care se povestește un lucru minunat: 

Cu puţin timp în urmă, un monah tânăr care se află în 
mănăstire, stând de vorbă cu unul din bătrânii mănăstirii, 
l-a întrebat: 

— Părinte, te afli de atâta timp în mănăstire și stai în 
strana din faţa icoanei Maicii Domnului. Te rog să-mi spui 
și mie dacă a făcut Maica Domnului vreo minune cu sfinția 
ta sau dacă i-ai simțit prezența și ajutorul în vreun fel. 

— Părinte, a răspuns bătrânul, am să-ţi spun un lucru 
minunat pe care l-am văzut. Într-o zi, stăteam în strana 
mea și mă rugam, privind la icoana Maicii Domnului. Era 
momentul când părinții se închinau, după slujbă, la sfin- 
tele icoane. Atunci am văzut icoana Maicii Domnului 
strălucind și pe Preacurata Fecioară binecuvântând pe că- 
lugări. Pe unii îi binecuvânta, iar pe alţii nu. Atunci am 
înțeles că cei care se închinau fără evlavie și cu mintea 
împrăștiată nu aveau parte de binecuvântarea Maicii 
Domnului. 

Un lucru de mare valoare care se află în mănăstire este 
o parte din Brâul Maicii Domnului. Câtă bucurie pentru 
noi, păcătoşii, să putem săruta și atinge brâul pe care l-a 
purtat Împărăteasa cerurilor, Preasfânta și Preabuna 
noastră Stăpână și mijlocitoarea către Mântuitorul Hristos 
pentru toți cei care cad la preacuratele ei picioare și îi cer 
ajutorul! 

De asemenea, se mai află și o parte din Lemnul de 
viață făcătoarei Cruci a Domnului nostru lisus Hristos, 
precum și trestia în care a fost înfipt buretele îmbibat cu 
oţet. 

În mănăstire se găsesc sfinte moaște de la aproape 
două sute de sfinți, între care și capul Sfântului loan 
Gură de Aur, având urechea stângă întreagă. În viața 
Sfântului se spune că, odată, venind ucenicul la el în timp 
ce scria, a văzut un oarecare bărbat stând la spatele său și 
șoptindu-i la ureche. Privind mai bine, a înțeles că era 
Sfântul Apostol Pavel, care îl povăţuia pe Sfântul loan. 

De asemenea se mai află și capul Sfântului Grigorie 
Teologul, cel al Sfântului Mucenic Iacob Persul și capul 

Sfântului Mare Mucenic Mercurie, precum și degetul 
mare de la mâna dreaptă a Sfântului loan Botezătorul, 
mâna dreaptă a Sfintei Mare Muceniţe Ecaterina și mul- 
te alte sfinte moaște. 

În prezent, Mănăstirea Vatopedu are în jur de o sută 
de călugări din mai multe țări, între care și doisprezece 
monahi români. 

Într-o chilie, aproape de mănăstire, se nevoieşte pă- 
rintele Iosif Vatopedinul, care a fost ucenic al Cuviosului 
Iosif Isihastul. Părintele Iosif se ocupă cu partea duhovni- 
cească a mănăstirii, sfătuind și povăţuind pe călugări, ma- 
joritatea acestora fiind tineri. Stareţ al mănăstirii este 
părintele Efrem, care a luat conducerea de când mănăsti- 
rea a trecut de la forma de viață idioritmică, adică viață de 
sine, la viața de obşte. În scurt timp s-au cunoscut și roa- 
dele vieţuirii de obște. 

Pe teritoriul Mănăstirii Vatopedu se află două schituri: 
Sfântul Dimitrie și Sfântul Andrei. Acesta din urmă a fost 
rusesc, având cea mai mare biserică din Athos. Schitul mai 
este numit și «Serai», care în turcește înseamnă «palat», 
fiind numit astfel de turci datorită mărimii și frumuseții 
sale. În prezent schitul are în jur de douăzeci de călugări 
greci, care sunt veniți de la Mănăstirea Filoteu. 

Printre chiliile aflate pe teritoriul Mănăstirii Vatopedu 
se află și trei chilii românești, în Sihăstria Colciu. Numărul 
călugărilor de pe tot teritoriul Vatopedului, dimpreună cu 


cei din mănăstire, se ridică la o sută șaptezeci. 

Donaţii românești pentru Mănăstirea Vatopedu 


Ajutoarele românești pentru această mănăstire au înce- 
put cu Ștefan cel Mare, care a construit portul și turnul de 
pază al mănăstirii. Apoi, acesta a refăcut trapeza și a con- 
struit un paraclis în cinstea Sfântului Nicolae. 

Neagoe Basarab a acoperit biserica mare cu plumb și a 
refăcut o parte din clădirile mănăstirii. A construit și para- 
clisul închinat brâului Maicii Domnului și a rânduit danii 
anuale. 

Până în anul 1794, aproape toți voievozii au făcut danii 
mănăstirii, precum Vlad Vintilă, Alexandru Lăpușneanu, 
Matei Basarab, Vasile Lupu, Sfântul Constantin Brân- 
coveanu, Radu de la Afumaţi și domnii Calimachi, Ghica, 


Mavrocordat, Moruzzi, Ipsilanti și Șuţu. 

Mănăstirea Iviru 


Mo Iviru este situată în partea de nord-est a 
peninsulei. A fost zidită pe la sfârșitul secolului 
al X-lea, pe locul unde mai înainte fusese Lavra Sfântului 
Climent, de către loan Iviritul, fost curtean al voievodului 
David al Iviriei și general al Bizanțului. Văzând deșertă- 
ciunea acestei lumi, s-a lepădat de toate și s-a călugărit 
într-o mănăstire din Macedonia. Mai târziu s-a dus la 
Olimp, apoi la Sfântul Munte unde l-a cunoscut pe 
Sfântul Atanasie și a rămas alături de el. 

Împăratul Bizanțului, Vasile al II-lea, l-a chemat pe 
loan în capitală și l-a rugat să-l ajute în mai multe pro- 
bleme diplomatice şi ostășești pe care le avea. În vremea 
aceea, generalul Bardas se răsculase împotriva împăratu- 
lui și purta război cu oastea împărătească. Atunci loan, 
ascultând de porunca împărătească, a plecat împreună cu 
voievodul David, ajutându-l și sfătuindu-l pe împărat în 


cele ostășești!, până au reușit să-l învingă pe răsculat. 


1 Monahul și preotul trebuie să aibă milă de toată făptura. De aceea, 
ei nu mai au voie să pună mâna pe armă. loan a ajutat pe împărat cu 

Primind multe daruri de la împărat, s-a întors în Sfântul 
Munte și a zidit o mănăstire care a fost populată cu mo- 


nahi iviriți, rămânându-i și numele de Iviru. 


Mănăstirea a fost de multe ori jefuită de pirați, iar pe 
la începutul secolului al XIV-lea de temuţii catalani. 

În această mănăstire se află o icoană a Maicii 
Domnului numită «Portăriţa». Istoria acestei icoane este 
următoarea: 

Pe timpul împăratului Teofil, luptătorul împotriva 
sfintelor icoane, se afla în una din cetăţile Niceei o văduvă 


care avea o icoană a Maicii Domnului cu Pruncul în brațe, 


rugăciunea și cu sfatul practic, pentru a dobândi pacea poporului fără 
vărsare de sânge. Asemenea și Cuviosul Paisie de la Kareea, înainte 
de a fi monah a participat în Al Doilea Război Mondial; dar s-a rugat 
Sfintei Muceniţe Fufimia să nu ucidă pe nimeni în bătălii, ci doar să 
pună dușmanii pe fugă. 

mare și frumoasă. Icoana era păstrată într-un mic paraclis 
în care, zilnic, împreună cu fiul ei, înălța rugăciuni către 
Mântuitorul şi Născătoarea de Dumnezeu. Înștiințân- 
du-se ostașii trimiși de împărat că văduva are o icoană în 
paraclis, au venit la ea și i-au zis: 

— Am venit să împlinim porunca împăratului, care a 
spus să distrugem toate icoanele. Dacă vrei să nu-ți luăm 
icoana, atunci să ne dai bani și nu te vom mai supăra. 

Atunci văduva i-a rugat să vină în ziua următoare și le 
va da bani. După plecarea ostașilor, văduva împreună cu 
fiul ei au luat icoana Maicii Domnului și au dus-o la ma- 
lul mării, care se afla în apropiere și, cu lacrimi în ochi, au 
zis către Maica lui Dumnezeu: „Să nu te superi pe noi, 
Preabună Stăpână, dar fără voia noastră trebuie să ne des- 
părțim de preasfânta ta icoană, ca să nu fie batjocorită de 
ostașii împăratului“. 

Apoi luând icoana, au pus-o pe apă, dar icoana a ră- 
mas dreaptă și a pornit pe mare ca și cum ar fi fost purtată 
de o mână nevăzută. Atunci văduva a zis către fiul ei: 

— Eu sunt bătrână și nu mai am mult de trăit. De ace- 
ea, cu dragoste primesc să mor pentru dragostea Maicii 
Domnului și a lui Hristos. Iar tu, fiul meu, du-te la Sfântul 
Munte și slujește Maicii Domnului! Ascultând de îndem- 
nul mamei sale, după ce s-au îmbrățișat cu lacrimi în ochi, 
a plecat spre Sfântul Munte. 

A doua zi venind ostașii și văzând că icoana nu mai 
este iar bătrâna nu are de unde să le dea bani, au ucis-o 


fără milă, iar fiul ei a venit la Sfântul Munte unde s-a 

călugărit și s-a nevoit, spunând părinţilor cele știute des- 
pre icoană. După ani de nevoință și-a dat sufletul în mâi- 


nile Maicii Domnului. 


SFÂNTUL MUNTE ATHOS sp, GRĂDINA MAICII DOMNULUI 


Într-una din zile, părinţii mănăstirii au văzut un stâlp 
de lumină care se înălța din mare până la cer. Adunân- 
du-se cu toții, s-au dus la malul mării să vadă această prea- 
slăvită minune. Atunci au cunoscut că era o icoană care 
stătea în picioare pe mare. Urcându-se într-o barcă, au 
încercat să se apropie de ea, dar icoana se depărta, nevoind 
să fie luată de ei. 


Incercând de mai multe ori și nereușind nimic, s-au 


întors în mănăstire și au început să se roage Maicii 

Domnului, ca să le dea în mâinile lor preasfânta ei icoană. 
După multe rugăciuni, Maica Domnului s-a arătat unui 
pustnic care locuia mai sus de mănăstire, cu numele 
Gavriil, și i-a zis: „Să cobori la malul mării și să iei icoana 
mea, că vreau să mă dăruiesc vouă“. 

Ascultând de porunca Maicii Domnului, pustnicul a 
coborât la malul mării. Însemnându-se cu semnul crucii, 
a pășit pe mare ca pe uscat, iar icoana a venit pe apă în 
întâmpinarea lui. Luând-o în brațe și sărutând-o cu mare 
evlavie, a adus-o pe uscat. leșindu-i înainte toți preoții 
îmbrăcaţi în veșminte, au dus-o cu mare cinste în biserică, 
unde au făcut Priveghere în cinstea Maicii Domnului. 
După terminarea slujbei, au încuiat biserica și s-au retras 
cu toţii la chilii, preaslăvind pe Preacurata Stăpână. 

A doua zi, când a intrat paracliserul pentru a aprinde 
candelele, a văzut cu mirare că icoana Maicii Domnului 
dispăruse. Plin de spaimă, a plecat și a spus starețului de 
acest lucru. Căutând-o cu toții, au aflat-o stând în aer 
deasupra porților mănăstirii. Făcând rugăciuni, au luat-o 
și au dus-o din nou în biserică, dar a doua și a treia zi s-a 
repetat același lucru. Părinții, fiind în nedumerire, se ru- 
gau cu lacrimi Maicii Domnului să le arate ce trebuie să 
facă. Atunci, Preasfânta Născătoare de Dumnezeu s-a 
arătat din nou pustnicului Gavriil și i-a zis: „Spune părin- 
ților că am venit aici să îi păzesc eu pe ei, nu ei să mă pă- 
zească pe mine; de aceea, să nu mă mai supere ducând 


icoana mea în biserică“. 

Aflând stareţul de toate acestea, a poruncit să se facă 
un paraclis la poarta mănăstirii, unde au așezat icoana și 
unde se află până în ziua de astăzi. 

Pe la mijlocul secolului al XVII-lea, fiica ţarului 
Rusiei, Alexei, s-a îmbolnăvit foarte grav. După nenumă- 
rate încercări pe la mulți doctori din acea vreme și-a în- 
tors nădejdea către Maica Domnului, rugând-o cu 
credință. Atunci, Maica Domnului i-a descoperit că, dacă 
se va aduce din Sfântul Munte o copie a icoanei ei de la 
Mănăstirea Iviru, se va vindeca. La rugămintea țarului, au 
venit doi monahi de la mănăstire aducând o copie a icoa- 
nei Maicii Domnului. Când au ajuns cu icoana la curtea 
împărătească și s-au închinat cu toţii, fiica țarului s-a fă- 
cut imediat sănătoasă. Drept mulțumire, ţarul a dăruit 
Mănăstirii Iviru o mănăstire din Moscova, închinată 
Sfântului lerarh Nicolae, care a devenit metocul Ivirului. 

Altădată, a venit la mănăstire un orb din naștere. Aici, 
s-a rugat Maicii Domnului, făgăduind că dacă îl va vinde- 
ca, primul lucru pe care îl va vedea când va deschide ochii, 
îl va face din argint și-l va dărui mănăstirii. Maica 
Domnului i-a ascultat rugăciunea și i-a deschis ochii, care 
nu văzuseră niciodată lumina soarelui. Primul lucru pe 
care l-a văzut, a fost un lămâi. Mulțumind cu lacrimi 
Maicii Domnului și-a împlinit făgăduinţa, aducând un 
lămâi, destul de mare, făcut din argint și l-a pus în fața 
icoanei. De atunci, în fiecare an la Praznicul Adormirii 


Maicii Domnului, se scoate și acest lămâi și se pune în 

faţa icoanei, pentru amintirea minunii și spre slava 
Preasfintei Fecioare. 

Într-o Zi, a trecut pe la mănăstire un sărac, care era 
foarte flămând. S-a apropiat de portar și l-a rugat să-i dea 
o bucată de pâine, însă portarul l-a alungat fără milă, zi- 
cându-i: „Dacă vrei pâine, să aduci bani și îți voi da“. 
Neîndrăznind să mai zică vreun cuvânt, săracul a pornit 
pe cărarea ce ducea spre Kareia. Mergând puţin mai sus 
de mănăstire, fiind flămând și obosit, s-a așezat pe o pia- 
tră la umbra unui copac. Izbucnind în lacrimi, a zis: 

— Maica Domnului, tu vezi că îmi este foame și nu 
mai pot. Dă-mi, te rog, o bucată de pâine! 

Stând el așa și plângând, vede o femeie apropiindu-se 
de el și zicându-i: 

— De ce plângi, omule? 

— Nu mai pot de foame și am fost la portarul mănăs- 
tirii să-i cer pâine, dar el m-a alungat, spunând să-i aduc 
bani, a zis săracul, continuând să plângă. 

Atunci femeia, dându-i un ban de aur, i-a zis: 

— Nu mai fi necăjit, omule! Ţine banul acesta și-l dă 
portarului, ca să-ţi dea pâine. Și să-i mai spui că, dacă vor 
mai continua așa, le voi lua belșugul din mănăstire. 

Săracul a mulțumit femeii și, plin de bucurie, s-a dus 
la portar, zicându-i: 

— Dă-mi o bucată de pâine și îţi voi da banul acesta. 

Luând portarul banul, a văzut că este din aur și, mi- 
nunându-se, l-a întrebat unde l-a găsit. Atunci săracul i-a 


povestit cum î l-a dat o femeie. Ascultând cu atenţie cele 

spuse de sărac, a înțeles că s-a întâmplat un lucru minu- 
nat, deoarece în Sfântul Munte nu intră femei. L-a luat 
pe sărac și au mers la stareț, spunându-i de cele întâmpla- 
te. Atunci au înţeles că a fost Maica Domnului, ocroti- 
toarea celor necăjiţi. Mergând la icoana Maicii Domnului, 
au văzut că lipsea un galben din salba ei, fiind chiar banul 
adus de sărac. Privind la icoana Maicii Domnului și în- 
chinându-se cu evlavie, săracul a recunoscut în icoană pe 
femeia care i s-a arătat. 

Mustrând pe portar pentru nemilostivirea lui și dân- 
du-i canon, starețul a hotărât ca, de atunci, să se pună la 
poarta mănăstirii un cufăr, în care să fie pusă zilnic pâine 
pentru cei săraci. Acest obicei se păstrează până în ziua de 
astăzi. 

Un creștin s-a rugat Domnului să-i arate cum era EI, 
când a fost pe pământ. Într-o noapte, a auzit un glas spu- 
nându-i: „Dacă vrei să vezi cum arătam Eu, să mergi la 
Mănăstirea Iviru și în pridvorul bisericii, în partea dreap- 
tă a ușii laterale din stânga, vei vedea chipul Meu, făcut 
așa cum arătam când am luat trup omenesc“. Venind 
creștinul, a văzut chipul Mântuitorului, chip care este de 
mărime naturală și s-a bucurat foarte mult, slăvind pe 
Mântuitorul Hristos și mulțumindu-l că nu l-a trecut cu 
vederea. 

Într-un timp oarecare, Amira, împăratul perșilor, s-a 
pornit cu război asupra Constantinopolului. Acesta avea 
oștire fără de număr pe uscat și pe mare. Aflând că în 


Sfântul Munte se află multe mănăstiri, a luat cu el 

cincisprezece corăbii de război și, îndreptându-se spre 
Sfântul Munte, a debarcat la Mănăstirea Iviru. Monabhii, 
văzând mulțimea perșilor care se apropiau, au luat sfintele 
odoare, dimpreună cu icoana Maicii Domnului și s-au as- 
cuns în turnul mănăstirii. După ce perșii au jefuit tot ce au 
vrut din mănăstire, au adus funiile de la corăbii și le-au 
legat de cupola bisericii, ostenindu-se să o dărâme, țipând 
și urlând. Văzând acestea, monahii care erau în turn au 
început să strige către Dumnezeu din adâncul inimii: 
„Scoală-Te, Doamne, ajută-ne nouă și nu ne părăsi până 
în sfârșit. Au intrat dușmanii în moștenirea Ta și vor să 
strice biserica Ta“. Acestea și multe altele zicând, au înăl- 
țat icoana Maicii Domnului, strigând cu lacrimi: „O, 
Stăpână! Oare nu ai spus tu că ne vei fi păzitoare și ocro- 
titoare? Cu toate că suntem nevrednici și păcătoși, dar, te 
rugăm Stăpână, nu ne lăsa, ca nu cumva să zică vrăjmașii 
noștri: Unde este Dumnezeul lor?“. Apoi au cântat 
«Apărătoare Doamnă...». 

Făcând ei multe rugăciuni, Preasfânta Fecioară nu i-a 
trecut cu vederea, ajutându-i astfel: 

Făcându-se seară, Amira cu ostașii lui s-au urcat în 
corăbii, dar la puţin timp s-a ridicat furtună mare care a 
sfărâmat toate corăbiile, rămânând întreagă numai cea a 
lui Amira împreună cu cei ce se aflau în ea. A doua zi, 
după ce s-a luminat de ziuă, văzând Amira cele întâmpla- 
te, a ieșit la uscat și, căzând în genunchi, și-a presărat ță- 
rână pe cap. Venind din nou în mănăstire (dar nu cum 


venise cu o zi înainte, plin de mândrie, ci smerit și umilit), 

a adus cu el aurul pe care îl avea în corabia lui și l-a dat 
celor din mănăstire, zicând: „Am cunoscut puterea 
Dumnezeului vostru. Luaţi acest aur și întăriți zidurile 
mănăstirii făcându-le mai înalte, ca să nu mai poată duș- 
manii voștri să vă mai facă vreun rău. Rugaţi-vă pentru 
mine, ca să nu pățesc și eu ceea ce au pățit tovarășii mei“. 

Altădată, venind piraţii, un arab dintre ei cu numele 
Varvaros a lovit cu cuțitul în chipul Maicii Domnului, din 
care a început să curgă sânge. Văzând Varvaros aceasta, 
s-a căit pentru fapta sa și, părăsind faptele lui cele dintâi, 
a rămas în mănăstire, unde s-a botezat și s-a călugărit, 
făcând multă pocăință. Ajungând la înalte măsuri duhov- 
nicești s-a sfințit, cunoscându-se sub numele de Sfântul 
Varvaros. 

Într-una din zile, terminându-se vinul, s-a arătat 
Preasfânta Stăpână umplând toate butoaiele. La fel s-a 
întâmplat cu uleiul și cu celelalte alimente, care se sfârși- 
seră. Același lucru se întâmplă până în ziua de astăzi, păs- 
trându-se nemincinoasă făgăduinţa Maicii Domnului de 
a ocroti mănăstirea. 

De multe ori, venind turcii și cerând aur de la călu- 
gări, aceștia le ziceau: „Noi nu avem de unde să vă dăm. 
Mergeţi, dacă vreţi, și luați din podoabele care sunt agă- 
țate la icoana Maicii Domnului“. Atunci turcii, privind 
cu frică la icoana Maicii Domnului, ziceau: „De acolo nu 
îndrăznim să luăm, căci ne temem de privirea Maicii 
Domnului, care ne îngrozește“. Și așa plecau, fără să ia 


NIMIC. 

Se spune că, aproape de sfârșitul lumii, va pleca icoa- 
na Preasfintei Fecioare din nou pe apă, precum a venit și 
atunci, călugării vor avea binecuvântarea să plece fiecare 
unde va voi, căci se va lua acoperământul Maicii Domnului 
de pe Sfântul Munte. Proorociile spun că, atunci când vor 
intra femeile în Sfântul Munte, va pleca și icoana. 

Într-un paraclis al mănăstirii sunt expuse la închinare 
un număr foarte mare de sfinte moaște ale multor ierarhi, 
cuvioși și mucenici, precum: capul Sfântului Grigorie de 
Nyssa, cel al Sfântului Mucenic Teodor Stratilat, capul 
Sfântului Mucenic Teodor Liron, o mână a Sfântului 
Mare Mucenic Pantelimon, o mână a Sfântului Mare 
Mucenic Haralambie, o mână a Sfântului Sfântului Vasile 
cel Mare, o parte din mâna stângă a Sfântului loan Gură 
de Aur, piciorul Sfintei Fotini și multe alte părticele din 
sfinte moaște. Să avem parte de mijlocirile lor! 

Pe teritoriul mănăstirii se află schitul închinat 
«Tăierii cinstitului cap al Sfântului, slăvitului Prooroc, 
Înaintemergător şi Botezător loan» şi multe alte chilii, 
locuite și nelocuite. În stânga mănăstirii, pe malul mării, 
se află și izvorul care a izvorât atunci când a venit Maica 
Domnului și a pășit pe uscat. 

În momentul de față, în Mănăstirea Iviru se nevoiesc 
în jur de șaizeci de călugări. lar numărul tuturor călugări- 


lor din mănăstire și din afara ei este de nouăzeci. 

Donaţii româneşti pentru Mănăstirea Lviru 


Ajutoarele încep de la domnul Radu cel Mare, care a 
construit turnul de apărare, până la Neagoe Basarab, care 
a reînoit biserica şi a plătit anual dările mănăstirii către 
Sultan. Doamna Despina, soția acestuia, a cusut cu fir de 
aur o perdea pentru Icoana Portărița. 

Apoi, donaţii anuale au venit şi din partea lui Radu 
Şerban, Radu Mihnea, Alexandru Coconul, Constantin 
Şerban Basarab, Grigore Ghica; Şerban Cantacuzino 
construieşte un paraclis în cinstea Sfintei Icoane Portăriţa. 
Au mai ajutat această mănăstire şi domnii Petru Şchiopul, 
Mihai Viteazul, Leon Tomşa şi Matei Basarab, dar şi 


alții, numai de Dumnezeu ştiuți. 


Mănăstirea Hilandaru 


ănăstirea este așezată într-un loc foarte frumos, cu 

mulți chiparoși în apropiere, și a fost construită în se- 
colul al XII-lea de către prințul Raţco, fiul regelui Serbiei, 
Ștefan Nemania. Cu toate că era moștenitor al tronului, a 
părăsit slava și cinstea lumească și a venit în Imperiul 
Bizantin, fiind călugărit la Mănăstirea Tesalonicheos sub 
numele de Sava, iar de acolo a venit în Sfântul Munte și s-a 
închinoviat la Mănăstirea Vatopedu. După un timp, a tri- 
mis o scrisoare tatălui său, vorbindu-i despre deșertăciunea 
acestei lumi. Umilindu-se de cele scrise și voind să fie aproa- 
pe de fiul său, regele Ștefan a pus în locul său pe tronul 
Serbiei pe al doilea fiu al său, iar el, părăsind toate cele ale 
lumii, a venit în Sfântul Munte, unde s-a făcut călugăr, pri- 
mind numele de Simeon. 

După câţiva ani, tatăl și fiul, la rugămintea noului rege 
sârb, Ștefan al II-lea, au zidit Mănăstirea Hilandaru, pe ru- 
inele unei alte mănăstiri. 

Denumirea de Hilandaru provine din două surse: 
prima, de la numele celui care a zidit un paraclis, numit 


FHelandari; a doua, de la miile de pirați care au încercat să 

atace mănăstirea, fiind opriți de puterea lui Dumnezeu, prin 
mijlocirile Maicii Domnului, căci, de câte ori se apropiau de 
mănăstire, vedeau o ceață groasă care înconjura zidurile, 
nemaiputând să deslușească nimic. Fiind cuprinși de groază 
și nemaivăzând nimic în jurul lor, pirații începeau să se 
omoare între ei. //;/ii înseamnă mii, iar andara, ceață. 


După un timp, Sava a fost chemat în Serbia, unde a 
fost hirotonit episcop, iar Simeon a rămas nevoindu-se în 
mănăstire, până la sfârșitul vieţii. După trecerea la 
Domnul, sfintele lui moaște au izvorât mir, vindecând pe 
mulți bolnavi, iar din mormânt a crescut o viță-de-vie 
care există și astăzi. Este o adevărată minune, să vezi ie- 
șind din stâncă o viță care fără să fie udată vreodată a 
rezistat aproape opt sute de ani. Strugurii de la această vie 

sunt folositori pentru femeile care nu pot avea copii, dez- 
legându-se nerodirea pântecelui. 

După ce a fost hirotonit episcop, Sava s-a dus la 
Ierusalim să se închine la Locurile Sfinte. Ajungând la 
Mănăstirea Sfântului Sava cel Sfinţit, a fost primit cu multă 
cinste de părinții mănăstirii. Înainte de adormirea sa, 
Cuviosul Sava cel Sfinţit a proorocit următorul lucru: „După 
trecerea multor ani, va veni aici să se închine un episcop 
sârb, cu numele Sava; să-i dați bastonul meu și icoana 
«Maica Domnului care alăptează Pruncul“. Deci, când a 
intrat Sava în biserică, bastonul s-a desprins singur de la 
locul lui și a căzut înaintea Sfântului. Atunci părinții mă- 
năstirii, cunoscând că acesta este episcopul despre care le 
proorocise Sfântul lor părinte, au luat bastonul dimpreună 
cu icoana «Maica Domnului care alăptează Pruncul» sau 
«Galaktotrofusa» și le-au dat vestitului arhiepiscop al 
Serbiei. Tot atunci părinții mănăstirii i-au dăruit viitorului 
Sfânt Sava, ca binecuvântare, sfânta icoană «Irihirusa», 
adică «Maica Domnului cu trei mâini». Aceste odoare le-a 
dus mai întâi în Serbia, iar mai târziu, în Sfântul Munte. În 
timpul de față, bastonul se află la chilia «Pateriţa», în apro- 
piere de Schitul Sfântul Andrei, «Galaktotrofusa» la chilia 
«Tipikario» din Kareia, iar «Irihirusa» la Mănăstirea 
Hilandaru, făcând multe minuni. 

Despre icoana «'rihirusa» se povestesc următoarele: 

În timpul împăratului Leon Isaurul, luptătorul împotri- 
va sfintelor icoane, se afla la Damasc un tânăr cu numele 
loan, care era printre cei mai apropiați oameni ai voievodu- 
lui Damascului. Acest tânăr, fiind înzestrat cu dar de la 

Dumnezeu, se lupta mult apărând sfintele icoane nu numai 
prin cuvânt, ci și prin scrisori, întărind pe cei drepteredin- 
cioși. Aflând despre acestea, împăratul Leon a căutat un 
scriitor iscusit, care să poată imita scrisul lui loan. Găsindu-l, 
a poruncit să scrie o scrisoare, ca și cum ar fi fost scrisă de 
loan și adresată împăratului, având următorul conţinut: 
„O, fericite împărate, să trăiești întru mulți ani! Deoarece la 
noi, în timpul de față sunt oarece neînțelegeri și cetatea este 
slăbită, vino cât mai curând cu oaste ca să o cucerești, căci îţi 
voi ajuta și eu, pe cât voi putea“. 

Scriind acestea și multe altele, vicleanul împărat a mai 
făcut o scrisoare din partea lui, către voievodul Damascului, 
în care îl înștiința despre cum loan îl cheamă de multe ori să 
vină să ia cetatea, dar el (împăratul) având dragoste către 
voievod, nu vrea să strice relațiile de pace și, ca încredințare, 
a trimis și scrisoarea pe care o făcuse, ca și cum ar fi fost a 
lui loan. 

Primind voievodul Damascului cele două scrisori, nu a 
priceput vicleșugul împăratului și mâniindu-se foarte, a 
chemat pe loan și i-a arătat scrisoarea, fără a-l lăsa să se 
dezvinovăţească. Apoi a poruncit să i se taie mâna dreaptă, 
mână care de multe ori a scris apărând Biserica lui Hristos, 
după care a poruncit să o spânzure în piața orașului, spre a 
fi pildă pentru toți. 

loan s-a retras și s-a închis în camera sa, tânguin- 
du-se și rugându-se Maicii Domnului. Făcându-se seară, 
a rugat pe voievod, prin intervenţia unor cunoscuți, să-i 
dea mâna tăiată, pentru a-și mai ușura mâhnirea și dure- 
rea. La rugămintea multora, voievodul s-a milostivit și 

i-a îngăduit să-și ia mâna. Stând singur în camera sa, 
loan se ruga înaintea icoanei Maicii Domnului, zicând: 
„Preacurată Stăpână, tu știi că pe nedrept mi s-a tăiat 
mâna; te rog, fie-ți milă de mine și tinde-ți dreapta ta și 
vindecă-mi dreapta mea, ca să o pot folosi pentru apăra- 
rea credinței“. Plângând și rugându-se el multă vreme, a 
adormit puţin din cauza oboselii și atunci o întrezărește în 
vedenia somnului pe Preasfânta Fecioară, zicându-i: 
„lată, mâna ta este sănătoasă! Să o foloseşti după cum ai 
făgăduit și să nu mai fii de acum întristat“. Zicând aces- 
tea, s-a făcut nevăzută. Deșteptându-se, loan a văzut că 
mâna lui era sănătoasă ca și mai înainte. Dar, din icono- 
mia Maicii Domnului, un semn roșu rămăsese pe locul 
unde fusese tăiată. Atunci loan, plin de bucurie, a început 
să mulțumească cu cântări de laudă Maicii Domnului, 
care nu l-a trecut cu vederea. 

Făcându-se ziuă și aflând vecinii de cele întâmplate, 
aceștia au spus și voievodului, dar unii dintre cei de pe 
lângă dânsul au zis că nui s-a tăiat mâna lui loan, ci unui 
rob pe care l-a trimis loan în locul lui. Fiind în nedume- 
rire, voievodul a trimis să-l cheme pe loan. Venind, aces- 
ta l-a întrebat de cele întâmplate și a cerut să-i arate 
mâna. Văzând semnul rămas, au cunoscut cu toții că s-a 
făcut o minune. Atunci voievodul, cunoscând nevinovă- 
ţia lui loan, a vrut să-l ridice din nou la treapta cea dintâi, 
dându-i multe daruri, dar loan i-a zis: „lartă-mă, dar eu 
nu pot să-ţi mai slujesc de acum înainte. Vreau să mă duc 
să-mi închin viața lui Dumnezeu și să-i slujesc celei care 


și-a făcut milă cu mine“. 

Fiind silit de rugăminţile lui loan, voievodul i-a dat 
voie să plece unde voia el. Atunci loan, făcând o mână din 
argint, după mărimea mâinii lui celei tăiate, a lipit-o de 
icoana Maicii Domnului înaintea căruia s-a tămăduit. 

Apoi, luând icoana cu el, s-a dus la Mănăstirea Sfântului 
Sava cel Sfinţit, unde s-a călugărit, nevoindu-se mult și îm- 
podobind Biserica cu scrierile sale, fiindu-ne cunoscut sub 
numele de Sfântul loan Damaschin. 

Această icoană, când a fost adusă la Mănăstirea 
Hilandaru, a fost așezată mai întâi în Sfântul Altar. Nu se 
știe exact cât timp a stat în Sfântul Altar, dar schimbarea 
locului a fost în felul următor: 

Murind starețul mănăstirii, s-au iscat neînțelegeri între 
frați, neștiind pe cine să aleagă. Unii doreau pe unul, alții pe 
altul și așa s-a făcut dezbinare în mănăstire, formându-se 
două partide. Într-una din zile, intrând paracliserul în bise- 
rică, a aflat icoana Maicii Domnului în strana starețului. 
Punând-o iarăși în Sfântul Altar, s-a repetat același lucru și 
în noaptea următoare. Atunci părinții, fiind convinși că este 
lucrarea unora dintre ei, au sigilat ușile bisericii, pentru a nu 
intra nimeni. A doua zi când au descuiat, au aflat din nou 
icoana Maicii Domnului în strana starețului. Fiind ei în ne- 
dumerire, s-a înfățișat înaintea lor un pustnic bătrân, pe ca- 
re-l știau că are viață sfântă și le-a zis: 

— M-a trimis Maica Domnului să vă spun ca de acum 
înainte să nu mai puneţi stareț, că ea voiește să fie Stareța și 
ocrotitoarea mănăstirii. 

De atunci, Mănăstirea Hilandaru nu are stareţ, ci nu- 
mai ajutor de stareţ, care se ocupă cu organizarea mănăstirii. 
Când au vreo trebuință, călugării merg și iau binecuvântare 
de la icoana Maicii Domnului. 

Odată, un călugăr grec, după ce și-a făcut rugăciunea de 
seară înaintea sfintei icoane și s-a dus să se odihnească, a 
avut următoarea vedenie: a văzut cete de călugări sfinți, plu- 
tind prin văzduh și lăudând pe Dumnezeu, iar în fruntea lor 
mergea Maica Domnului având îmbrăcăminte mohorâtă și 


în mână ţinând sceptru împărătesc. 

Minunându-se și bucurându-se de cele văzute, a obser- 
vat că în ceata din față erau călugării ruși, apoi călugării de 
celelalte naționalități: sârbi, români, bulgari... și la urmă era 
și ceata grecilor. Mirându-se de cele văzute, se gândea în 

sinea sa: „Oare cum se poate aceasta, ca aceștia să fie înain- 
tea noastră? Doar Sfântul Munte este moștenirea noastră, 
iar aceștia sunt străini“. Pe când gândea el acestea, a auzit o 
voce, zicându-i: „Cu adevărat, voi sunteți de-ai casei, având 
Muntele acesta al vostru și trăind în odihnă; de aceea pier- 
deți din slava cerească. Iar rușii, împreună cu celelalte nea- 
muri, rabdă mult mai multe decât voi, fiind înstrăinați de 
patria lor. De aceea și slava lor este mai mare“. 

Maica Domnului și-a ocrotit de multe ori mănăstirea, 
scăpând-o din multe primejdii. Niciodată nu au reușit să 
pătrundă acolo cei care au încercat să o jefuiască. Astfel s-a 
întâmplat și în 1828, când mănăstirea a fost asediată. 
Vrăjmașii au ținut mănăstirea înconjurată multe zile, dar 
n-au reușit să se apropie de zidurile ei. 

La icoana «Maica Domnului care alăptează Pruncul» 
sau «Galaktotrofusa» un lucru este neobișnuit, și anume: 
Sfântul Sava cel Nou a așezat-o nu în partea stângă a 
Ușilor Împărăteşti, așa cum se obișnuiește în toată 
Ortodoxia, ci în partea dreaptă, unde se cuvine să stea 
icoana Mântuitorului. 

În mănăstire se mai află o icoană a Maicii Domnului 
numită «Popskaia», despre care se păstrează următoarea 
minune: 

Venind în mănăstire un oarecare om, a cerut să fie pri- 
mit în viaţa de obște, dar fără să spună că face parte din 
eresul armenilor. E] a fost rânduit cu ascultarea la bucătărie 
unde, urâtorul de Dumnezeu și de frați, spurca bucatele fără 
de rușine. Neștiind nimic, părinții îl aveau la evlavie pentru 
osteneala și ascultarea pe care o făcea. După un timp, a fost 

călugărit, iar mai târziu a fost hirotonit ieromonah. Acest 
ticălos, nebăgând în seamă dragostea părinţilor, își continua 
faptele lui cele urâte. 

De ziua Învierii, când părinţii făceau litanie, mergând 
până la malul mării, a fost ales și pângăritorul ieromonah 
să ducă împreună cu altul acea sfântă icoană. Pe când se 
aflau la malul mării, o mână nevăzută l-a apucat pe tică- 
losul acela și, ridicându-l, l-a aruncat în valurile mării, 
care erau atunci foarte mari. Luptându-se cu valurile, stri- 
ga în gura mare, mărturisindu-și faptele lui cele spurcate. 
Și așa strigând, a fost acoperit de valurile mării, primin- 
du-și plata după faptele sale. 

De atunci, toate litaniile și toate slujbele de sfințire a 
apei se fac numai cu această icoană și pentru că doar ie- 
romonabhii au voie s-o poarte, monahii sârbi i-au dat nu- 
mele de «Popskaia», adică «icoana preoțească» sau «icoana 
preoţilor». 

La Hilandaru sunt aproximativ douăzeci și cinci de 
călugări. 

În această mănăstire se află sfinte moaște de la mai 
mulți sfinți, precum: o bucăţică din lemnul Sfintei Cruci, 
capul Sfântului Eftimie cel Mare, piciorul Sfântului Simeon, 
ctitorul mănăstirii, dar și alte părticele mai mici de la mai 
mulți sfinți. 

Donaţii româneşti 


pentru Mănăstirea Hilandaru 


După ce Serbia a intrat sub ocupaţie turcească, 
Mănăstirea Hilandaru a fost ajutată de voievozi români pre- 
cum Vlad Călugărul, Sfântul Neagoe Basarab, care a înnoit 
şi pictat trapeza, donând şi o mare sumă de bani. Apoi, Vlad 
Vintilă, Mihnea “Turcitul, Matei Basarab, Petru Rareş, 
Petru Șchiopul şi leremia Movilă. 


Mănăstirea Dionisiu 


fost construită în a doua jumătate a secolului XIV de 

către Cuviosul Dionisie, care mai întâi a fost călugăr la 
Mănăstirea Filoteu, unde era stareț fratele lui, Teodosie. 
Mai târziu, Cuviosul Dionisie s-a retras aproape de Micul 
Athon, unde s-a nevoit o perioadă de timp. Din cauza 
vânturilor puternice și a frigului, a coborât aproape de 
mare, în partea de apus a peninsulei, puțin mai sus de 
unde se află astăzi mănăstirea. Acolo, a zidit o biserică în 
cinstea Sfântului loan Botezătorul. Adunându-se mulți 
ucenici în jurul său, a fost nevoit să zidească mai multe 
colibe. De aceea a și fost numit «Starețul Colibașilor». 

Numărul fraţilor se înmulțea din ce în ce mai mult. 
Într-una din nopți, stând cuviosul la rugăciune, a văzut un 
stâlp de foc care se înălța până la cer. Acest lucru l-a văzut 
de mai multe ori. Prin aceasta, s-a încredințat că pe locul 
acela e voia lui Dumnezeu să se zidească o mănăstire. 

Fiind ajutat de fratele său (care acum ajunsese Mitropolit 
al Trapezundei) și de împăratul Alexie al III-lea Comnenul 


a zidit mănăstirea, în cinstea Sfântului loan Botezătorul, 

pe locul care se chema Vulevtiria și pe care văzuse el stâlpul 
de foc. În anul 1390, Cuviosul Dionisie, fiind în Trapezunda 
cu treburile mănăstirii, s-a mutat la Domnul, având vârsta 
de șaptezeci și doi de ani. 

În această mănăstire s-a nevoit şi s-a mutat la Domnul, 
tot la vârsta de șaptezeci și doi de ani și Sfântul Ierarh Nifon, 
Patriarhul Constantinopolului, fost Mitropolit al Ţării 
Românești. 

Acesta s-a născut în anul 1435 în Peloponez, Grecia. 
După ce a învățat Sfintele Scripturi, s-a lepădat de cele lu- 
mești, luând jugul lui Hristos. A stat o perioadă pe lângă doi 
părinți duhovnicești, după care a venit în Sfântul Munte 
Athos, prin descoperire dumnezeiască. Un timp l-a petrecut 
la Mănăstirea Cutlumuș, iar apoi a mers la Marea Lavră și, 
în cele din urmă, la Mănăstirea Dionisiu. Era foarte înțelept 
şi plin de fapte bune. Într-o noapte, pe când se ruga, a fost 
văzut de un călugăr bătrân, cu numele Petronie, că era cu- 
prins tot de foc. În anul 1483, a fost ales Mitropolit al 
Tesalonicului, iar în 1486 este ales Patriarh al Constan- 
tinopolului. După doi ani este schimbat și se retrage la un 
schit, întemeiat de el. În anul 1500 este chemat de domnul 
muntean Radu cel Mare și numit Mitropolit al Ţării 
Românești. După cinci ani de păstorire, s-a ivit o neînţele- 
gere între domn și mitropolit: Radu a dat de soţie pe sora sa 
unui boier, care avea în Moldova soţie și copii. Auzind de 
această nelegiuire, Nifon l-a mustrat aspru pe domn, spu- 
nându-i că el, ca întâi-stătător, nu este bine să dea pildă rea 
supușilor săi. În loc să se înțelepțească, domnitorul i-a răs- 
puns: „Lu vezi-ţi de ale tale și nu te băga în treburile mele!“. 

Sfântul i-a zis: „Oare așa ne-a fost înțelegerea când m-ai 
rugat să vin și să pun rânduială în țara aceasta?“. Atunci 
domnitorul l-a alungat fără de cinste și a dat poruncă să nu-l 
mai cinstească nimeni ca mitropolit și nici să-i dea adăpost. 
Nifon a zis: „Rău faci, încălcându-ți făgăduinţa. Eu voi ple- 
ca, dar peste țara aceasta vor veni mari necazuri și mă veți 
căuta, dar eu nu voi mai fi în viață“. 

S-a retras într-o colibă, la o margine de pădure, nevoin- 
du-se călugărește și lăsându-se cu totul în voia lui Dumnezeu. 
Aici era cercetat din când în când de către fiul domnitoru- 
lui, Neagoe, pe care Sfântul îl povăţuia cum să conducă po- 
porul atunci când va ajunge domn, lucru care se va împlini 
mai târziu. 

După un timp, Nifon vine din nou în Sfântul Munte, 
la Mănăstirea Vatopedu, iar după puţină vreme se duce la 

mănăstirea sa, Dionisiu, nespunând nimănui cine este. 
Aici era rânduiala ca noii începători să slujească un timp la 
catârii mănăstirii. Deci, a primit și Sfântul Nifon această 
ascultare, cu toate că era bătrân și slăbit de atâtea osteneli 
și necazuri. 

Într-una din nopți, Sfântul loan Botezătorul s-a arătat 
starețului și i-a zis: „Adună pe frați și ieşiţi în întâmpinarea 
Patriarhului Nifon, că-i ajunge lui atâta smerenie“. 

Dimineaţa, pe când Sfântul venea cu catârii aducând 
lemne, clopotele au început să bată singure, iar starețul cu 
obștea i-au ieșit înainte și căzând la picioarele lui, i-au zis: 

— Ajunge, sfinte al lui Dumnezeu, atâta smerenie și ne 
iartă pe noi păcătoşii, că nu te-am recunoscut! 

Sfântul a mai trăit câțiva ani în mănăstire, timp în care 
a povăţuit și a ajutat duhovnicește pe toți. Odată, venind 
frații cu corabia plină de alimente, nu o puteau trage la mal 
din cauza furtunii. Atunci Sfântul, urcându-se în corabie 
și-a ridicat mâinile la rugăciune și îndată s-a potolit furtuna. 
Apoi, binecuvântând o ancoră care se afla în corabie le-a zis 
că de câte ori vor fi în primejdie, să o coboare în mare și 
marea se va linişti. De atunci, de câte ori se aflau în primej- 
die, îndată frații strigau: „Aruncaţi pe Nifon în mare!“. Și, 
aruncând ancora, îndată se liniștea marea. 

După plecarea Sfântului Nifon din Ţara Românească, 
au început mari tulburări și necazuri, după proorocia 
Sfântului. Domnul Radu s-a îmbolnăvit de o boală nevin- 
decabilă și i s-a găurit tot trupul. Atunci a trimis să-l caute 
pe Sfântul Nifon, dar l-au aflat trecut la cele veșnice. Radu 
a murit în chinuri și a fost îngropat la Mănăstirea Dealu, 

ctitoria sa. După îngropare, trei zile și trei nopți i s-a cutre- 
murat mormântul (precum oarecând împărătesei Eudoxia, 
prigonitoarea Sfântului loan Gură de Aur). Atunci, frică 
mare a cuprins pe tot poporul și ziceau că pentru izgonirea 
Sfântului Nifon s-au întâmplat toate acestea. 

După ce Neagoe Basarab a ajuns la domnie, a adus cu 
cinste Moaştele Sfântului Nifon de la Sfântul Munte în Tara 
Românească, le-a pus pe mormântul domnitorului Radu și a 
dat poruncă să se facă Priveghere de toată noaptea. În timpul 
Privegherii, ațipind domnitorul puţin, din cauza ostenelii, a 
văzut în vedenie că s-a deschis mormântul lui Radu și se 
vedea trupul lui negru și rău mirositor, curgând din el puroi 
și putreziciune. Neputând domnitorul să sufere acea prive- 
liște, s-a rugat Sfântului să-și facă milă de nefericitul Radu. 
Deodată, vede o apă curată ieșind din racla Sfântului Nifon 
și pe Sfânt, care spăla trupul lui Radu. După spălare, Radu a 
devenit frumos și strălucit. Apoi l-a închis din nou în mor- 
mânt și, venind spre Neagoe, i-a zis: „lată, fiule, că am ascul- 
tat rugăciunea ta. Îţi mai poruncesc să ai pace întotdeauna cu 
poporul tău, iar moaștele mele să le trimiți din nou la mănăs- 
tirea mea, pentru mângâierea fraților ce viețuiesc acolo“. 
Acestea spunând, a intrat iarăși în raclă. 

Deșteptându-se domnitorul Neagoe, a dat slavă lui 
Dumnezeu și Sfântului Nifon. Apoi, cu voia părinţilor de 
la Dionisiu care însoțeau moaștele, a oprit capul și mâna 
Sfântului Nifon și a dat în locul acestora mâna dreaptă a 
Sfântului loan Botezătorul, îmbrăcată în aur foarte fru- 


mos lucrat. 

Celelalte moaște ale Sfântului le-a pus într-o raclă de 
aur și le-a trimis înapoi la Dionisiu. 

Cât a trăit, domnitorul Neagoe Basarab purta tot- 
deauna cu el capul și mâna Sfântului Nifon; după moarte 
le-a închinat Mănăstirii Curtea de Argeș, ctitoria sa. În pre- 
zent, aceste sfinte moaște se află la Mitropolia din Craiova. 

Neagoe Basarab a ajutat Mănăstirea Dionisiu, constru- 
ind turnul acesteia. 

Pe 25 octombrie 1535, mănăstirea a ars aproape în 
întregime. Atunci, domnitorul Moldovei, Petru Rareș, a 
refăcut toată partea dinspre răsărit. lar partea dinspre 
mare, cu tot ce se vede până astăzi, a fost făcută de la te- 
melie de fiica lui Petru Rareș, doamna Ruxandra, dimpre- 
ună cu soţul ci, Alexandru Lăpușneanu. Mai târziu, 
doamna Ruxandra a răscumpărat toate metoacele și moși- 
ile mănăstirii, care fuseseră răpite de sultanul turcilor, 
Selim al II-lea. Danii au mai făcut și Petru Șchiopul, 
Matei Basarab, Sfântul Constantin Brâncoveanu, Nicolae 
Mavrocordat și Mihai Racoviţă. 

ŞI SE 


Icoana Maicii Domnului numită «Acatist» 


În Paraclisul lipit de pronaos, se află icoana Maicii 
Domnului numită «Acatist», care a fost pictată de Sfântul 
Evanghelist Luca. 

În anul 1592, piraţii au furat această icoană. Într-o 
noapte, șeful piraţilor a avut o vedenie înfricoșată, cu 
Judecata de apoi. Apropiindu-se cu tovarășii lui de cutia 
unde se afla icoana și, deschizând-o, au aflat icoana plină de 


mir binemirositor. Vedenia și minunea i-au înspăimântat 

atât de tare, încât au întors icoana la mănăstire, iar ei s-au 
făcut monahi, plângându-și până la sfârșitul vieții lor păca- 
tele făcute. 

Altădată, venind alți pirați și, răpind icoana, au pus-o în 
corabie într-o cutie unde aveau puse mai multe odoare fura- 
te. În timpul nopții, vede șeful piraţilor în somn pe Maica 
Domnului zicându-i: „Pentru ce, vicleanule, m-ai închis în 
cutie? Întoarce-mă de unde m-ai luat!“. 

Deșteptându-se, piratul nu a luat în seamă cele văzute 
în vis, dar în scurt timp s-a ridicat o furtună năprasnică, care 
împingea corabia înapoi, spre mănăstire. Înfricoșându-se, 
căpetenia piraţilor a mers la cutia unde se afla icoana. A 
deschis-o și a aflat icoana plină de mir binemirositor. 

Ajungând aproape de mănăstire, au tras corabia la [i- 
man și a trimis rugăminți părinților din mănăstire, să vină să 
ia înapoi sfânta icoană. 

Auzind părinţii, s-au umplut de bucurie și, îmbrăcân- 
du-se preoții în veșminte, cu lumânări aprinse în mâini, au 
ieșit la malul mării, să întâmpine icoana. Mulţi dintre pirați, 
văzând această minune, s-au întors de la faptele lor cele rele. 

În momentul de față, la Mănăstirea Dionisiu sunt în jur 
de șaizeci de călugări. 

În mănăstire se află multe părticele de sfinte moaște, 
dintre care amintim: mâna dreaptă a Sfântului loan 
Botezătorul, chivotul cu o parte din moaștele Sfântului 
Nifon, dăruit de Matei Basarab; mâna dreaptă a Sfântului 
Apostol și Evanghelist Luca, o mână a Sfântului loan cel 
Milostiv şi o mână a Sfântului lerarh Antipa, Episcopul 
Pergamului. 


Mănăstirea Cutlumuș 


A ceastă mănăstire se află în apropierea capitalei Sfântului 

unte, Karea, și a fost zidită în secolul XII de un voie- 
vod arab, care s-a încreștinat și s-a călugărit, schimbându-și 
numele din Cutlumuș în Constantin, iar mănăstirii i-a ră- 
mas denumirea de Cutlumuș, după numele lui cel vechi. 
Mănăstirea mai are și alte denumiri: «Mănăstirea voievodu- 
lui», «Lavra Ţărilor Române» și «Mănăstirea lui Hariton». 

Numirea aceasta de „Lavra Ţărilor Române“ a primit-o 
datorită faptului că a fost foarte mult ajutată de domnitorii 
români și a avut foarte mulți vieţuitori români, având în 
câteva rânduri și stareți români. În acea perioadă, la o strană 
se cânta grecește, iar la cealaltă românește. 

Se spune că odată, năvălind barbarii asupra Sfântului 
Munte, jefuind și arzând mănăstirile, când au ajuns în apro- 
pierea Mănăstirii Cutlumuș, s-a lăsat o ceață atât de deasă 
și întunecată, încât barbarii nu mai vedeau nici la doi pași. 
Învârtindu-se în jurul mănăstirii, nu au reușit să o găsească, 
fiind acoperită de harul lui Dumnezeu. Astfel, mănăstirea a 


scăpat ca prin minune de jefuirea barbarilor. 

Altădată, când Sfântul Munte era sub ocupaţie tur- 
cească, având turcii o nemulțumire față de Mănăstirea 
Cutlumuș, au hotărât să o jefuiască și să o distrugă. Atunci, 
unul dintre părinți a zis: „Hai să punem steagul Marii 
Britanii la poartă. Văzând turcii steagul britanic, poate se 
vor gândi că avem vreo delegaţie oficială de la englezi și ne 
vor lăsa în pace“. Și așa s-a și întâmplat, căci venind turcii 
și văzând steagul britanic în poarta mănăstirii, nu au în- 
drăznit s-o atace și s-au întors de unde au venit, căci turcii 
erau aliați cu englezii și aveau convenții ca să nu se ames- 
tece unii în treburile altora. 

Pe teritoriul mănăstirii se află și Schitul Cutlumuș, în- 
chinat Sfântului Mare Mucenic Pantelimon, în care, cu ani 
în urmă, se nevoiau foarte mulți monahi români. 

Mănăstirea are multe sfinte moaște, din care amintim: 
o părticică a Sfântului Mucenic Evstratie, un deget al Sfintei 

Muceniţe Marina, moaște de la Sfântul Mucenic Chirie 
Pruncul, de la Sfântul Mucenic Eustatie Plachida, mâna 
stângă a Sfântului Alipie Pustnicul, capul Sfântului 
Haralambie, o parte din piciorul drept al Sfintei Ana, o păr- 
ticică din Lemnul Sfintei Cruci și mâna stângă a Sfântului 
Grigorie Teologul. 

Mănăstirea are în jur de treizeci de monahi, în afară de 
cei care se nevoiesc în schit și chilii, aproximativ patruzeci, 
dintre care nouă călugări sunt români — trei în mănăstire și 


șase în schit. 
Donaţii româneşti pentru Mănăstirea Cutlumuş 


După un incediu devastator, mănăstirea a fost refăcută 
din temelii de domnitorul Nicolae Alexandru Basarab, apoi 
construcţia a fost continuată de fiul său, Vladislav 1. Alte 
danii a primit de la Radu 1, Mircea cel Bătrân, care a con- 
struit clopotnița, apoi de la Dan al II-lea, Alexandru I Aldea, 
Vladislav al II-lea, Vlad Călugărul. Ultimii doi au întărit 
drepturile mănăstirii acordate de Poarta otomană. Apoi, 
Radu cel Mare a rezidit chiliile şi turnul de apărare. Sfântul 
Neagoae Basarab a ridicat trapeza, bolnița, zidul din incintă, 
portul de la mare şi a dat anual danii importante. 

Alţi domni care au ajutat mănăstirea au fost: Vlad 
Vintilă, Radu Paisie, Radu de la Afumaţi, Vlad Înecatul, 
Petru Rareş, Mircea Ciobanul, Mihai Viteazul şi Sfântul 
Constantin Brâncoveanu. 


ABE rI— 

e află așezată la malul mării, în partea de nord-vest a 

Sfântului Munte și este închinată Schimbării la Faţă a 
Mântuitorului. A fost ctitorită de doi mari conducători de 
oaste, Alexie și loan care, părăsind lumea, au venit în Sfântul 
Munte, îmbrăţișând viaţa monahală. Fiind ajutaţi de ruda 
lor, loan al V-lea Paleologul, împăratul Bizanțului, au con- 
struit mănăstirea. 

Mai târziu, mulți domnitori români au ajutat și această 
mănăstire, precum Neagoe Basarab, marele logofăt al 
Moldovei, cât și Gavril Trotușanu, Alexandru Iliaș, 
Constantin Brâncoveanu. 

În această mănăstire se află icoana Maicii Domnului 
făcătoare de minuni numită «Gherontissa» (Stareţa). 


Icoana, îmbrăcată în argint, o înfățișează pe Maica 
Domnului în întregime. Ea se află în fața catapetesmei, la 

iconostasul din stânga. Până să fie așezată aici, icoana a fost 
în Sfântul Altar. 

La această icoană se fac foarte multe minuni. Ea este 
mângâierea și ocrotirea părinților din mănăstire. 

În Sfânta Mănăstire Pantocrator se mai află și o icoa- 
nă a Sfântului Mare Mucenic Gheorghe, făcătoare de mi- 
nuni, numită „Faneromenos“. Această icoană a fost făcută 
în secolul XIV, aflându-se până în anul 1982 la o chilie din 
zona Kapsala, de pe teritoriul mănăstirii. Denumirea de 
„Faneromenos“, adică „cel ce s-a arătat“, s-a dat sfântului 


după minunea care s-a făcut în anul 1821. 

Într-o noapte, tâlharii au bătut la ușa chiliei. Atunci li 
s-a arătat Sfântul Gheorghe în chipul unui tânăr strălucitor 
și deschizându-le ușa i-a poftit la arhondaric, ca un bun stă- 
pân al casei. Acolo i-a legat cu legături nevăzute și de ne- 
dezlegat, după care Sfântul s-a făcut nevăzut, tâlharii 
rămânând nemișcaţi pe locurile lor. Dimineaţa, când părin- 
ţii s-au sculat să meargă la slujbă, au aflat cu uimire pe tâl- 
hari legaţi, plângând și pocăindu-se, și rugând pe adevăratul 
Dumnezeu și pe Sfântul Gheorghe să-i dezlege de nevăzu- 
tele legături. 

Din tradiție se păstrează două variante despre viața 
tâlharilor după ce au fost dezlegați de acele legături. Una 
spune că s-au întors în lume și au dus o viață creștinească, 
iar alta spune că au rămas la chilia aceea și s-au făcut 
monahi. De atunci părinții au dat icoanei numele de 
«Faneromenos». 

Pe la anul 1982, când chilia s-a pustiit, icoana a fost 
adusă în mănăstire și se păstrează în paraclisul Adormirii 
Maicii Domnului din biserica mare a mănăstirii. 

În această mănăstire s-au nevoit mulți sfinți, printre 
care: Cuviosul Teona, ierarhul, Sfântul Cuvios Teofil 
Izvorâtorul de Mir, Sfântul Cuvios Vasile, precum și 
Sfântul ucenic care a vorbit cu Sfântul Arhanghel Gavriil 
și a fost învăţat de acesta cântarea «Cuvine-se cu adevă- 
rat...». Această minune s-a petrecut astfel: 

La o chilie de pe teritoriul Pantocratorului se afla un 
Bătrân cu ucenicul lui, care se nevoiau în pace și dragoste. 


Intr-o sâmbătă, Bătrânul a zis ucenicului: 

— Fiule, eu mă duc la priveghere, la Protaton, că nu se 
odihnește sufletul meu dacă lipsesc de la o priveghere. Tu 
rămâi acasă și fă cele rânduite, după puterea ta. 

— Să fie binecuvântat, a răspuns ucenicul, sărutând 
mâna acestuia. 

După plecarea Bătrânului, la puţin timp s-a auzit o 
bătaie în ușă, urmată de cuvintele obișnuite: „Pentru ru- 
găciunile sfinților părinților noștri, Doamne Lisuse 
Hristoase, Fiul lui Dumnezeu, miluiește-ne pe noi!“. 
Răspunzând ucenicul „Amin“, a deschis ușa și a văzut un 
călugăr tânăr, cu chipul foarte frumos, care l-a întrebat 
dacă poate să rămână acolo peste noapte. Ucenicul l-a 
primit. La timpul Utreniei s-au sculat amândoi pentru a 
săvârși slujba rânduită. Când au ajuns cu slujba la «Ceea 
ce ești mai cinstită...», care se cântă de mai multe ori, și 
a fost rândul călugărului celui străin, acesta a cântat cu 
totul altfel, zicând: «Cuvine-se cu adevărat să te fericim, 
Născătoare de Dumnezeu, cea pururea fericită și prea ne- 
vinovată și Maica Dumnezeului nostru» și apoi a conti- 
nuat cu celelalte cuvinte, știute de ucenic. 

Auzind ucenicul această cântare, s-a minunat foarte 
mult de frumusețea ei și de dulcele glas al călugărului străin. 
Întorcându-se spre el, l-a întrebat: 

— Părinte, de unde știi această cântare atât de frumoa- 


să? Că noi cântăm precum se cântă în toată Biserica 


1 Aceste cuvinte se folosesc de ucenic când i se spune să facă un 
lucru. Se referă la: «Să fie binecuvântat ceea ce ai spus să fac». 

Ortodoxă, numai «Ceea ce ești mai cinstită...». Te rog, 
dacă vrei, să mă înveți și pe mine această cântare. 

Atunci călugărul i-a zis: 

— Să-mi aduci o hârtie și ceva de scris! 

— Nu avem aici așa ceva! a răspuns ucenicul. 

— Atunci adu-mi o placă de marmură! 

Fiind adusă placa, călugărul străin a început să scrie cu 
degetul pe ea cântarea și — o, preaslăvită minune! —, degetul 
intra în marmură de parcă acea placă ar fi fost din ceară 
moale. După ce a terminat de scris, a zis ucenicului: 

— De acum înainte, să cântați această cântare precum 
v-am arătat-o eu și să le spui la toți ca să se cânte de întreaga 
Biserică Ortodoxă, precum o cântăm și noi în ceruri. Eu 
sunt Arhanghelul Gavriil! și zicând acestea s-a făcut 
nevăzut. 

Ucenicul a sărutat urmele unde a stat Arhanghelul și 
când a privit spre catapeteasmă a văzut o altă minune: 
Icoana Mântuitorului și-a schimbat locul cu icoana Maicii 
Domnului, mutându-se icoana Mântuitorului în partea 
stângă, iar cea a Maicii Domnului în partea dreaptă. Prin 
aceasta a vrut Mântuitorul Hristos să arate cinstea pe care o 
dă Maicii Sale. 

Întorcându-se Bătrânul, l-a găsit pe ucenic cu lacrimi 
în ochi, cântând cântarea pe care o învățase de la 
Arhanghelul Gavriil. Auzind Bătrânul istorisirea uceni- 
cului și văzând piatra scrisă, l-a luat pe ucenic și au mers 
amândoi la conducerea Sfântului Munte, spunându-le 


cele întâmplate. 

Maica Domnului «Axionita» 


sau «Cuvine-se cu adevărat» 

Auzind acestea cei de acolo, au trimis piatra scrisă la 
Patriarhul Constantinopolului, istorisind toate cele știu- 
te în legătură cu minunea. Atunci s-a hotărât ca întreaga 
Biserică Ortodoxă să cânte această cântare închinată 
Maicii Domnului. 

x 

La o chilie de pe teritoriul mănăstirii s-a nevoit și 
cuviosul Teofil Izvorâtorul de Mir. Acesta s-a născut pe 
la mijlocul secolului XIV (1470-1480) în Zihnis, din re- 
giunea Seres, dintr-o familie evlavioasă. Crescând, s-a 
dăruit rugăciunii și studiului Sfintelor Scripturi. A fost 
călugărit, primind numele de Teodosie, apoi diacon și 
preot, de către episcopul Acachie al Litei și Redinei. 
Apoi, venind în Sfântul Munte, a stat un timp la 
Mănăstirea Vatopedu, apoi a fost trimis de patriarhul 
Constantinopolului, Sfântul Nifon, în anul 1508, ca no- 
tar al Marii Biserici a Egiptului, ca să scrie preaslăvitele 
minuni ce s-au petrecut după adormirea episcopului 
Acachie. După care, întorcându-se la Constantinopol, 
nu a stat mult timp și s-a reîntors în Sfântul Munte, în 
mai 1511, la Mănăstirea Iviru, unde a primit ascultarea 
de scriitor. A refuzat să primească păstorirea Mitropoliei 
Tesalonicului, la cererea patriarhului Pahomie, și s-a re- 
tras la chilia Înaintemergătorului, unde a luat schima 
mare, primind numele de Teofil. Mai târziu s-a mutat la 
chilia Sfântului Vasile din Kapsala, de pe teritoriul 
Mănăstirii Pantocrator, primind și un ucenic cu numele 


de Isaac. Aici s-a dăruit nevoințelor duhovnicești și 

rugăciunii neîncetate. Și-a cunoscut sfârșitul de mai îna- 
inte. Joi i s-a făcut slujba Sfântului Maslu, sâmbătă s-a 
împărtășit cu Sfintele Taine, iar duminică, pe 8 iulie 
1548, binecuvântând pe ucenicul său Isaac și zicând 
„Doamne lisuse Hristoase, primește duhul meu!“ a 
adormit. 

Ucenicul, luând trupul lui, l-a aruncat mai jos de chi- 
lie, la o distanță de șaptezeci de metri, ca să-l mănânce 
fiarele sălbatice, după cum primise poruncă de la 
cuviosul. 

Apoi, făcând o groapă lângă chilie, spunea la toți că 
l-a îngropat acolo fără slujba înmormântării, mormântul 
devenind loc de închinare. După patruzeci de zile, mona- 
hii de la Pantocrator au găsit trupul lui neputrezit și l-au 
adus la mănăstire. Dar ucenicul a cerut moaștele cuviosu- 
lui și s-a făcut neînțelegere. Atunci, episcopul Macarie de 
la lerisou, înțelegându-se cu starețul mănăstirii, a hotărât 
ca mâna cuviosului să rămână în mănăstire, iar trupul lui 
să fie dus și îngropat în altarul chiliei unde s-a nevoit. 

După îngropare a început să izvorască mir din mor- 
mântul lui, arătând prin aceasta cât de plăcut a fost lui 
Dumnezeu. Mâna dreaptă neputrezită, arătând ca și cum 
ar binecuvânta, se află până astăzi la Mănăstirea 
Pantocrator. 

Mănăstirea Pantocrator are în jur de douăzeci și cinci 
de călugări, iar pe teritoriul ei, pe la chilii, în jur de pa- 
truzeci de călugări. La Schitul Sfântul Prooroc Ilie, aflat 


tot pe teritoriul mănăstirii, sunt douăzeci de călugări. 

Acest schit a fost înființat de Cuviosul Paisie 
Velicicovschi, care a devenit mai târziu stareț la Mă- 
năstirea Neamţ, în Moldova. Schitul are o biserică uria- 
șă, cu icoane îmbrăcate în aur. 

Pe teritoriul mănăstirii se află și câteva chilii româ- 
nești, în zona numită Kapsala, precum și Schitul Bogo- 
rodița, închinat Maicii Domnului, care are în prezent 
doar trei călugări, de origine rusă. 

Printre multele odoare pe care le deține Mănăstirea 
Pantocrator se găsesc sfinte moaște de la Sfântul 
Haralambie, Sfinţii Cosma și Damian, Sfântul Mucenic 
Hristofor, Sfântul Mucenic Mercurie, Sfântul Arhidiacon 
Ștefan, Sfânta Muceniţă Paraskevi, Sfântul Mucenic 
Pantelimon, Sfântul loan Gură de Aur, Sfânta Fotini 
Samarineanca, Sfânta lulita și de la mulți alți sfinți, pre- 
cum și două părticele din Lemnul Sfintei Cruci și o bu- 
cată din hlamida cu care a fost îmbrăcat Mântuitorul 
Hristos. 

Schitul «Sfântul Ilie» 


Câteva din minunile 


Maicii Domnului «Gherontissa» 


În timpul ocupaţiei germane (1941-1944), unul 
dintre bătrânii mănăstirii, părintele Eftimie, care avea 
ascultarea la magazia cu alimente, a observat că uleiul din 
vase s-a terminat și nu mai avea de unde să dea la bucătărie 
și nici la candelele bisericii. A mers și a spus aceasta și la 
ceilalți părinți din consiliul mănăstirii și au început 
cu toţii să se roage fierbinte Maicii Domnului 
«Gherontissa». La câteva zile, părintele Eftimie a auzit o 
voce în somn, care i-a zis: „Părinte, îngrijește-te ca înainte 
de apusul soarelui să ai toate vasele pentru ulei curățate, 
pentru că mă voi îngriji ca în aceste zile să aduc untdelemn, 


încât să le umpleţi“. 

Părintele Eftimie s-a deșteptat și s-a dus la ajutorul 
său, spunându-i să curețe toate vasele pentru untdelemn. 
Atunci ucenicul i-a zis: „Părinte, dar unde vom găsi atâta 
untdelemn în situația de astăzi?“. Bătrânul i-a poruncit să 
facă precum i-a zis și, mergând și el împreună cu ucenicul, 
au curățat toate vasele. 

Minunea Maicii Domnului a fost în felul următor: 

O corabie a pornit din Mitilene ca să ducă arme. Aceste 
arme le ascunseseră în cala vaporului, iar deasupra au pus 
mai mult de o sută de vase cu untdelemn. Călătorind pe 
mare, căpitanul corabiei vede în timpul somnului o femeie 
minunată, a cărei înfățișare strălucea mai mult decât soarele 
și care i-a zis: „Să schimbi imediat direcția, ca să scapi de 
germani, iar untdelemnul pe care îl ai, să-l dai pe tot la 
Mănăstirea Pantocrator din Sfântul Munte, unde am casa 
mea și de acolo să plecaţi fără nicio frică în drumul vostru“. 
Cu binecuvântarea Maicii Domnului, acel ulei a ajuns pen- 
tru toți anii ocupației germane. 

Un preot din mănăstire a mers să săvârșească Sfânta 
Liturghie la o bisericuță care se află în grădina mănăstirii, 
închinată Sfântului Mucenic Trifon. Puțin mai sus de bise- 
ricuță, se nevoia într-o căsuță un monah bătrân, foarte îm- 
bunătăţit, care în acel timp era foarte bolnav, trăindu-și 
ultimele clipe ale vieții. În jurul lui se aflau câțiva părinți din 
mănăstire. Fiind în starea aceasta, deodată s-a ridicat și a zis 
părinților din jurul său: „Vă rog, spuneți la preot să termine 
mai repede Sfânta Liturghie, ca să mă împărtășească cu 
Trupul și Sângele Domnului nostru lisus Hristos, pentru că 
a venit aici o femeie, asemănătoare cu Maica Domnului din 

icoana «Gherontissa», împreună cu un tânăr care semăna cu 
Sfântul Mucenic Trifon. Ei au venit și mi-au zis că vor să 


mă ia, dar au vorbit ceva între ei și m-au lăsat“. 


Spunându-le acestea, a venit și preotul cu Sfintele 
Taine. Faţa monahului a strălucit ca soarele și a început să 
zică: „Cinei Tale celei de taină, Fiul lui Dumnezeu, as- 
tăzi, părtaş mă primește... “. După ce s-a împărtășit, s-a 

întins puțin pe pat și și-a dat sufletul în mâinile lui 
Dumnezeu. 

Un monah avea ascultarea de poștaș al mănăstirii. 
Într-o zi, l-a chemat stareţul și i-a zis să meargă la Kareia, 
să aducă o sumă de bani de care mănăstirea avea mare 
nevoie, poruncindu-i să se întoarcă repede, până să se în- 
sereze, ca să nu fie în pericol de a fi atacat de tâlhari. 
Monahul l-a asigurat că își va da și viața, de va fi nevoie, 
căci are nădejde la Maica Domnului, la care se ruga neîn- 
cetat, că nu va păți nimic rău. Însă, după rânduiala Maicii 
Domnului, când a ajuns la crucea unde cărarea făcea spre 
mănăstire, deja se înnoptase, iar distanța până la mănăsti- 
re era încă destul de mare, fiind în primejdie. Atunci a 
cerut cu lacrimi ajutorul Maicii Domnului. Și, deodată, a 
apărut lângă el o femeie, îmbrăcată ca monahie, care l-a 
întrebat ce are, de ce este așa de întristat. El i-a răspuns că 
este supărat pentru că nu a făcut ascultare, să se întoarcă 
la timp, înainte de a se întuneca, iar acum este în pericol 
să piardă banii mănăstirii. Atunci, monahia l-a atins cu 
mâna ei și în foarte scurt timp s-a aflat la troița unde, cu 
mult timp înainte, pirații aruncaseră în fântână icoana 
Maicii Domnului. 

Apoi monahul a spus părinţilor din mănăstire minunea 
pe care a făcut-o Maica Domnului cu el, iar fața îi strălucea 
de bucurie. Părinţii au coborât cu toții la biserică și au înăl- 
țat rugăciuni de mulțumire și de laudă către Preasfânta 
Născătoare de Dumnezeu, pentru grija care o are față de 


mănăstirea el. 

După un timp, acel monah și-a cunoscut mai înainte 
sfârșitul său, spunând următoarele cuvinte: „Părinților, în 
această săptămână va trebui să-mi schimb locuinţa. Voi 
intra într-o cameră mică și îngustă“. Și, într-adevăr, după 
o săptămână, acest frate a adormit în Domnul și s-a dus 
cu sufletul la locașurile veșnice, iar trupul lui se odihnește 
într-o cameră îngustă, în cimitirul mănăstirii. 

Cu mulți ani în urmă, stareț al mănăstirii era un pă- 
rinte care avea viață sfântă. Fiind bătrân și bolnav, venea 
foarte greu la biserică. Odată, vrând să se împărtășească 
cu Sfintele Taine, a venit la biserică și l-a rugat pe preotul 
slujitor să nu lungească prea mult Sfânta Liturghie, ca să 
poată rezista și el până la sfârșit și să se împărtășească cu 
Sfintele Taine. Dar preotul, neluând aminte la cuvintele 
starețului, slujea foarte rar și fără să se grăbească. Atunci 
s-a auzit o voce de la icoana Maicii Domnului, care i-a 
poruncit cu asprime să asculte de cuvintele starețului și să 
nu lungească slujba. De atunci, această icoană s-a numit 
«Gherontissa». 


În anul 1948, în noaptea de 1 spre 2 decembrie a izbuc- 
nit un incendiu puternic în aripa de răsărit a mănăstirii, 
amenințând să distrugă totul. Părinţii, văzând că după toate 
încercările lor de a opri focul nu au reușit nimic, au alergat 
la ajutorul Preasfintei Născătoare de Dumnezeu. Au făcut 
procesiune cu o icoană a Maicii Domnului, copie mai mică 
a icoanei «Gherontissa», îmbrăcată în argint. Și făcând cu ea 
semnul sfintei cruci asupra focului, o minune, îndată a înce- 


tat focul și s-a stins cu desăvârșire. În amintirea acestei 

minuni se face în fiecare an pe 2 decembrie Praznic în cin- 


stea Maicii Domnului. 


Altădată, pe la sfârșitul secolului al XVII-lea, a fost o 
perioadă în care lipseau uleiul și celelalte necesare traiului. 
Atunci părinţii s-au dus la stareţ și au cerut să le dea voie 
să plece din mănăstire, nemaiavând cu ce trăi. Starețul i-a 
rugat să aibă încredere în Maica Domnului «Gherontissa», 
că nu-i va lăsa. lar într-una din zile, părinții au văzut că 
din magazia unde se aflau vasele goale pentru ulei a înce- 
put să curgă ulei. Intrând în magazie, au văzut că un vas se 
umpluse cu untdelemn până sus și curgea pe jos. Atunci 
starețul a poruncit să ia din el și să umple și celelalte vase. 
Apoi au adunat toate vasele pe care le aveau în mănăstire 
și le-au umplut, după care a încetat și uleiul să mai izvo- 
rască. De atunci nu a mai lipsit niciodată untdelemnul din 
mănăstire, prin purtarea de grijă a Maicii Domnului. lar 
pe icoana «Gherontissa», la picioarele Maicii Domnului, 
a fost pus un vas făcut din argint în amintirea minunii. 

În timpul unei incursiuni a piraţilor, icoana Maicii 
Domnului «Gherontissa» a fost aruncată în fântâna care 
se află aproape de portul mănăstirii. Acolo a fost păzită 
prin minune mulţi ani, fiind neștiută de nimeni, până 
când piratul care o aruncase s-a apropiat de moarte. 
Atunci, căindu-se de fapta lui și pocăindu-se pentru păca- 
tele sale, a descoperit cunoscuțţilor lui unde a aruncat icoa- 
na, iar aceia venind la mănăstire au aflat icoana întreagă și 


nevătămată în fântână. 

Frumoasa îmbrăcăminte din argint a icoanei Maicii 
Domnului «Gherontissa» a fost făcută pe la sfârșitul seco- 
lului XIX în Rusia, în urma unei minuni. Maica Domnului 
s-a arătat în somn unei femei bogate din Constantinopol 
și i-a cerut să-i facă această îmbrăcăminte din argint. 
Femeia a dat comandă în Rusia și i-a făcut îmbrăcămintea 
care se vede și astăzi. 


Mănăstirea Xeropotamu 


ănăstirea Xeropotamu este situată la jumătatea dru- 

mului dintre Dafne și Kareia, fiind închinată Sfinților 
40 de Mucenici. A fost ctitorită de împărații Constantin al 
VI-lea (913-959) și Roman I Lecapenul (920-944). Tra- 
diția spune că întemeietor al mănăstirii a fost Sfântul Pavel 
Xeropotamiteanul, care a fost fiu de împărat. Denumirea de 
Xeropotamu a luat-o de la locul din apropiere, unde s-a ne- 
voit Sfântul Pavel și care se numește «Xeropotamul», adică 
«pârâul sec». 

În viața Sfântului Pavel se spune că, atunci când a venit 
în mănăstire și a cerut să fie făcut călugăr, starețul i-a zis: 
„Când îţi va sta pieptenul în barbă!, atunci te voi face călu- 
găr“, căci Sfântul Pavel era spân. Atunci sfântul, luând un 
pieptene, l-a înfipt în pielea obrazului, zicând starețului: 
„Lată că îmi stă pieptenul în barbă!“. Văzând stareţul dra- 
gostea lui pentru Dumnezeu și cunoscând cu duhul că va fi 


mare, l-a primit și l-a călugărit. 


1 În Sfântul Munte este interzisă închinovierea tinerilor fără barbă. 

În această mănăstire, s-a întâmplat o uimitoare minune 
atunci când au venit cruciații trimiși de papa de la Roma și 
au cerut călugărilor să slujească cu preoții catolici și să-l po- 
menească pe papă la slujbe. O parte din preoții mănăstirii, 
fiind mai fricoși și uitând de mucenicii care au răbdat chi- 
nuri pentru Hristos, au acceptat să slujească cu catolicii. În 
momentul în care slujeau Liturghia într-un paraclis al mă- 
năstirii, s-a surpat bolta Sfântului Altar și, căzând peste ei, 
i-a ucis, atât pe catolici, cât și pe ortodocși. Până în momen- 
tul de față, paraclisul nu a mai fost reparat, fiind lăsat în 


ruină, drept mărturie pentru minunea care s-a făcut. 


În fiecare an, la prăznuirea Sfinţilor 40 de Mucenici 
(hramul mănăstirii), în timpul Sfintei Liturghii creșteau în 
jurul Sfântului Altar 40 de ciuperci, care se luau și se 

împărțeau credincioșilor ca binecuvântare. Din anul când 


s-a slujit cu catolicii, ciupercile nu au mai răsărit niciodată. 


Sfântul Pavel Xeropotamiteanul 


Voievozii și boierii români care au contribuit la refa- 
cerea și întreținerea mănăstirii au fost: Neagoe Basarab, 
Vlad Vintilă, Alexandru Coconul, vameșul Păun, postel- 
nicul loan, negustorul brașovean Radu. Cu sprijinul lui 
Alexandru Lăpușneanu și al doamnei Ruxandra a fost re- 
novată și pictată biserica mare. Pe ușile sculptate, se văd 
stemele Moldovei și Țării Românești. 

În momentul de față, mănăstirea are patruzeci de călu- 
gări, iar pe teritoriul mănăstirii se nevoiesc în jur de două- 
zeci de călugări printre care, la o chilie, și un monah 
român. 

Mănăstirea are cea mai mare bucată din lemnul Sfintei 
Cruci, cu urmele unui piron cu care a fost răstignit 
Mântuitorul nostru lisus Hristos. 

Dintre multele sfinte moaște care se află aici, amin- 
tim pe cele ale Sfinților 40 de Mucenici, Sfinții Mercurie, 
Teodor Tiron și Teodor Stratilat, capul Sfântului Mare 
Mucenic Eustatie, capul Sfântului Mare Mucenic 
Avxenţie, capul Sfântului Nicolae cel Nou, o mână a 
Sfintei Mare Muceniţe Hristina și un deget al Sfântului 
Vasile cel Mare. 


Mănăstirea Zografu 


ănăstirea Zografu se află în partea de nord-vest a 
ai la o oră distanță de mers pe jos de la 
malul mării. A fost înființată în secolul al X-lea de trei 
monahi: Moise, Aaron și loan, care erau frați, fiind din 
Ahrida. Mănăstirea este închinată Sfântului Mare 
Mucenic Gheorghe. 

Alegerea Sfântului Gheorghe ca ocrotitor al mănăstirii 
s-a petrecut astfel: 

După ce au construit biserica, nu reușeau să ajungă la 
o înțelegere în cinstea cărui sfânt să o sfințească. Unul 
dorea să o închine Maicii Domnului, altul Sfântului 
Nicolae, iar altul Sfântului Gheorghe. Neajungând la 
nicio înţelegere au hotărât să lase pe Dumnezeu să aleagă. 
Au pregătit un lemn după mărimea icoanei și l-au pus în 
biserică și am încuiat-o. Apoi s-a retras fiecare la chilia sa, 
rugându-se toată noaptea ca să hotărască Dumnezeu cărui 
sfânt să închine biserica. În timpul nopții, au văzut cu 
toții o lumină puternică în biserică. Când s-au dus dimi- 
neața, o minune preaslăvită: pe scândura care fusese goa- 
lă, se afla chipul Sfântului Mare Mucenic Gheorghe. 
Atunci cu toţii au îngenunchiat și s-au închinat Sfântului 
Gheorghe, slăvind pe Dumnezeu și pe sfinții Săi. 

După un timp, la mănăstire a venit un stareţ cu obștea sa 
și au povestit următoarea minune. EI era stareț la Mănăstirea 
lui Fanuel din Palestina, aproape de Lida, patria Sfântului 
Gheorghe. Într-una din zile, pe când făceau slujba în biseri- 
că, au văzut chipul Sfântului Gheorghe că s-a desprins de pe 
icoană și s-a ridicat în văzduh, făcându-se nevăzut. Văzând 
această minune, s-au rugat cu lacrimi Sfântului Gheorghe să 
le arate de ce i-a părăsit. Atunci Sfântul Gheorghe s-a arătat 
starețului și i-a zis: „Nu te întrista pentru aceasta, dar să știi 
că în acest loc vor năvăli barbarii și vor distruge totul, pentru 
păcatele locuitorilor. De aceea, dacă voiești, vino la 


Mănăstirea Zografu din Sfântul Munte Athos, unde m-am 

dus eu și mi-am ales un locaș pe care să-l ocrotesc. De acum 


înainte aceea va fi casa mea“. 


Icoana Sf. Gheorghe care a venit de la Fanuel 


După aceste cuvinte, Sfântul Gheorghe s-a făcut nevă- 
zut, iar starețul împreună cu obștea au venit în Sfântul 

Munte, la Mănăstirea Zografu, unde au aflat chipul 
Sfântului Gheorghe care plecase de la ei. Aici, zidind mai 
multe chilii, au rămas împreună cu ceilalți vieţuitori. 

Odată, un episcop grec, care se îndoia de minunea 
Sfântului Gheorghe, venind la mănăstire, a intrat în biserică 
și s-a apropiat de icoana Sfântului Gheorghe fără evlavie. 
Întinzându-și mâna, a atins cu degetul nasul Sfântului 
Gheorghe, zicând: „Aceasta este icoana care s-a pictat sin- 
gură?“. lar când a vrut să-și retragă mâna, nu a mai putut, 
căci degetul i-a rămas lipit de nara Sfântului Gheorghe. 
Văzând aceasta, părinții mănăstirii au încercat să-l ajute, 
dar fără niciun folos. Atunci episcopul, căindu-se pentru 
necredința lui, s-a rugat Sfântului să-l ierte; împreună cu el 
s-au rugat și părinții mănăstirii. După multă rugăciune, 
Sfântul Gheorghe s-a arătat unuia dintre călugări și i-a zis 
că, pentru neevlavia și necredința lui, să i se taie vârful dege- 
tului, care va rămâne lipit de icoană drept mărturie. Neavând 
altă scăpare, episcopul a fost nevoit să rabde tăierea degetu- 
lui, care a rămas lipit de icoană până în ziua de azi. 

De la această icoană ce s-a zugrăvit singură, mănăstirea 
și-a luat denumirea de Zografu. Această icoană se află în 
biserică la iconostasul din dreapta și este îmbrăcată în argint 
de credincioșii din Petrograd. 

În biserică, la iconostasul din stânga mai este o icoană a 
Sfântului Gheorghe, făcătoare de minuni. Despre această 
icoană se spune că a venit la mănăstire în următorul chip: 

Într-una din zile s-a arătat pe valuri icoana Sfântului 
Gheorghe, aproape de Mănăstirea Vatopedu. Vestea despre 


apariția icoanei s-a răspândit în tot Athosul. Icoana a fost 

luată de pe apă de părinţii de la Vatopedu care doreau să o 
ducă la mănăstirea lor, însă stareții de la celelalte mănăstiri se 
împotriveau, fiecare dorind să o aibă pentru mănăstirea sa. 

Neajungând la nicio înțelegere, s-au hotărât să lege icoana 
pe un catâr și apoi să lase liber catârul să meargă unde va fi 
voia Sfântului Gheorghe. Povăţuit de Sfântul Gheorghe, 
catârul s-a îndreptat spre Mănăstirea Zografu și, oprindu-se 
pe un delușor din fața ei, a căzut mort. Atunci părinții, 
luând cu bucurie icoana, au dus-o în biserică și făcând pri- 
veghere de toată noaptea, au pus-o a loc de cinste. 

A doua zi, când paracliserul a mers să aprindă candele- 
le, nu a mai găsit icoana în biserică. Înspăimântat, a mers la 
stareț și i-a spus despre dispariția icoanei. Atunci starețul 
împreună cu toată obștea au început să o caute. După multe 
căutări au aflat-o în locul unde a fost adusă de catâr la înce- 
put. Luând-o cu multă evlavie au dus-o din nou în biserică, 
dar în următoarea zi, s-a întâmplat la fel. Acest lucru s-a 
repetat de trei ori. Făcând multă rugăciune, părinților i s-a 
descoperit că pe locul acela trebuie să construiască o biseri- 
că. După începerea lucrărilor noii biserici, icoana nu a mai 
plecat, ci a rămas în locul în care se vede și astăzi. 

În mănăstire mai este încă o icoană făcătoare de minuni 
a Sfântului Mare Mucenic Gheorghe, dăruită de Ștefan cel 
Mare și Sfânt. 

După ce Ștefan a luat domnia Moldovei și a văzut peri- 
colul turcesc, era în nedumerire, gândindu-se cum să le facă 
față turcilor, care erau atât de numeroși câtă frunză și iarbă. 
Văzând că de la țările vecine, Ungaria, Polonia, Rusia și de 
la papă primea numai promisiuni pe care aceștia nu le-au 
împlinit niciodată, și-a întors fața către Dumnezeu, știind 
că doar de acolo îi va veni ajutorul. După multe rugăciuni, 
i s-a arătat Sfântul Mare Mucenic Gheorghe călare pe un 


SIE SFÂNTUL MUNTE ATHOS a, GRĂDINA MAICII DOMNULUI 
cal alb și i-a zis: „Nu-ţi pierde curajul! Îndrăzneşte și-i vei 
birui pe turci și pe toţi cei care se vor atinge de țara 
Moldovei, dar să faci în felul următor: să pregătești toată 
oastea cu post, spovedanie și Sfânta Împărtășanie. 

Apoi să iei icoana cu chipul meu pe care o are mama ta 
și să o porţi înaintea oștirii. lar eu îți voi fi de ajutor întot- 
deauna. După ce vei termina cu războaiele și ţara va fi în 
pace, să duci această icoană în Sfântul Munte Athos, la 
Mănăstirea Zografu, care este casa mea“. 

Ștefan a făcut după spusele Sfântului Mucenic Gheorghe 
și, astfel, Moldova a rămas liberă sub domnia lui. Despre 
acest lucru minunat au povestit și turcii care au fost luați 
prizonieri. Ei spuneau că vedeau întotdeauna înaintea oștii 
lui Ștefan un ostaș călare pe un cal alb și înfricoșat la vedere, 
care băga frica în ei și-i punea pe fugă. Înainte de moarte, 
Ștefan cel Mare și Sfânt a trimis icoana cu Sfântul Mucenic 
Gheorghe la Mănăstirea Zografu, unde se păstrează și as- 
tăzi la loc de cinste și face nenumărate minuni. 

Ștefan cel Mare și Sfânt a ajutat mult această mănăs- 
tire: biserica este ctitoria sa; trapeza, arhondaricul, pre- 
cum și arsanaua de la mare, care a avut port închis pentru 
corăbii, au fost făcute tot de el. Au fost perioade când în 
Mănăstirea Zografu jumătate din obște era formată din 
monahi români, iar într-un timp a fost condusă de un 
stareț român. 

Și alţi domnitori români, precum Alexandru cel Bun, 
Alexandru Aldea, leremia Movilă, Bogdan al III-lea, 


Alexandru Lăpușneanu și Antioh Cantemir au contribuit 

Icoana Sf. Gheorghe dăruită de Ștefan cel Mare şi Sfânt 


la refacerea și la menţinerea mănăstirii Radu cel Mare, 
Sfântul Neagoe Basarab, Petru Rareș și fiica sa, Ruxandra, 
plăteau birul anual către turci. 

În Mănăstirea Zogratu vieţuia cu frică de Dumnezeu 
un monah pe nume Cozma. Într-una din zile, pe când se 
afla în altarul bisericii mari și se ruga, a auzit o voce de la 
icoana Maicii Domnului «Ascultătoarea», care era pictată 

pe perete: „Dacă vei pleca în pustie, vei spori mult duhovni- 
cește“. După ce a mulțumit cu lacrimi Maicii Domnului, a 
luat binecuvântare de la stareț și s-a retras la liniște, într-o 
peșteră mai îndepărtată. Acolo a viețuit, nevoindu-se după 
puterile lui. 


Maica Domnului «Ascultătoarea» 


Avea obiceiul să citească de mai multe ori pe zi Acatistul 
Maicii Domnului. Într-una din zile, pe când citea Acatistul, 


și rostea cu evlavie „Bucură-te, Mireasă, pururea Fecioară!“, 


a auzit de la icoana Maicii Domnului numită «Acatist» 


sau «Prevestitoarea», pe care o avea cu el, următoarele: 

„Bucură-te și tu, Bătrânule!“. Auzind aceste cuvinte, 
Bătrânul s-a înfricoșat, dar Maica Domnului a continuat: 
„Nu te teme, du-te în mănăstire și spune călugărilor să nu 
deschidă astăzi poarta, iar cei care sunt mai slabi în credință 
să se ascundă, că vin dușmanii mei și ai Fiului meu“. 

În acea perioadă, cruciații distrugeau totul în calea lor. 
Pe tronul Bizanțului domnea Mihail al VIII-lea Paleologul 
(1259-1282), care urcase pe tron cu ajutorul papei, iar pa- 
triarh al Constantinopolului era loan Vekkos, un adept al 
unirii cu Roma catolică. Ajungând în Sfântul Munte, acei 
urâtori de adevăr au început să prigonească și să ucidă pe 
călugări, forțându-i să-l accepte pe papă în calitate de con- 
ducător al Bisericii. 

După multe răutăți săvârșite în Muntele Athos, cruciații 
se apropiau de Mănăstirea Zografu, tocmai când pustnicul 
Cozma luase poruncă de la Maica Domnului să vestească 
călugărilor despre venirea lor. 

Ajungând la mănăstire, Bătrânul a văzut icoana care îi 
vorbise în chilia sa că atârnă acum deasupra porților mănăs- 
tirii. Luând-o în brațe, a mers la stareţ și i-a vestit toate. 

Atunci starețul, adunând obștea, le-a spus despre cele 
ce se vor întâmpla și i-a întărit prin cuvinte duhovnicești. 
Cei care erau mai fricoși au fugit și s-au ascuns în pădure, 
iar starețul împreună cu douăzeci și cinci de călugări s-au 
închis într-un turn, luând cu ei și icoana care îi vorbise Bă- 
trânului. Nu după mult timp, au apărut cruciații și au cerut 
să li se deschidă poarta mănăstirii, dar stareţul le-a răspuns: 
„Plecaţi de aici, noi nu avem împărtășire cu voi, iar papei nu 
ne vom supune niciodată“. Soldații papei, forțând porțile și 

intrând în mănăstire, au adunat de jur-împrejurul turnului 
lemne și crengi uscate și le-au dat foc, arzându-i de vii. 

După plecarea cruciaților, călugării care stătuseră as- 
cunși s-au întors în mănăstire și au aflat în turnul în care 
arseseră călugării doar icoana Maicii Domnului, neatinsă de 
flăcări, dar înnegrită de fum. 


Mănăstirea Zografu 115 


În amintirea acestei minuni, mai târziu, în stânga bise- 
ricii mari s-a ridicat un Paraclis închinat Adormirii Maicii 
Domnului în care au așezat icoana Maicii Domnului 
«Acatist» sau «Prevestitoarea». Călugării bulgari o numesc 
simplu «Hairiovo», adică «Bucură-te!». 

Nu departe de mănăstire se află Schitul Zografului, care 
este locuit în prezent de doi călugări. Cu ani în urmă, aici se 
retrăgeau cei doritori de liniște, fiind un loc potrivit pentru 
aceasta. 

În mănăstire se găsesc părticele din moaștele mai mul- 
tor sfinți, precum: Noul Mucenic Ștefan, Sfântul Mucenic 
Mercurie, Sfântul Mare Mucenic Gheorghe, Sfântul 
Avxentie, Sfântul Apostol Andrei și Sfântul Sfinţit Mucenic 
Haralambie. 

Obștea Mănăstirii Zografu cuprinde douăzeci de călu- 
gări, iar în afara mănăstirii se nevoiesc în jur de zece 
călugări. 


Mănăstirea Dobhiariu 


rima mănăstire care se găsește pe malul mării venind 

dinspre Uranopolis, în partea de sud-vest a peninsulei 
Athonului, Mănăstirea Dobhiariu, este închinată Sfinților 
Arhangheli Mihail și Gavriil. 

După tradiţie, ea a fost înființată de un ucenic al 
Sfântului Atanasie Athonitul, numit Eftimie, pe la sfârșitul 
secolului al X-lea. Acest Cuvios Eftimie a fost «dohiaris» în 
Mănăstirea Lavra, adică răspunzător cu untdelemnul și cu 
celelalte alimente ale mănăstirii. De aceea și mănăstirea în- 
fiinţată de el și-a luat numele Dohiariu. 

Cuviosul Eftimie după un timp a plecat din Mănăstirea 
Lavra și a zidit o chilie cu bisericuță în cinstea Sfântului 
Ierarh Nicolae pe locul numit Dafne, unde se liniștea cu 
ucenicii lui. Însă saracinii, prădând locurile acelea, au jefuit 
și chilia Sfântului Ierarh Nicolae și au distrus-o. Cuviosul 
Eftimie cu ucenicii lui s-au ascuns în tufișuri și au scăpat. 
După plecarea saracinilor, văzând ei cum arată chilia și 
fiind mâhniţi, au plecat de acolo să-și caute alt loc pentru 
vieţuire. Ajungând pe locul unde se află astăzi Mănăstirea 
Dohiariu, le-a plăcut foarte mult acel loc și, văzând că este 
bun pentru construcție, au zidit o bisericuţă tot în cinstea 

Sfântului Ierarh Nicolae, precum și câteva chilii, pentru a 
avea unde se liniști împreună cu monahii. 

Nu a trecut mult timp și un om cu numele de Nicolae, 
rudenie de-a cuviosului Eftimie, a dorit să se facă monah. 
Acesta era foarte bogat, fiind dintre nobilii orașului. Deci, 
adunându-și toată bogăţia, a venit la Mănăstirea Dohiariu 
și fiind tuns monah a primit numele de Neofit. Pentru viața 
lui virtuoasă, nu după mult timp a fost ales stareț al mănăs- 
tirii, iar Eftimie, unchiul lui, s-a retras să se liniștească. 

După ce a ajuns stareț, cuviosul Neofit a dărâmat bise- 
rica mică și a zidit una mai mare, asemănătoare cu cea de 
astăzi, iar împrejurul ei a ridicat un zid, făcând-o ca o cetate, 
și a zidit și un turn pentru paza mănăstirii. Însă, terminân- 
du-i-se banii, nu a reușit să picteze biserica, de aceea era 
foarte mâhnit și se ruga lui Dumnezeu să rânduiască într-un 
fel ca să poată face și aceasta. lar Dumnezeu, ascultându-i 
rugăciunea, a făcut următoarea minune: 

În fața Sfântului Munte, la o distanță de șaizeci de mile, 
se află peninsula Sitonia, care pe atunci se numea Longos. 
Pe această peninsulă mănăstirea avea un metoc și lângă el se 
afla un stâlp vechi pe vârful căruia scria: „Cine mă va lovi în 
vârf, va găsi mult aur“. Mulţi oameni au aruncat pietre pe 
umbra vârfului stâlpului și au căutat comoara îngropată, dar 
n-au descoperit-o. Când însă a vrut Dumnezeu să se desco- 
pere comoara s-a întâmplat astfel: 

În metocul acela lucra ca muncitor plătit un tânăr de 
douăzeci de ani. De multe ori fusese și el la stâlpul acela 
urmărind umbra stâlpului. Într-una din zile, când a asfințit 
soarele, s-a dus la stâlp, a văzut unde a căzut umbra și 

săpând puțin în locul acela a găsit o piatră de marmură și 
sub ea un cazan de aramă plin cu bani de aur. A acoperit 
imediat locul acela și, ducându-se la mănăstire, a zis stare- 
țului Neofit: „Stăpâne sfinte, am găsit aur mult la metocul 
nostru; trimite călugări împreună cu mine ca să mergem și 
să-l aducem la mănăstire“. Atunci stareţul a ales trei călu- 
gări care se arătau mai evlavioși și i-a trimis cu corabia mă- 
năstirii să aducă aurul. Deci, ducându-se ei, au luat cazanul 
cu aur, dar și piatra care îl acoperea. Pornind cu corabia spre 
mănăstire, cei trei călugări au fost ispitiți de comoară și au 
hotărât să o ia ei. Deci, pe înserate, luându-l pe tânăr, i-au 
legat de gât piatra ce fusese deasupra comorii și l-au aruncat 
în mare. Când s-a văzut aruncat în mare, tânărul a cerut 
ajutorul Sfinţilor Arhangheli și îndată au apărut în fața lui 
Sfinții Arhangheli Mihail și Gavriil, în chipul a doi vulturi 
cu aripi de aur și, apucându-l din adâncul mării, într-o clipă 
s-a aflat în biserica Mănăstirii Dohiariu. Acolo, fiind cu- 
prins de frică mare, a adormit. 

După ce l-au aruncat în mare, călugării au împărțit co- 
moara între ei și au ascuns-o în afara mănăstirii, iar ei au 
rămas la debarcaderul mănăstirii. 

Noaptea, înainte de începerea Utreniei, paracliserul s-a 
dus să aprindă candelele. Când l-a văzut pe tânăr dormind 
în mijlocul bisericii, a crezut că este o nălucă și s-a întors să 
fugă; s-a întors încă o dată și văzând același lucru s-a dus la 
stareț și i-a zis: „Stăpâne, în biserică se află o nălucă și nu 
pot să intru”. Starețul i-a zis: „De ce ţi-e frică? Fă-ţi cruce și 
intră, fără să te temi“. Ducându-se din nou, a văzut același 
lucru și s-a întors iarăși la stareţ. Atunci starețul s-a dus 

împreună cu el și s-a încredințat că, într-adevăr, este cineva 
în biserică. 

Tânărul dormea pe marmură, având piatra legată de 
gât. Atunci starețul l-a atins cu bastonul, iar el s-a trezit 
și, privind la ei, le-a spus: „Spuneţi-mi, fraţilor, unde mă 
aflu? Mi se pare că sunt în mare unde m-au aruncat călu- 
gării“. Atunci stareţul i-a zis: „Nu cunoşti unde te afli? 
Uite biserica Dohiariului! Uite, eu sunt starețul Neofit! 
Dar, spune-mi, cum ai ajuns aici?“. Tânărul i-a răspuns: 
„Lăsaţi-mă puţin să mă dezmeticesc“. Apoi, după ce au 
trecut câteva clipe, le-a povestit ce i-au făcut călugării. 
Atunci starețul i-a spus: „Lu rămâi aici până dimineaţă, 
iar noi vom cânta slujba afară, până vor veni de la debar- 
cader cei trei nelegiuiți ca să vadă minunea“. 

Când s-a făcut ziuă, starețul a trimis răspuns la cei trei 
să vină la mănăstire. Ajungând ei, stareţul le-a zis: „Ei, pă- 
rinților, ce s-a făcut cu descoperirea?“. lar ei au răspuns: 
„Stăpâne, au fost toate minciuni; tânărul și-a bătut joc de 
noi și pentru aceea l-am ameninţat, iar el a fugit“. Atunci 
starețul a zis: „Slavă lui Dumnezeu! Să mergem în biserică 
să-l mulțumim“. Și, intrând ei în biserică, au văzut pe tânăr 
cu piatra atârnată de gât, iar cei trei călugări au rămas muţi 
de uimire. Atunci starețul i-a ameninţat și ei au adus co- 
moara, după care au fost alungați din mănăstire, iar pe tânăr 
l-au făcut monah. Apoi au pictat biserica și au închinat-o 
Sfinților Arhangheli Mihail și Gavriil. 

Însă Sfinții Arhangheli au mai făcut și altă mare minu- 
ne. Pe timpul împăratului Andronic Paleologul, monahii 
s-au hotărât să sape un canal în care să introducă uluce din 

pământ ars, făcute de ei, pentru a aduce apa în mănăstire, 
deoarece până atunci era adusă pe uluce din lemn, iar apa se 
strica de la gunoaiele care cădeau în ea și de la soare, provo- 
când multe boli monahilor. Izvorul se afla la trei mile 
depărtare. 

Astfel, unul dintre călugări, pe nume Teodul, care se 
pricepea la așa ceva, a luat pe seama lui lucrarea, gândin- 
du-se ca a doua zi să înceapă lucrul. Însă în noaptea aceea 
i s-au arătat Sfinţii Arhangheli și i-au zis: „Omule, ce te 
obosești și pui mănăstirea la cheltuială? Să știi că apa se 
află în mănăstire“. Când a auzit, lui Teodul i s-a părut că 
s-a ridicat imediat și le-a spus: „Vă rog să-mi arătați unde 
se găsește apa“. Ei l-au luat de mână și i-au zis: „Hai să-ți 
arătăm!“ și l-au dus pe locul unde astăzi se află fântâna 
mănăstirii. Aici, luând un târnăcop, au săpat pământul, pe 
urmă i-au dat din apa aceea să o guste și i s-a părut foarte 
dulce, după care s-a trezit. Și chemând pe frați le-a zis: „În 
această noapte am văzut o vedenie în timpul somnului în 
care mi-au apărut Sfinții Arhangheli și mi-au arătat unde se 
află apă în mănăstire“. Ducându-se cu toții au săpat în locul 
acela și au dat de apă bună și curată. Bucurându-se, au dat 
slavă lui Dumnezeu și Sfinţilor Arhangheli. 

Această apă există până astăzi și este numită aghiasmă, 
iar cei care beau din ea cu credință se vindecă de orice 
boală. 

Altădată, atacând piraţii mănăstirea și voind să între să 
o jefuiască, când au ajuns la poarta mănăstirii au văzut pe 
Sfântul Arhanghel Mihail călare pe cal și având o sabie în 


mână, îndreptându-se spre ei și îngrozindu-i. 

Fiind cuprinși de frică, s-au întors alergând și neavând 
vreme să se urce în bărcile lor au sărit în mare, preferând să 
se înece decât să cadă în mâinile Arhanghelului. 

Într-un paraclis lipit de peretele trapezei se află o 
icoană făcătoare de minuni a Maicii Domnului, numită 
«Gorgoupicousa», adică «Grabnic Ascultătoare». Icoana 
este pictată pe perete. Prima minune ce s-a săvârșit a fost 
următoarea: 

Un trapezar cu numele Nil avea obiceiul să folosească 
prin trapeză o făclie aprinsă, care scotea un fum negru și 
neplăcut. Trecea întotdeauna cu ea pe lângă icoana Maicii 
Domnului, afumându-o. Într-una din zile, pe când trecea 
pe lângă icoană, i-a vorbit Maica Domnului din icoană, zi- 
cându-i să nu mai îndrăznească să-i afume cinstitul ei chip 
cu acel fum înecăcios și neplăcut. 

Maica Domnului <Grabnic Ascultătoare» 


Dar Nil nu a luat aminte la cele spuse lui de Preacurata 
Maică și continua cu obiceiul său. Atunci Maica Domnului 
i-a vorbit din nou cu asprime: „Călugăr nevrednic de aceas- 
tă numire, oare ai să mai continui mult cu obrăznicia ta, 

afumându-mi chipul?“. Și odată cu aceste cuvinte ale Maicii 
Domnului a orbit și călugărul Nil. 

După ce a primit această pedeapsă, trapezarul s-a căit 
mult pentru îndărătnicia lui și a făcut pocăință mult timp 
înaintea icoanei Maicii Domnului, rugând-o să-l ierte. 
Preacurata Stăpână, care este plină de milostivire și de dra- 
goste, nu l-a trecut cu vederea și l-a învrednicit să audă din 
nou preadulcele ei glas, care ieșea de la icoană: 

— Nile, am primit pocăința ta și Bunul Dumnezeu te-a 
iertat dăruindu-ți iarăși vederea. Spune, deci, fraților că eu 
sunt Îngrijitoarea și Ocrotitoarea mănăstirii. Toţi cei care 
vor avea nevoie de ajutor să alerge către mine și nu-i voi 
trece cu vederea. Drept aceea, să se numească această icoană 
a mea «Grabnic Ascultătoare». 

După aceste cuvinte ale Maicii Domnului, Nil și-a re- 
căpătat vederea, mulțumindu-i și slăvind-o pe Preacurata 
Stăpână. În fața acestei icoane se cântă zilnic Paraclisul 
Maicii Domnului. 

Prin secolul al XVI-lea un oarecare preot Gheorghe din 
Adrianopoli s-a vindecat bând din Aghiasma Sfinţilor 
Arhangheli. Drept recunoștință, a venit și s-a făcut călugăr, 
aducând cu el și toată averea pe care a dăruit-o mănăstirii, 
care în acel timp se afla într-o stare materială foarte grea. 
Mai apoi, domnitorul moldovean Alexandru Lăpușneanu a 
răscumpărat moșiile mănăstirii, care fuseseră răpite de turci, 
și a rezidit biserica, care fusese dărâmată până la temelii de 
un cutremur. 

Înăuntrul bisericii, în partea stângă, este îngropat epis- 
copul Teofan, fost episcop în Moldova, care și-a petrecut 

ultimii ani din viață în această mănăstire. Pe peretele din 
dreapta se află pictaţi Alexandru Lăpușneanu, doamna 
Ruxandra și fiii lor. 

Mănăstirea Dobhiariu a fost ajutată și de alți domnitori 
români, precum Vlad Călugărul, Radu cel Mare și Radu 
Paisie, Bogdan al III-lea, Alexandru Ilieș, Matei Basarab și 
Șerban Cantacuzino. 

În această mănăstire se află o bucată de piatră din 
Golgota, o parte din piatra care a fost atârnată la gâtul tână- 
rului de care am amintit, o parte din capul Sfântului loan 
Botezătorul și multe părticele de sfinte moaște. 

Numărul călugărilor care se nevoiesc aici este în jur de 


treizeci. 


Mănăstirea Caracalu 


AS mănăstire este închinată Sfinţilor Apostoli Petru 
și Pavel și se află între Mănăstirile Lavra și Iviru, puţin 
mai sus de mare. Are o poziţie foarte frumoasă, fiind încon- 
jurată de livezi. Primul ctitor al ei a fost împăratul roman 
Antonin Caracal (211-217) de la care și-a luat și numele. A 
fost însă de multe ori distrusă, ca și celelalte mănăstiri. 

În secolul al XVI-lea, mănăstirea a fost distrusă de către 
pirați. Voievodul Moldovei, Petru Rareș, a răscumpărat de 
la turci toate metoacele pe care aceștia le răpiseră și a refăcut 
mănăstirea, dimpreună cu biserica mare. Turcii au dat voie 
să se refacă mănăstirea, dar cu condiția să nu fie mai mare 
decât fusese înainte. De aceea Mănăstirea Caracalu are in- 
cinta foarte mică. Zidirea ei s-a făcut în felul următor: 

Petru Rareș, voievodul Moldovei, a trimis pe unul 
dintre spătarii săi de încredere la Sfântul Munte zicân- 
du-i: „Să mergi la Sfântul Munte și să zidești Mănăstirea 
Caracalu“. Și dându-i aur din destul l-a slobozit pentru a 


împlini porunca. 

Ajungând spătarul Petru, căci așa îi era numele, la 
Sfântul Munte și văzând sărăcia în care erau mănăstirile 
a început să facă milostenie. Dând în dreapta și în stânga, 
aurul s-a împuţinat. Atunci s-a apucat și a făcut mai întâi 
arsanaua mănăstirii, zidindu-i un turn înalt de pază. Apoi 
s-a apucat de refacerea mănăstirii, dar aurul s-a terminat 
repede, lucrările fiind doar la jumătate. Aflând voievodul 
Moldovei de cele întâmplate, i-a trimis răspuns spătaru- 
lui, zicându-i: „Eu ţi-am dat aur din destul; dacă nu vei 
termina mănăstirea, unde îţi stau picioarele acolo îți va 
sta și capul!“. 

Auzind spătarul acest cuvânt s-a înfricoșat și, trimițând 
răspuns în Moldova, a poruncit să i se vândă moșiile, iar 

aurul să-i fie trimis în Sfântul Munte. Făcând așa a reușit să 
termine mănăstirea, după care a rămas și el în mănăstire 
primind haina monahală sub numele de Pahomie. 

Se spune că și Petru Rareș înainte de moarte s-a tuns în 
călugărie, luând și el tot numele de Pahomie. 

În pridvorul bisericii mari, în partea stângă se află pic- 
taţi voievodul Petru Rareș și boierul Petru, fiind amândoi 
îmbrăcați în haine călugărești. În biserică, la iconostasul din 
dreapta se află icoana Sfinţilor Apostoli Petru și Pavel, icoa- 
nă făcătoare de minuni. 

Printre multele odoare, Mănăstirea Caracalu are o bu- 
cată din Lemnul Sfintei Cruci, capul Sfântului Apostol 
Vartolomeu, părticele de la Sfântul Mucenic Mercurie, 
Sfântul loan cel Milostiv, Sfântul Mucenic Pantelimon, 
capul Sfântului Ierarh Policarp, o părticică de la Sfânta 
Mare Muceniţă Marina și părticele de moaște de la mulți 
alți sfinți. 

Numărul călugărilor ce se nevoiesc pe tot teritoriul mă- 
năstirii este de șaizeci. 

Alţi ctitori români ai acestei mănăstiri au fost: 
Alexandru Lăpuşneanu şi soţia sa Ruxandra Doamna, 
care a răscumpărat metocurile mănăstirii de la turci, apoi 
Grigore al II-lea Ghica şi Constantin Mavrocordat. 
Mihai Viteazul a dăruit o cruce împodobită şi alte danii. 
lar Matei Basarab şi soţia sa, Doamna Elena, un epitrahil 
brodat şi câteva cărți tipărite în România. 


Mănăstirea Filoteu 


a o jumătate de oră de mers pe jos de la Mănăstirea 

Caracalu, se află Mănăstirea Filoteu. Ea a fost înființată 
pe la sfârșitul secolului al X-lea de Cuviosul Filotei, care a 
trăit în același timp cu Sfântul Atanasie Athonitul. 


În această mănăstire se află icoana făcătoare de minuni 


a Maicii Domnului numită «Glicofilusa», adică «Dulcea 

Sărutare». Despre această icoană sunt păstrate următoarele 
mărturii: 

Pe timpul împăratului Teofil, luptătorul împotriva sfin- 
telor icoane, un patrician cu numele Simeon avea o soție 
foarte credincioasă și evlavioasă, pe nume Victoria. Ea păs- 
tra în casa sa icoana Maicii Domnului numită „Dulcea 
Sărutare“. Venind trimișii împăratului, au cerut să le dea 
icoana sau să o arunce. Atunci Victoria, silită fiind de băr- 
batul ei, care și el era împotriva icoanelor, a luat icoana și a 
dus-o la malul mării. După ce a făcut multe rugăciuni a luat 
icoana și a pus-o pe mare, dar aceasta, stând dreaptă pe 
mare, a început să se îndepărteze. Văzând această minune, 
femeia s-a închinat și a mulțumit Maicii Domnului, apoi 
s-a întors la casa sa. 

Icoana a plutit în largul Mării Marmara și Elespont, 
apoi în Marea Egee și venind la Sfântul Munte s-a apropiat 
de limanul Mănăstirii Filoteu. Maica Domnului a descope- 
rit starețului despre venirea icoanei. Acesta, adunând obștea 
mănăstirii au coborât la malul mării, unde au aflat icoana 
strălucind cu lumină dumnezeiască. Apropiindu-se stareţul, 
a luat icoana în brațele sale și, când a pășit pe uscat, în locul 
acela a izvorât un izvor, a cărui apă face multe minuni până 
în ziua de astăzi. 

Făcând procesiune cu icoana, au dus-o în mănăstire și 
au aşezat-o în biserică. În fiecare an, în Săptămâna Luminată 
se face procesiune cu icoana până la malul mării. 

Despre această icoană se spune că ar fi una din cele șap- 
tezeci făcute de Sfântul Apostol Luca. Ea revarsă multe mi- 
nuni asupra celor care îi cer ajutorul cu credință. 

Maica Domnului «Dulcea Sărutare» 


După trecerea mai multor ani, Ștefan, Craiul Serbiei, 
s-a ridicat împotriva împărăției bizantine și a cucerit 
Macedonia, Tesalonicul și Sfântul Munte. În acea perioa- 
dă, la Mănăstirea Filoteu au venit foarte mulți călugări 


bulgari. Intr-un an, făcându-se obișnuita procesiune în 

lunea din Săptămâna Luminată, călugării au luat cu ei 
mâncare și băutură mai multă decât era necesar. Ajungând 
la malul mării, după ce au făcut aghiasmă și alte rugă- 
ciuni, s-au așezat să mănânce și să bea din cele aduse. 
Dar, din ispita vrăjmașului, au consumat mai multă bău- 
tură și, fiind obosiţi, după slujba de noapte și procesiune, 
au adormit. Când s-au trezit, s-au dus să ridice icoana și 
să pornească spre mănăstire. Dar Maica Domnului, vrând 
să-i înțelepțească, a făcut ca icoana ei să fie foarte grea, 
încât nu au mai putut-o mișca din loc. Venindu-și în sine 
și cunoscând greșeala, s-au rugat cu lacrimi Maicii 
Domnului să-i ierte. lar Preabuna Stăpână a făcut să se 
ușureze din nou icoana și astfel au putut-o duce în 
mănăstire. 

Pe când se afla în mănăstire un paracliser cu numele 
Ioanichie, care avea mare evlavie la Maica Domnului, 
acesta, de câte ori aprindea candela la icoana ei, zicea și 
acestea: „Pentru ce, o, Stăpână, toate mănăstirile din 
Sfântul Munte au tot ce le trebuie, iar mănăstirea noastră 
duce lipsă de toate? Până și grâul îl cumpărăm!“. Într-una 
din nopți, după ce a aprins candela, a stat mult timp în 
faţa icoanei și s-a rugat cu lacrimi. După un timp, fiind 
doborât de oboseală, l-a cuprins somnul și în timpul som- 
nului vede pe mângâietoarea celor îndurerați, pe Preasfânta 
Născătoare de Dumnezeu, că se apropie de el și-i zice: 
„Copilul meu, Ioanichie, pentru ce mă superi mereu zi- 
când că toate mănăstirile din Sfântul Munte au tot ce le 


trebuie, numai mănăstirea aceasta duce lipsă de toate? 


132 A . 
SFÂNTUL MUNTE ATHOS ap, GRĂDINA MAICII DOMNULUI 


Cunoaște, deci, că eu mă îngrijesc de toate nevoile mă- 
năstirii și știu de ce are nevoie. lar stareții și întâistătătorii 
să nu se îngrijească prea mult de cele pământești și astfel 
să neglijeze mântuirea lor. Deci, de acum să încetezi să 
mă mai superi cu cuvintele tale, că eu port grijă de mănăs- 
tirea aceasta și de mântuirea sufletului tău“. 

Acestea auzind Ioanichie s-a trezit înspăimântat, dar 
și plin de bucurie. Căzând înaintea icoanei Preasfintei 
Stăpâne, i-a cerut iertare cu lacrimi în ochi și apoi a spus 
fraților despre ajutorul Maicii Domnului. 

Altădată, venind un străin în mănăstire s-a închinat 
în biserică. Ajungând la icoana Maicii Domnului și vă- 
zând atâtea bijuterii și odoare din aur agățate de icoană de 
către cei care primiseră ajutor de la aceasta, și-a pus în 
minte să le fure. După slujba Utreniei, când au ieșit toți 
din biserică, el s-a ascuns într-o strană mai retrasă. 
Nevăzând pe nimeni, paracliserul a plecat încuind ușa. 
Rămânând singur în biserică, străinul a luat toate odoare- 
le de la icoana Maicii Domnului și deschizând o ușă mai 
mică, care era închisă prin interior, a ieșit din biserică și a 
plecat spre limanul Ivirului, unde s-a urcat pe corabia care 
transporta închinătorii. Mergând o parte din drum, cora- 
bia s-a oprit în mijlocul mării rămânând neclintită, fiind 
ținută de o mână nevăzută. Cu toate că vântul îi era priel- 
nic, corabia nu se mișca. 

După câteva ore, când a deschis biserica, paracliserul 
a văzut că lipseau odoarele de la icoana Maicii Domnului. 


Înştiinţându-l imediat pe stareț, acesta a trimis trei 

călugări să ia o barcă și să alerge în urma corăbiei care 
ducea închinătorii, căci și-a dat seama că doar străinul 
acela furase odoarele. Deci, pe când cei din corabie se 
aflau în nepricepere, au ajuns și călugării cu barca. Când 
i-a văzut, străinul și-a dat seama că pentru el au venit și, 
văzând și minunea cu oprirea corăbiei, a venit și a căzut în 
genunchi înaintea părinților, cerându-le iertare și înapo- 
indu-le cele furate. Părinţii au luat odoarele, l-au iertat pe 
cel ce se pocăia și s-au întors în mănăstire slăvind pe 
Preasfânta Stăpână. lar corabia a plecat mai departe, ne- 
fiind împiedicată de nimeni. 

Odată, venind un închinător evlavios la mănăstire, a 
fost dus să se închine la sfintele moaște, precum și la icoa- 
na Maicii Domnului. Aici, paracliserul i-a spus o parte 
din multele minuni făcute de Maica Domnului. Apoi a 
fost dus la arhondaricul mănăstirii să se odihnească. Pe la 
miezul nopţii s-a trezit și a vrut să meargă să îngrijească 
de calul cu care venise. Dar fiind somnoros și văzând ușa 
de la balcon deschisă, a crezut că este ușa de la intrarea în 
arhondaric și, călcând fără de grijă, a căzut de la balcon de 
la etajul trei. În timp ce cădea a strigat: „Preasfântă 
Născătoare de Dumnezeu, ajută-mi!“. Și îndată a văzut 
înaintea lui o călugăriță, care l-a prins și l-a lăsat pe pă- 
mânt, fără să păţească nimic și s-a făcut nevăzută. Atunci 
creștinul a mulțumit din suflet Maicii Domnului și du- 
cându-se la poarta mănăstirii a bătut să îi se deschidă. 
Auzind ierodiaconul Meletie vocea celui care striga, s-a 


dus și l-a înștiințat pe părintele Sofronie, starețul 

mănăstirii. Venind, au deschis poarta și recunoscând pe 
cel care striga l-au întrebat ce s-a întâmplat și cum a ajuns 
în afara porții. Iar el, povestindu-le cu lacrimi în ochi cele 
întâmplate, slăvea pe Preasfânta Fecioară. Apoi mergând 
în biserică s-a închinat la icoana Maicii Domnului și a 
dăruit mănăstirii calul cu care venise, iar în următorul an 
a adus o candelă de argint, care se află agățată în fața icoa- 
nei până în ziua de azi, amintind de minunea făcută. 

Un creștin din Enu cu numele Paraora avea femeia 
stearpă. Mulţi ani nu a putut avea copii. Odată, venind 
creștinul la Mănăstirea Filoteu a luat puțin untdelemn de 
la candela din fața icoanei Maicii Domnului și ducân- 
du-se acasă a miruit pe soţia sa, care, în scurt timp a rămas 
însărcinată și la timpul cuvenit a născut un copil sănătos. 
Drept mulțumire, creștinul a venit și a dăruit un catâr 
mănăstirii. 

Minunile care se fac la icoana Maicii Domnului sunt 
nenumărate. Aici am scris doar o mică parte din ele. 

În mănăstire se mai află o icoană făcătoare de minuni 
a Maicii Domnului numită «Gherontissa», care a venit în 
chip minunat din Nigriţa. 

Mănăstirea Filoteu a fost ajutată mult de domnitorii 
români Vlad Călugărul, Neagoe Basarab, Constantin 
Mavrocordat, Vlad "Ţepeş, Radu Paisie, Matei Basarab, 
Grigore al Il-lea și doamna Maria Procopoaia din 
București. 

În trapeza mănăstirii sunt pictaţi: Vlad Ţepeş, Sfântul 


Neagoe Basarab, Radu Paisie și Matei Basarab cu soția. 

Pe lângă multele odoare, mănăstirea are o bucată din 
Lemnul Sfintei Cruci, iar dintre sfintele moaște amintim: 
mâna dreaptă a Sfântului loan Gură de Aur care binecu- 
vântează, părticele de la Sfântul Mucenic Mercurie, 
Sfântul Sfinţit Mucenic Haralambie și Sfânta Muceniţă 
Marina. 


Mănăstirea Simonopetra 


A mănăstire se află în partea de sud-vest a Sfântului 
unte Athos și este închinată Nașterii Domnului. A 
fost înființată de Cuviosul Simon, care s-a nevoit într-o peș- 
teră puţin mai sus de locul unde se află mănăstirea. Se spune 
că într-o noapte, pe când se afla la rugăciune, a văzut o lumi- 
nă puternică pe muntele din apropiere. Era în noaptea 
Nașterii Domnului. Apoi a văzut doi îngeri cu o frânghie în 
mână. Unul stătea de o parte de munte ţinând frânghia de 
un capăt, iar celălalt stătea de partea cealaltă, ținând frânghia 
de celălalt capăt. Și trecând cu frânghia peste vârful muntelui 
l-a tăiat, rămânând un mic platou. Unul din îngeri, privind 
spre cuviosul Simon, i-a spus acestuia: „Pe acest loc să zidești 
o mănăstire în cinstea Nașterii Domnului“. 

Ascultând de porunca îngerului, cuviosul Simon a înce- 
put această lucrare. Locul era foarte prăpăstios și foarte greu 
de muncit pe el. În exterior, în jurul zidurilor, erau numai 
prăpăstil. 

După ce au înălțat o parte din zid, muncitorii au fost 


cuprinși de frică din cauza înălțimii și se gândeau să plece, 

lăsând lucrul neterminat. Înainte de plecarea lor, cuviosul 
Simon a trimis pe ucenicul său Isaia să-i cinstească; dar 
când s-a apropiat de ei, pe schelă, a alunecat și a căzut de la 
înălțimea aceea în prăpastie. Ucenicul nu a pățit nimic, fi- 
ind ținut de o mână nevăzută. Chiar tava care o avea în 
mâini a rămas neatinsă, cu paharele pline. Văzând munci- 
torii această minune s-au întărit și luând curaj nu au mai 
abandonat lucrarea, continuând-o până la sfârșit. 


La început cuviosul Simon a numit mănăstirea «Noul 
Betleem», dar mai târziu, după adormirea lui, a luat denu- 
mirea care se păstrează și astăzi, adică Simonos al Pietrei, de 
la numele lui și de la piatra pe care a fost zidită. 

Mănăstirea a fost arsă de multe ori, dar de fiecare dată 
domnitorul român Mihai Viteazul a ajutat la refacerea aces- 
teia; la arhondaricul mănăstirii este păstrat și în prezent un 
tablou cu chipul acestuia. 

În anul 1762 a venit în mănăstire Cuviosul Paisie 
Velicicovschi împreună cu alți câțiva monahi. Nu a rămas 
aici mult timp, dar a reușit să populeze din nou mănăstirea, 
care se afla aproape de pustiire. 

În biserica mare se află o icoană a Maicii Domnului 
făcătoare de minuni despre care se spune că a venit singură 
de la Mănăstirea Vatopedu. 

Pe lângă alte sfinte moaște se află o bucată de Lemn din 
Sfânta Cruce, o mână a Sfintei Maria Magdalena, care e tot 
timpul caldă și despre care se spune că este mâna cu care l-a 
atins pe Mântuitorul Hristos după Înviere. Se mai află și 
mâna Cuviosului Dionisie de Zachintos, părticele de la 
Sfântul Haralambie, Sfinţii Cozma și Damian și Sfântul 
Mucenic Hristofor. 

În prezent numărul monahilor din mănăstire împreună 
cu cei din împrejurimi trece de o sută. 

Până la Mihai Viteazul au făcut danii Sfântul Neagoe 
Basarab, Radu Paisie și Mihnea Turcitul. Apoi Mihai 
Viteazul a refăcut mănăstirea după incendiu și a înzestrat-o 
cu metoace și danii. Mai târziu, după un alt incendiu, a re- 
făcut-o Matei Basarab. 

Mâna Mariei Magdalena a fost furată de pirați și răs- 
cumpărată cu mulți bani de către domnitorul Mihai Șuţu, 


care a dăruit-o mănăstirii. 


Mănăstirea Sfântul Pavel 


fost înființată în a doua jumătate a secolului al X-lea de 

Sfântul Pavel Xeropotamitul, care a trăit o perioadă în- 
tr-o peșteră puțin mai sus de locul unde se află mănăstirea. 

Biserica mare este închinată Întâmpinării Domnului. 
La fel ca și celelalte mănăstiri, și aceasta a trecut prin 
multe greutăți în decursul timpului, fiind arsă de mai 
multe ori. A avut o perioadă când a fost cu viaţă de sine, 
precum au fost și câteva dintre celelalte mănăstiri, dar 
după un timp a trecut din nou la viaţa de obşte. În acea 
perioadă se afla în mănăstire un monah care se îndoia în 
sinea sa că ar fi plăcută lui Dumnezeu această schimbare, 
de la viața de sine la viața de obște. S-a luptat mult timp 
cu acest gând, rugând pe Dumnezeu să-l lumineze. Fiind 
odată bolnav și zăcând la pat în chilia sa, a văzut, în ve- 
denie, pe satana furios și scrâșnind din dinți împotriva 
mănăstirii, nefiind mulțumit de trecerea ei la viața de 
obște și pizmuind mântuirea fraților. Pregătea curse și 
laţuri împotriva lor, vrând să-i surpe și să ațâţe sminteli 
și tulburări împotriva starețului și a fraților, astfel încât, 
dacă i-ar fi cu putință, să-i desființeze cu totul și să surpe 


chinovia. 

Acestea văzându-le călugărul, a venit la stareț și îl întă- 
rea pe el încurajându-l și spunându-i să aibă nădejde la 
Dumnezeu și la Preasfânta Stăpână, care pururea duce spre 
Fiul ei rugăciunile credincioșilor, că are să le rânduiască pe 
toate și va risipi smintelile, îmblânzind tulburările potrivni- 
cilor și va ocârmui sfântul ei lăcaș. 

Dar când s-a făcut sfinţirea bisericii, numitul monah se 
afla din nou foarte bolnav, zăcând la pat în chilia lui și ne- 
putând veni să prăznuiască împreună cu ceilalți frați. 
Sfinţirea s-a făcut în ziua de 31 decembrie. Astfel, zăcând 
monahul la pat, s-a văzut pe sine că se afla și el la sfințire în 
biserică. A văzut atunci o Fecioară preacinstită șezând pe 
scaunul de sus dinăuntrul Sfântului Altar, ţinând în braţele 
ei un Prunc strălucitor, care scânteia ca o stea foarte lumi- 
noasă și strălucea mai mult decât soarele. 

Pruncul ţinea în mâinile Sale un sceptru împărătesc. 
Acestei preafrumoase Fecioare i-a fost sfințită biserica și 
ea a fost așezată stăpână și supraveghetoare, ocrotitoare și 
purtătoare de grijă a bisericii și a întregii mănăstiri. lar la 
anumite ceasuri se vedea ieșind din Sfântul Altar și aju- 
tând la săvârșirea sfințirii. Venind, uneori stătea în strana 
dreaptă, alteori în strana stângă, armonizând pe cântăreții 
sfintelor cântări și întărind pe cei ce slujeau. Alteori, ia- 
răși, înconjurând locașul dumnezeiesc, privea cu ochi mi- 
lostivi, întărind stâlpii și temeliile și fixându-le într-o 
statornicie sigură și, iarăși intrând în Altar, ajuta pe arhi- 
ereu și pe preoţi la facerea Mirului, slujind și rânduind 

toate ca o stăpână a lucrului și a casei. Acestea le-a văzut a 
doua oară la săvârșirea sfințirii. 

La Praznicul Întâmpinării Domnului, când s-a prăz- 
nuit pentru prima dată hramul bisericii nou sfințite, același 
monah se afla la pat, fiind cuprins de boală. Pe când se ruga, 
s-a văzut pe sine că se afla în biserică și a privit pe aceeași 
Fecioară stând pe scaunul cel de sus dinăuntrul absidei 
Sfântului Altar, împreună cu Fiul ei pe Care ÎL avea în brațe. 
Era îmbrăcată într-un veșmânt cristalin și pe deasupra cu 
unul de purpură, precum se arată în sfânta ei icoană. Privind 
și minunându-se, iată că o vede dezbrăcându-se de acel 
veșmânt de purpură strălucitor, punându-l pe scaunul cel 
de sus și, întinzându-și mâinile ca spre slujire, iese din 
Sfântul Altar săvârșind Privegherea întru toate: binecu- 
vântând preoţii și diaconii din Sfântul Altar, armonizân- 
du-i și rânduindu-i pe cântăreți, pe paracliseri și pe 
canonarhi și poruncindu-le ca toate să se săvârșească cu 
bună cuviință, până la sfârșitul Privegherii, după care, ieșind 
la Litie și mergând înaintea tuturor, cânta împreună cu ei. 
De asemenea, în tot timpul Sfintei Liturghii, s-a arătat îm- 
preună lucrând cu preoții și cu arhiereul în Sfântul Altar. 

După terminarea Sfintei Liturghii a intrat la trapeza 
de obște, rânduindu-i pe slujitorii ce se aflau acolo la așe- 
zarea mâncărurilor și împreună slujind, cu bună cuviință, 
până când cei ce au intrat la praznic au mâncat și s-au 
veselit, atât frații mănăstirii, cât și cei străini, slujind tutu- 
ror cu râvnă, dându-le har și binecuvântare duhovniceas- 
că, privind către ei cu mare însuflețire, îngrijindu-se de 
toți cei care erau de față. 

După ce frații au ieșit din trapeză, a ieșit și Fecioara 
Împărăteasă spre poarta din afara mănăstirii, i-a cercetat pe 
săracii și nevoiașii care se aflau și zăceau acolo, i-a miluit și 
pe ei, i-a binecuvântat în chip asemănător, ca una ce este 
Maică a Preablândului Iisus, cunoscând gândurile și sfaturi- 
le inimii fiecăruia dintre ei: celor virtuoși și evlavioși, buni și 
veseli cu inima le arăta un chip vesel și binevoitor, iar spre 
cei trândavi și nepăsători le arăta un chip sever și îndemnă- 
tor spre pocăință. 

Așadar, făcându-se astfel toate acestea, Stăpâna de 
Dumnezeu Născătoarea s-a întors la trapeză unde slujito- 
rii de la masă și bucătarii ședeau să mănânce și împreună 
cu ei şedea și cel care avea această vedenie. lată, Stăpâna 
de Dumnezeu Născătoare a venit, ca și pe aceștia să-i slu- 
jească cu dragoste. Atunci un har dumnezeiesc sălășluin- 
du-se în inima celui ce vedea acestea, a cunoscut în chip 
foarte limpede că aceasta era Stăpâna a toate, de Dumnezeu 
Născătoarea și că ea era cea care, arătându-i toate acestea ca 
în vedenie, se lăsa văzută și acum cu ochii minții. 

Atunci, îndată sculându-se monahul din locul unde șe- 
dea, a căzut la picioarele ei, zicându-i: „Stăpâna mea și 
Doamnă de Dumnezeu Născătoare, nu eu să fiu slujit de tine, 
ci, mai degrabă, eu, netrebnicul robul tău, să slujesc ţie!“. 

Încetând a mai grăi, a luat o farfurie foarte scumpă, a 
pus pe ea doi pești și a îndemnat-o pe Stăpâna, rugând-o să 
șadă la masă și să mănânce. 

Atunci Stăpâna i-a spus: „Eu nu mănânc o astfel de 
mâncare și nici Fiul meu, dar am fost chemată la această 
prăznuire pentru sfințirea acestei dumnezeiești biserici, 

întărind pe cei ce s-au ostenit și lucrând împreună cu ei la 
primirea străinilor, așa cum m-a învățat Fiul meu Însuși, ca 
să slăvesc pe cei ce mă slăvesc, să cinstesc pe cei ce mă cin- 
stesc, să mă rog pentru cei ce se roagă mie și să dau binecu- 
vântare și har tuturor celor ce mă iubesc pe mine“. 

Acestea spunându-le Stăpâna, povăţuindu-l pe călugă- 
rul acela și învățându-l, și-a ridicat spre înălțime sfintele 
sale mâini pline de dumnezeiască strălucire, și așa, rugân- 
du-se, a binecuvântat mănăstirea, pe stareț și pe frați. Din 
preacuratele sale mâini s-a revărsat o lumină imaterială, care 
i-a luminat pe toţi. Această luminare și strălucire intrând în 
simțirile sufletului monahului, l-a umplut de bucurie și de 
veselie duhovnicească. 1 s-au deschis ochii sufletului și s-a 
schimbat cu schimbare dumnezeiască. Îndată înălțându-se 
la ceruri, Maica Domnului s-a făcut nevăzută de la ochii lui. 
Atunci, venindu-și în fire, a cunoscut că cele ce s-au făcut 
erau o vedenie și n-a vrut să vestească acestea cuiva, pentru 
că nu voia să apară ca o rătăcire sau închipuire și să fie jude- 
cate ca un lucru vrednic de râs. Însă conștiința îl silea să 
vestească aceste lucruri fraților mai sporiți duhovnicește. 

Văzându-l pe starețul mănăstirii descurajat și în nedu- 
merire din pricina necontenitelor necazuri și strâmtorări ale 
ispitelor, care veniseră peste el din conlucrarea celui rău, i-a 
vestit toate cele ce i se arătaseră. Auzind acestea, starețul și 
toți frații iubitori de virtute și evlavioși au dat slavă lui 
Dumnezeu și mulțumire Prealăudatei Stăpâne, mângâierea 
și hrănitoarea și cârmuitoarea mănăstirii, care poartă grijă 
de turma ei și care a arătat asemenea lucruri minunate și 


descoperiri mai presus de fire. 


14 4 . 
: SFÂNTUL MUNTE ATHOS ap, GRĂDINA MAICII DOMNULUI 


Maica Domnului face întărire și încredințare robilor ei 
care se clatină în fața necazurilor. Maica Domnului risipește 
născocirile celui rău, pornite spre surparea turmei fraților și 
destramă îspitirile stârnite de el. Pe cei ce-i slujesc cu cre- 
dință și evlavie îi conduce spre petrecerea cerească și-i sălăș- 
luiește cu dragoste în veselie și fericire nesfârșită. 

Cu mulţi ani în urmă se afla în mănăstire un călugăr 
foarte simplu, cu numele Toma. Avea ascultarea să ajute la 
brutărie. Într-un timp s-a îmbolnăvit călugărul brutar, iar 
starețul a chemat pe monahul Toma și i-a zis: „Astăzi vei 
face singur pâine, că părintele este bolnav“. Fiind foarte as- 
cultător, Toma a răspuns: „Să fie binecuvântat“. Ajungând 
la cuptor stătea nedumerit, neștiind cu ce să înceapă. Făcuse 
întotdeauna ascultare, iar acum... era ca un copil orfan. A 
izbucnit în plâns și s-a apropiat de icoana Maicii Domnului, 
zicând: „Maica Domnului, ajută-mă și învață-mă ce să fac, 
că eu nu mă pricep“. Zicând acestea cu lacrimi, vede că se 
deschide ușa brutăriei și intră o femeie îmbrăcată în negru. 
Văzând-o, cu multă simplitate și fără să gândească cum a 
putut ajunge o femeie în acest loc, Toma îi zice: „Doamna 
mea, te pricepi cumva la făcut pâine? Mi-a dat ascultare 
părintele stareț și eu nu știu cu ce să încep“. Atunci femeia, 
suflecându-și mânecile, împreună cu monahul s-au apucat 
de treabă: au aprins focul, au frământat, au băgat pâinile în 
cuptor și în curând totul a fost gata. Apoi femeia a ieșit pe 
ușă făcându-se nevăzută. 

Călugărul "Toma nu mai putea de bucurie că se făcuseră 
toate la timp. În bucuria lui nu a mai luat aminte la cele 
neobișnuite ce s-au petrecut. A luat câteva pâini și le-a dus 

la trapeză, căci în curând era masa. Când au început părinții 
să mănânce pâine, le-a plăcut atât de mult încât au mai ce- 
rut să le aducă și, lăsând cealaltă mâncare, mâncau doar pâi- 
ne. Starețul, intrând atunci la bănuieli, își zicea: „Oare, ce o 
fi pus Toma în pâine de este atât de dulce?“. După ce s-a 
terminat masa, l-a chemat pe Toma și l-a întrebat cum a 
făcut pâinea și ce a pus în ea. Atunci el a povestit cu simpli- 
tate cele ce i s-au întâmplat, iar când a rostit că o femeie l-a 
ajutat, starețul a înțeles că a fost Maica Domnului. Abia în 
acel moment Toma și-a dat seama de minunea ce se făcuse. 
Lacrimi de bucurie au început să curgă din ochii monahilor, 
iar starețul a dat poruncă să se taie acea pâine bucățele și să 
se păstreze pentru binecuvântare. 

Altădată, părintele Andrei, care mai târziu a ajuns sta- 
reț, se afla la metocul mănăstirii, la Monoxiliti, care se află 
mai la o margine a Sfântului Munte, aproape de Uranopolis. 
Într-una din zile, coborând la mare să aducă câteva lemne 
pe care le avea adunate, a văzut o femeie îmbrăcată în negru 
stând pe o piatră. În mână, femeia avea trei cărți. Când a 
văzut-o, părintele Andrei a rămas nedumerit. S-a apropiat 
de ea și a întrebat-o: „Cine ești și ce faci aici? Poate ai 
nevoie să te ajut cu ceva!“. Atunci femeia i-a zis: „Eu sunt 
Stăpâna acestor locuri. Într-o carte îi scriu pe cei care vin în 
Sfântul Munte și rămân pentru totdeauna, în a doua pe cei 
care vin și se nevoiesc un timp, apoi pleacă, iar în a treia pe 
cei care doar vizitează și pleacă“. 

Părintele Andrei a privit-o nedumerit și luându-și lem- 
nele a plecat spre casa unde locuia. S-a dus apoi în bisericuță 
să-și facă Vecernia. Când s-a uitat la icoana Maicii 

Domnului a tresărit: avea același chip ca femeia pe care o 
întâlnise. A ieșit în grabă din biserică și a plecat spre mare. 
Când a ajuns, nu a mai găsit-o. Atunci, cu lacrimi în ochi, a 
rugat-o pe Maica Domnului să i se arate din nou. Pe când 
se ruga, a simțit o mireasmă foarte plăcută, dar pe Maica 
Domnului nu a mai văzut-o. 

Acest părinte Andrei, când a ajuns stareţ, se îndoia că 
Sfântul Nectarie de Eghina ar fi sfânt. Deci, într-o noapte i 
se arătă Sfântul Nectarie în mare strălucire și-i zice: „De ce 
nu crezi că sunt sfânt? Să știi că nu eu m-am sfințit, ci 
Dumnezeu m-a sfinţit“. Apoi s-a făcut nevăzut. Fiind în- 
credințat de sfințenia Sfântului Nectarie, starețul Andrei a 
zidit un paraclis în cinstea lui și îl prăznuia în fiecare an cu 
Priveghere de toată noaptea, precum se face și astăzi. 

În această mănăstire a trăit și părintele Sofronie Galiga, 
stareţ al mănăstirii. Se spune despre el că era de o blândețe 
neobișnuită. Ca stareț, îi ierta pe toți și nu lăsa pe nimeni să 
iasă supărat de la el. În perioada pe când era doar preot slu- 
jitor în mănăstire (stareţ era pe atunci părintele Averchie), 
s-a trecut de la viața de sine la viața de obște. Mulți călugări 
spuneau despre părintele Sofronie că nu se va mântui, pen- 
tru că este prea îngăduitor cu toţi. A fost stareț pe o perioa- 
dă foarte îndelungată și a adormit în Domnul la anul 1882, 
având șaptezeci și cinci de ani. După câţiva ani a fost dez- 
gropat, după cum este obiceiul în Sfântul Munte. S-au adu- 
nat mulți călugări și de la Nea Skiti. După ce au dat pământul 
și plăcile de marmură la o parte, au văzut că mantia în care 
era învelit trupul starețului era umflată, ca și cum atunci ar 
fi fost îngropat. Când au tăiat mantia a ieșit o mireasmă de 

nedescris, iar osemintele erau galbene și plăcute la vedere. 
Atunci au cunoscut cu toții că Dumnezeu i-a dăruit această 
mireasmă ca să-i încredințeze pe toți de sfințenia lui. 

În prezent mănăstirea are ca stareț pe părintele Partenie, 
care este de o bunătate și de o blândeţe asemănătoare cu a 
părintelui Sofronie. Este din Kefalonia și a venit de tânăr în 
mănăstire. A avut cinci ani ascultarea de paracliser. Spunea 
că odată, după terminarea slujbei, a rămas singur în biserică 
și s-a rugat Maicii Domnului. Pe când se ruga, a ieșit o mi- 
reasmă foarte puternică de la icoana Maicii Domnului nu- 
mită «Mirovlitisa» (adică Izvorâtoarea de Mir), despre care 
se spune că a fost o perioadă în care a izvorât mir din picio- 
rul Mântuitorului și din mâna Maicii Domnului, căci în 
acele locuri vopseaua este căzută de mulțimea mirului care a 
izvorât. 

După multă rugăciune s-a dus la chilie să se odihnească. 
Pe când se afla pe pat, vede că se deschide deodată ușa chi- 
liei și au intrat cinci soldați foarte negri și înfricoșați la ve- 
dere. Unul din ei se arăta a fi mai mare în grad. Când i-a 
văzut părintele și-a băgat capul sub pătură și a început să se 
roage la Maica Domnului, zicând: „Preasfânta mea Maică 
Mirovlitisa, ajută-mi!“. 

Atunci, cel mai mare le-a poruncit celorlalți: „Luaţi-l 
și-l aruncaţi pe fereastră!“. Ceilalți patru l-au apucat fiecare 
de câte un colț de pătură și luându-l pe sus au deschis fe- 
reastra și l-au trecut afară, ținându-l în aer. Până jos sunt 
aproape o sută de metri. Cel mai mare striga: „Aruncaţi-l, 
aruncați-l!“, dar ceilalți răspundeau: „Nu putem, că nu ne 
lasă Maica Domnului Mirovlitisa“. 

Maica Domnului «<Mirovlirisa» 


După un timp l-au băgat din nou în chilie și l-au arun- 
cat pe pat. Apoi sărind cu toţii pe fereastră s-au făcut nevă- 
zuţi. Aceste lucruri le povestea stareţul cu lacrimi în ochi. 

Odată, starețul avea probleme la un ochi și trebuia să 
meargă la operație, dar cu o zi înainte, pe când se închina la 
icoana Maicii Domnului, i-a căzut din ochi ceva ca un bob 
de orez și i s-a vindecat ochiul. Altădată, pe când se afla în 
spital i s-a arătat Sfântul Pantelimon. Atunci stareţul i-a zis 
părintelui Sava, care se afla cu el: „Părinte, uite a venit 
Sfântul Pantelimon!“. Dar părintele Sava, nevăzând nimic, 
a crezut că i s-a nălucit din cauza bolii. Starețul, înțelegând 
că părintele Sava nu vede nimic, a tăcut și el. 

Părintele Partenie a avut și ascultarea de pădurar timp 
de zece ani. Avea sub grijă și Schitul românesc Lacu. Venea 

aproape în toate duminicile și sărbătorile la slujbă, la biseri- 
ca mare a schitului, fiind mult mai aproape decât Mănăstirea 
Sfântul Pavel. Ne spunea de multe ori: „Ei, părinților! Ce 
slujbe frumoase am prins eu la Schitul Lacu! Îmi curgeau 
lacrimile când le ascultam. Erau pe atunci în jur de șaizeci 
de călugări, printre care și cântăreți foarte buni“. L-am în- 
trebat într-o zi: 

— Părinte stareţ, care a fost cea mai frumoasă perioadă 
din viața de călugărie? 

— Părinte, știi care a fost perioada cea mai frumoasă? A 
fost aceea când am fost sub ascultare. Chinurile au început 
de când am intrat stareţ, dar totuși, cu harul lui Dumnezeu 
sunt și aici bucurii. 

În ultimii ani, starețul se duce în Postul Crăciunului la 
Kefalonia și la Atena și mărturisește fiii duhovnicești pe 
care îi are. Odată mi-a spus: 

— Să vezi, părinte, cât de adevărat este cuvântul Evan- 
gheliei care zice: una dai și zece îți dă Dumnezeu. Să vezi ce 
mi s-a întâmplat când am fost la Atena. Vine o creștină și-mi 
zice: „Părinte, sunt deznădăjduită, îmi plouă în casă și nu 
am cu ce să o repar“. O întreb: „De câţi bani ai nevoie?“. 
„Meşterii mi-au cerut o sută de mii“, îmi zice ea. Atunci 
scot și îi dau o sută douăzeci de mii, după care a plecat. A 
doua zi trebuia să luăm avionul și să ne întoarcem la 
Tesalonic. Cu puţin timp înainte să plecăm, vine o femeie 
la mine și-mi spune: „Părinte, vreau să mă spovedesc“. Îi 
zic: „E târziu, nu mai am timp căci pierd avionul“. Ea îmi 


zice că nu mă lasă să plec dacă nu o spovedesc. Atunci am 


152 A . 
SFÂNTUL MUNTE ATHOS ap, GRĂDINA MAICII DOMNULUI 


primit-o și așa pe scurt s-a spovedit și înainte de a pleca 
mi-a dat un plic bine legat și destul de greu, zicând: „Părinte, 
vreau să dau și eu ceva pentru mănăstire“. Am luat plicul și 
în grabă am plecat, să nu pierdem avionul. Când am ajuns 
la Tesalonic și ne-am liniștit la conacul mănăstirii, îi zic 
părintelui care era cu mine: „Deschide, părinte, plicul acesta 
să vedem ce este în el“. Erau treizeci și cinci de lire de aur. 
Vrând să văd ce sumă însemnau acești bani de aur, l-am 
trimis pe părintele să se intereseze. Erau un milion două 
sute de mii. Atunci mi-am adus aminte de banii care-i dă- 
dusem și m-am minunat când am înţeles că Dumnezeu îmi 
dăduse de zece ori mai mult. Și așa s-a împlinit cuvântul 
Evangheliei. 

Să dea Bunul Dumnezeu să mai trăiască, deoarece este 
de folos la toţi cei care-l cunosc și-i ascultă sfaturile înțelep- 
te și pline de har. 

În această mănăstire l-am cunoscut și pe părintele 
Gheorghe, care s-a nevoit până la vârsta de optzeci și pa- 
tru de ani când a adormit în Domnul. În tinerețea lui s-a 
mărturisit la părintele Sofronie Saharov, ucenicul Sfân- 
tului Siluan Athonitul. Cuviosul Sofronie a locuit o peri- 
oadă într-o peșteră aproape de mănăstire, fiind și duhovnicul 
mănăstirii. Acest părinte Gheorghe a luat binecuvântare de 
la părintele Sofronie să nu se spele niciodată. Și timp de pa- 
truzeci de ani a dus această nevoință. Nu vorbea aproape 
deloc. Se ruga neîncetat cu rugăciunea inimii. La biserică 
venea cu mult timp înainte de începerea slujbei. Era model 


de nevoință pentru toți. Deși nu se spăla decât atunci când 

îl prindea vreo ploaie, căci lucra permanent la grădină, cu 
toate acestea nu mirosea deloc. Odată, pe când lucra la gră- 
dină, l-a mușcat o viperă de un deget. Fără să se tulbure s-a 
însemnat cu semnul crucii peste acel loc. A continuat lucrul 
fără să i se întâmple nimic. 

Chilia o avea la etajul doi și, cu toate că în ultimul timp 
avea dureri la picioare, nu a acceptat să fie schimbat în altă 
chilie mai aproape de biserică. Cu o zi înainte de adormirea 
sa nu a mai venit la biserică. Fratele care avea grijă de părin- 
ţii bătrâni a trecut pe la el, i-a adus de mâncare și a mai stat 
puțin de vorbă, cerându-i câteva sfaturi. La plecare, părin- 
tele Gheorghe i-a cerut iertare fratelui și i-a zis: „De acum 
nu o să ne mai vedem“. Fratele i-a răspuns că va veni după 
Vecernie. Când s-a dus după Vecernie, părintele Gheorghe 
plecase la Domnul, după cum spusese. 

M-a impresionat mult adormirea ierodiaconului român 
Neofit. Acesta a venit în Sfântul Munte la vârsta de doi- 
sprezece ani. Toată viaţa și-a petrecut-o în Schitul Lacu, iar 
când a căzut la pat, a fost luat de Mănăstirea Sfântul Pavel, 
deoarece Schitul Lacu era aproape de pustiire în acea peri- 
oadă. În ultimii ani, părintele Neofit a orbit cu totul și nu-și 
mai putea mișca decât mâinile și capul. Mergeam de multe 
ori seara și-i citeam Acatistul Maicii Domnului și câte o 
pagină-două din diferite cărți ale Sfinților Părinți. Mă as- 
culta cu mult interes. Șase ani a stat la pat, fiind îngrijit cu 
multă dragoste de un frate american. Îl găseam de multe ori 


pe acest frate dormind pe scaun lângă patul bătrânului. A 

murit a doua zi de Paști, pe când răsărea soarele. În prima zi 
a Paștelui a trecut pe la el un frate sirian și l-a întrebat: 

— Ei, părinte, cum mai merge? 

— Mai rău! răspunse bătrânul. 

— De ce mai rău? Astăzi este Paștele, trebuie să te bu- 
curi, doar știi ce a spus Mântuitorul după Înviere Sfintelor 
Mironosiţe: «Bucuraţi-vă!». 

Auzind bătrânul aceste cuvinte a zâmbit și a început să 
spună și el cu voce ușoară: «Bucuraţi-vă!». Acest cuvânt l-a 
rostit mereu în ziua aceea și apoi toată noaptea. Fratele 
american, care îngrijea de dânsul, a spus că nu a putut să 
doarmă deloc toată noaptea, căci bătrânul striga mereu 
«Bucurați-vă!» şi așa, cu acest cuvânt pe limbă, și-a dat su- 
fletul în mâna lui Dumnezeu. Faţa îi strălucea de bucurie. 
Cu toate că nu a fost prea râvnitor în tinerețile sale, dar 
Maica Domnului i-a rânduit ca, prin suferința de șase ani, 
cât a stat la pat, să ajungă ca un înger. 

Mare râvnitor a fost și părintele Mitrofan. Era înalt, 
având cam doi metri. Nu lipsea niciodată de la biserică. 
Avea strana lui mai în spate, dar stătea aproape tot timpul 
în picioare. A adormit la vârsta de nouăzeci și unu de ani. Se 
nevoia mult cu rugăciunea inimii. Un părinte care locuia cu 
chilia lângă el spunea că de multe ori auzea tărăboi în chilia 
lui în timpul nopţii. Avea mult de furcă cu diavolii. Veneau 
și-l băteau, dar nu se lăsa. Se nevoia din ce în ce mai mult. 

În această mănăstire se păstrează darurile care au fost 
aduse de Magi la Nașterea Mântuitorului Hristos: aur, 
smirnă și tămâie. Ele au fost aduse la mănăstire de 

împărăteasa Maro, fiica regelui Serbiei, Brancovici. 
Acesta, fiind biruit de turci, a fost nevoit să-i dea de soţie 
sultanului Murad al II-lea pe fiica lui, Maro. Sultanul i-a 
îngăduit să trăiască în credința creștinească. Maro l-a 
crescut pe Mahomed al II-lea, fiul sultanului de la prima 
soţie, ca pe copilul ei. Mai târziu, acest Mahomed va cuceri 
Constantinopolul. 

Evlavioasa Maro, gândindu-se și la moartea sa, a cerut 
voie sultanului să se retragă undeva la liniște. Sultanul i-a 
îngăduit să meargă la Seres, în Grecia. În anul 1470, Maro 
a venit cu corabia la Sfântul Munte, la limanul Mănăstirii 
Sfântul Pavel. Adusese cu ea darurile Magilor, pe care voia 
să le dăruiască mănăstirii. A coborât din corabie și se în- 
drepta spre mănăstire ducând în brațele sale acele daruri. 
l-au ieșit în întâmpinare starețul împreună cu preoții, îm- 
brăcaţi în veșminte. La jumătatea drumului care duce spre 
mănăstire și unde astăzi se află un paraclis, s-a auzit deodată 
o voce femeiască venind din înălțimea cerului și zicând: 
„Maro, oprește-te! Să nu mergi mai departe! De aici începe 
împărăția altei Regine, a Împărătesei cerurilor, a Doamnei 
Născătoare de Dumnezeu, îngrijitoarea, acoperitoarea, doc- 
torul și păzitoarea Sfântului Munte“. 

Auzind aceste cuvinte împărăteasa Maro s-a oprit în- 
spăimântată. Apoi, dăruind sfintele daruri și celelalte odoa- 
re pe care le adusese starețului și părinților, s-a întors la 
corabie, nevrând să o mai supere pe Maica Domnului, 


Stăpâna acestui loc sfânt. 

Împărăteasa Maro a ajutat foarte mult Mănăstirea 
Sfântul Pavel. Spre sfârșitul vieții, a dăruit toată moștenirea 
sa mănăstirii. 

Domnitorii români care au ajutat mănăstirea au fost: 
Ștefan cel Mare și Sfânt, Neagoe Basarab și fiul său, 
Teodosie, Radu Paisie, Matei Basarab, Miron Costin, 
Constantin Brâncoveanu și mulți alții. 

În biserica mănăstirii se află moaște de la nouăzeci și 
opt de sfinți, dintre care amintim: capul Sfintei Muceniţe 
Nimfodora și o parte din mâna dreaptă a Sfintei Muceniţe 
Mitrodora; o parte din capul Sfântului Antim, episcopul 
Nicomidiei; părticele de la Sfântul loan Cucuzel, Sfântul 
Lazăr cel a patra zi înviat, Sfântul Luca Evanghelistul, 
Sfântul Mucenic Artemie, Sfântul Gherasim Kefalonitul, 
Sfântul Nectarie de Eghina, Sfântul Apostol Filip, Sfântul 
loan Gură de Aur, Sfântul Evanghelist Matei, Sfânta 
Teofana Împărăteasa, Sfântul Sfinţit Mucenic Elefterie, 
Sfântul Vasile cel Mare, Sfântul Maxim Mărturisitorul, 
Sfântul Grigorie Teologul, Sfântul Mare Mucenic 
Gheorghe, Sfinţii Împărați Constantin și Elena, Sfântul 
loan Rusul, Sfântul Ioasaf al Indiei, Sfântul Petru 
Athonitul, Sfânta Muceniţă Fevronia, Sfânta Muceniţă 
Marina, Cuvioasa Macrina. 

Se mai află și două bucăți mari din Lemnul Sfintei 
Cruci, precum și icoana Maicii Domnului numită 
«Oglinda», pe care împărăteasa Teodora, soţia lui Teofil, 
luptătorul împotriva sfintelor icoane, o păstra în camera 


ei; pe o parte era icoana Maicii Domnului, iar pe spate era 

oglindă. Noaptea o întorcea și se ruga la Maica Domnului, 
iar ziua o folosea ca oglindă, ca să nu fie cunoscută de so- 
țul ei. 

Pe teritoriul mănăstirii se află și schitul numit «Nea 
Skiti» în care se nevoiesc în jur de cincizeci de călugări greci, 
precum și Schitul românesc Lacu, având cincizeci de călu- 
gări. În momentul de față mănăstirea numără şaizeci de vie- 


țuitori, dimpreună cu cei din schituri și chilii. 


Mănăstirea Stavronichita 


e află între Mănăstirea Iviru și Mănăstirea Pantocrator. 
Despre numele acestei mănăstiri se păstrează mai multe 
izvoare, dar cel mai credibil ar fi că și-a luat numele de la 
primii ei ctitori, monahii Stavru și Nichita, care s-au nevoit 


pe locul unde se află astăzi mănăstirea. 


Este cea mai mică din cele douăzeci de mănăstiri ale 
Sfântului Munte. Prima biserică se spune că a fost constru- 
ită în secolul al XI-lea, fiind arsă de trei ori. 

În biserica mănăstirii se află icoana făcătoare de minuni 
a Sfântului Ierarh Nicolae, despre care se spune că se afla 


din timpurile vechi în mănăstire, iar odată, pe când pirații 

au atacat mănăstirea și au jefuit-o, au luat și această icoană 
pe care au aruncat-o în mare. Și a stat această icoană în 
mare păzită de Dumnezeu timp de patruzeci și șapte de ani, 
după care, cu rânduiala lui Dumnezeu, a fost găsită de pă- 
rinții din mănăstire în mreaja pe care o aruncaseră în mare 
pentru pescuit. Pe fruntea sfântului se afla lipită o scoică, pe 
care dezlipind-o părinții, a început să curgă sânge, așa cum 


se vede până astăzi. 

La această mănăstire am stat de vorbă cu părintele 
Teofan, unul dintre părinții mai vechi din acest sfânt lo- 
caș. Printre altele mi-a povestit despre un părinte român, 
Enoh, care a murit în această mănăstire în anul 1970. 
Spunea că acest părinte Enoh toată viața lui a umblat doar 
pe jos prin Sfântul Munte, neavând niciun locaș unde 
să-și plece capul. Unde îl apuca noaptea, acolo și dormea. 
Dacă îi dădea cineva de mâncare, mulțumea și pleca mai 
departe. Avea o vorbă a lui: „Eu sunt câinele de Enoh. 
Dacă vrei să-mi dai o bucată de pâine, dă-mi, iar dacă nu 
vrei, atunci dă-mi o lovitură cu piciorul și alungă-mă“. Cu 
trei luni înainte de a muri a venit la Mănăstirea Sta- 
vronichita și a rămas acolo, fiind foarte slăbit. Părinţii l-au 
primit și l-au îngrijit cu dragoste. 

Tot despre acest părinte mi-a povestit și unul dintre 
ucenicii părintelui Efrem de la Katunachia. Odată, părin- 
tele Enoh s-a dus la praznicul Mănăstirii Grigoriu. S-a 
așezat într-o strană mai retrasă și se ruga. Pe la jumătatea 
Privegherii, unul dintre părinţii care stătea alături de el îl 
vede că începe să facă metanii, să ridice mâinile în sus, iar 
fața îi strălucea de bucurie, curgându-i și lacrimile în același 
timp. După câteva clipe s-a liniștit. Atunci părintele și-a dat 
seama că a văzut ceva și după terminarea Privegherii l-a luat 
deoparte și l-a întrebat: „Părinte, te rog să-mi spui ce ai 
văzut în timpul Privegherii“. Părintele Enoh i-a zis: „Eu 
sunt un înșelat și un nebun și nu am văzut nimic!“. Atunci 
părintele l-a jurat cu numele lui Dumnezeu ca să-i spună și 
lui pentru folosul sufletesc. Stând câteva clipe pe gânduri, 
părintele Enoh a zis: „Ce frumoasă și ce bună este Maica 

Domnului!“. „De ce spui asta?“ l-a întrebat părintele. 
„Ascultă: pe când stăteam în strană, după cum știi, deodată 
am văzut deschizându-se ușile împărătești și pe Maica 
Domnului ieșind din sfântul altar. Mergea pe la fiecare că- 
lugăr și-l binecuvânta. Când a ajuns la mine, m-am închinat 
ci și m-a binecuvântat, după care s-a făcut nevăzută. Acestea 
le-am văzut, părinte, dar te rog să nu mai spui la nimeni 
atâta timp cât trăiesc eu“. Mulţi îl considerau nebun, dar el 
era nebun pentru Hristos, răbdând toate pentru dragostea 
Lui. 

Voievozii români care au ajutat această mănăstire sunt: 
Sfântul Neagoe Basarab, Vlad Vintilă, Radu Paisie, leremia 
Movilă, Matei Basarab, Ștefan Cantacuzino, Scarlat Ghica, 
Sfântul Constantin Brâncoveanu și alții. 

Amintim și câteva din sfintele moaște ce se află aici: o 
mână a Sfintei Ana, o mână a Sfântului Elefterie, părticele 
de la Sfinţii Trei lerarhi și de la alți sfinți. 

Numărul monahilor din mănăstire, precum și de la chi- 
liile din jur este de aproximativ șaizeci. 


Mănăstirea Xenofont 


fânta Mănăstire Xenofont se află pe malul mării, între 
Mănăstirile Dobhiariu și Sfântul Pantelimon. Este în- 
chinată Sfântului Mare Mucenic Gheorghe și a fost con- 
struită în secolul al X-lea de Cuviosul Xenofont, de la 


care și-a luat și numele. 

La anul 1083 a venit și s-a făcut călugăr în această mă- 
năstire Ștefan, amiralul împăratului Nichifor, primind nu- 
mele de Simeon. Mai târziu, acesta a ajuns stareț al 
mănăstirii. EI a ajutat foarte mult mănăstirea din punct de 
vedere material. 


În curtea mănăstirii se află două biserici, una fiind 
mai nouă, cu catapeteasmă din marmură lucrată foarte 
frumos. Biserica veche, de dimensiuni mai reduse, a fost 
refăcută de doi boieri români, Duca și Radu, în anul 
1545. De asemenea, au ajutat foarte mult domnitorii ro- 
mâni Neagoe Basarab, Mihai Viteazul, Matei Basarab, 
Constantin Brâncoveanu, Radu de la Afumaţi, Vlad Vintilă, 
Radu Paisie, Mihnea Turcitul, Simion Movilă, Radu 
Șerban, Gavril Movilă, Alexandru Iliaș și Constantin 
Șerban. Ultimul ajutor primit de la Principatele Române a 
fost între anii 1817-1837, când, după un incendiu, s-a zidit 
o biserică nouă. 

Maica Domnului «Cea plină de bar» 


In biserica veche se păstrează vasul care a fost umplut cu 
untdelemn prin minune de către Maica Domnului, atunci 


când se terminase untdelemnul în mănăstire. 

Maica Domnului «Călăuzitoarea» 


Se păstrează și două icoane preafrumoase lucrate în 
mozaic, reprezentând pe Sfinții Mari Mucenici Gheorghe 
și Dimitrie. 

Pe malul mării este un izvor făcut prin minune de 
Sfântul Gheorghe și chiar dacă se află la nivelul mării, apa 
este dulce și bună de băut. 

Dintre sfintele moaște care se află în această mănăstire, 
amintim: capul Sfântului Mucenic Trifon, părticele de la 
Sfânta Muceniţă Marina, Sfinții Cosma și Damian, Sfântul 
Arcadie, precum și o bucată de piatră de la Mormântul 
Domnului. 

Mai sus de mănăstire, la o oră de mers, se află Schitul 
Xenofontului sau al «Bunei Vestiri». 

Numărul monahilor din mănăstire și din jurul ei este 
șaptezeci. 


Mănăstirea Grigoriu 


S: află pe malul mării în partea de sud-vest a peninsulei, 
între Mănăstirile Simonopetra și Dionisiu. A fost înfiin- 
țată în secolul al XIV-lea de Cuviosul Grigorie, care s-a 
nevoit pe acele locuri. Mănăstirea este așezată pe o stâncă 
mare, chiar deasupra mării. 

În anul 1497, mănăstirea a fost refăcută din temelii de 
domnitorul Moldovei, Ștefan cel Mare și Sfânt. 

Până în secolul al XIX-lea, ajutoarele domnitorilor ro- 
mâni au fost nelipsite. Dintre aceștia, în afara celui pomenit 
mai sus, îi amintim pe: Alexăndrel, fiul lui Ștefan cel Mare 
și Sfânt, Alexandru Lăpușneanu, Grigorie, Mitropolitul 
Ţării Românești și alții. 

Cele mai vestite icoane din această mănăstire sunt: 
icoana Sfântului Ierarh Nicolae, a Maicii Domnului 
«Hrănitoarea cu lapte» (Galactotrofusa) și a Maicii 
Domnului «Pantanasa», care a fost dăruită mănăstirii de 
Maria de Mangop, soţia lui Ștefan cel Mare, singura 
icoană veche care a scăpat din toate incendiile. 

În biserică se păstrează o parte din Lemnul Sfintei 


Cruci, iar din multele sfinte moaște amintim: picioarele și o 

mână ale Sfintei Anastasia Romana, capul Sfintei Fotini 
Samarineanca, capul Sfântului Dionisie Areopagitul, capul 
Sfântului Mucenic Chiric pruncul, părticele de la Sfântul 
Nicolae, Sfântul loan cel Milostiv, Sfântul Siluan Athonitul, 
Sfântul Grigorie, ctitorul mănăstirii, Sfântul Haralambie, 
Sfânta ulita, Sfântul loan Gură de Aur. 


Mănăstirea are ca ocrotitor pe Sfântul Ierarh Nicolae 
și, după cum Sfântul Nicolae a fost și este ocrotitorul 
săracilor, la prăznuirea sa de la 6 decembrie, mănăstirea 
împarte milostenii la călugării săraci din tot Sfântul 
Munte. Vom aminti câteva din minunile făcute de Sfântul 
Nicolae aici. 

Într-un timp, grâul mănăstirii era pe terminate. Doi 
părinți, Mihail și Hrisant, pregăteau mâhniţi ultimul grâu 
pentru a fi măcinat. Ei aveau ascultarea la brutărie și se gân- 
deau ce vor face după ce se va termina grâul. Pe când pregă- 
teau grâul, intră un bătrânel la ei și-i întreabă: 

— Ce mai faceți, părinților? Cum merge? 

— Bine, slavă Domnului, au răspuns părinții. 

— Aveţi grâu destul? 

— Acesta-i tot ce avem. Ne ajunge doar pentru un 
cuptor, iar noi trebuie să coacem câte două cuptoare pe 
săptămână. 

— Nu vă faceți griji, părinţilor. Dumnezeu e mare. 

Apoi a binecuvântat grâul și a plecat. După câteva cli- 
pe cei doi părinți și-au zis: „L-am lăsat să plece fără să-i 
dăm să mănânce nimic. la să-l chemăm înapoi!“. Au aler- 


gat după el, dar nu au mai găsit pe nimeni. Au întrebat și 

pe ceilalți călugări, dar nimeni nu-l văzuse. Atunci și-au 
dat seama că a fost Sfântul Nicolae, mai ales că grâul, care 
era pe terminate, s-a înmulțit așa de mult încât le-a ajuns 
pentru șase luni. 

Altădată, pe când părintele Simeon era stareţ, s-a în- 
tâmplat să nu aibă mănăstirea pește la ziua sfântului. Marea 
era învolburată și nu era nicio nădejde de nicăieri. Bucătarii 
au venit la stareț și i-au zis: 

— Părinte, n-ar fi bine să punem niște pește la desărat, 
căci nu este nicio nădejde să găsim pește proaspăt? 

Dar starețul le-a zis: 

— Fraţilor, aveţi credință că se va îngriji Sfântul Nicolae 
de ziua lui! 

A început Privegherea de toată noaptea în cinstea 
Sfântului, dar pește nu venea de nicăieri. Bucătarii au ve- 
nit din nou la stareț, dar au primit același răspuns. La ju- 
mătatea Privegherii bucătarii au cerut binecuvântare să 
pregătească niște fasole, căci pentru peștele sărat era deja 
târziu. Starețul i-a mustrat pentru necredința lor și le-a 
spus să aibă răbdare. 

Slujba a ajuns la Laude, iar bucătarii nu-și mai găseau 
pacea, când deodată aud gălăgie în curtea mănăstirii. Apoi 
se aude vocea celui care avea grijă de limanul mănăstirii: 
„Părinților, veniţi repede! Luaţi și coșuri! Sfântul a făcut 
o minune!“. 

Ce se întâmplase? Un val mare a aruncat pe mal o mul- 
țime de pești mari și grași. Bucătarii erau cei mai uimiți; 
aproape că nu le venea să creadă. A fost hramul cel mai 
bogat în pește. 

Altădată, de Sfântul Nicolae, chelarul a spus starețului 
că nu va mai putea da ulei pustnicilor, fiind doar o jumătate 
de vas. Dar stareţul i-a poruncit să le dea tot ce este. Făcând 
ascultare, a început să dea ulei pustnicilor care veniseră la 
prăznuirea Sfântului Nicolae. A observat cu uimire că uleiul 
nu scădea deloc. A dat la toți pustnicii, dar uleiul nu a scă- 
zut câtuși de puțin Sfântul Nicolae își făcuse din nou 
datoria. 

Altă ocrotitoare a mănăstirii este Sfânta Anastasia 
Romana, din ale cărei sfinte moaște o parte se află aici. Fa 
este doctorița mănăstirii. Când se îmbolnăvesc, toți părinții 
aleargă la ajutorul ei. 

Spunea un părinte că a suferit mulți ani de hemoragie 
nazală. Odată, pe când avea ascultarea la bucătărie, a avut o 
hemoragie mai puternică ca alteori. A alergat la moaștele 
Sfintei Anastasia. Preotul l-a însemnat pe nas cu mâna 
Sfintei făcând semnul Sfintei Cruci. Atât a fost. De atunci 
au trecut 40 de ani, dar sânge din nas nu i-a mai curs. 

Era în mănăstire un părinte foarte ascultător, având via- 
ță curată și fiind foarte simplu și nevinovat. Odată, pe când 
se afla la Utrenie și slujba ajunsese la «Ceea ce ești mai cin- 
stită...», vede ieșind prin ușile împărătești două femei fru- 
moase și impunătoare ce au trecut pe la toți călugării. 

Cea care mergea în față și era mai înaltă îi spunea ce- 
leilalte, care era mai mică de înălțime, câţi bani să dea la 
fiecare călugăr. Monahul privea minunându-se de acest lu- 
cru și se întreba în simplitatea lui de unde au apărut aceste 
femei. După terminarea slujbei a mers și a spus totul stare- 
țului, iar starețul, care era cu viață sfântă, i-a spus că erau 

Maica Domnului cu Sfânta Anastasia, care împărțeau 
bani (har) călugărilor, fiind mulţumite de osteneala lor. 

Numărul viețuitorilor de la Mănăstirea Grigoriu îm- 
preună cu cei de la chiliile și colibele aflate pe teritoriul mă- 
năstirii este o sută de călugări. 


Mănăstirea Esfigmenu 


Dj Esfigmenu se află pe malul mării, între Mă- 
năstirea Vatopedu și arsanaua Mănăstirii Hilandaru. 
Este închinată Înălţării Domnului. 

Ca primi ctitori îi are pe împăratul Teodosie cel Mic, 
pe împăratul Marcian şi pe Sfânta Împărăteasă Pulheria, 
sora lui Teodosie, la anul 445. "Lot ei au dăruit mănăstirii o 
parte din Lemnul Sfintei Cruci. Aici se află o cruce din aur, 
împodobită cu pietre de mare preț, dăruită mănăstirii de 
împărăteasa Rusiei, Ecaterina. 

La început, mănăstirea a fost construită mai sus de locul 
unde se află acum. Dar, din tradiţie se spune că a căzut o 
piatră foarte mare din munte distrugând o parte din mănăs- 
tire. După un timp a început să se audă în fiecare noapte, pe 
locul unde este acum mănăstirea, lovituri de toacă. Făcând 
toată obștea rugăciuni li s-a descoperit că pe locul acela tre- 
buie să se facă mănăstirea. 

Astfel, această mănăstire a primit numele „Simane“, 
adică „a tocat“. Denumirea de Esfigmenu și-a luat-o mai 


târziu, de la o oarecare neînțelegere: 

Un țar al Rusiei a trimis multe ajutoare Mănăstirii Sima- 
ne, dar cei care le-au adus au confundat mănăstirea cu o alta 
numită Simonopetra. Când s-a aflat, era deja târziu. Atunci 
cei de la Mănăstirea Simane au hotărât să-i schimbe denumi- 
rea spunându-i Esfigmenu, adică „strâmtorat“. Într-adevăr, 
locul acela este strâmtorat de munți din trei părți. 


În această mănăstire a fost călugărit și s-a nevoit un 
timp Sfântul Antonie al Pecerskăi. Mai târziu î s-a desco- 
perit starețului să-l trimită pe Antonie în Rusia, pentru a fi 
de folos acolo. Făcând ascultare, Antonie s-a dus în Rusia și 
a vieţuit o perioadă într-o peșteră, la Vereznoe. După moar- 
tea binecredinciosului cneaz Vladimir, a luat stăpânirea 
Kievului ticălosul Sviatopolsc, care mai întâi și-a ucis frații, 
pe Boris și pe Gleb, canonizați ca mucenici. 

Văzând acestea, Cuviosul Antonie s-a întors în Sfântul 
Munte, unde a vieţuit într-o peșteră, mai sus de mănăstire, 

până când starețul a primit înştiinţare de la Dumnezeu să-l 
trimită iarăși în Rusia unde s-a sfințit și a sfințit și locul, 
după cum se știe. 

Sfântul Grigorie Palama, care s-a nevoit într-o peșteră 
mai sus de Mănăstirea Lavra, a fost și el stareț al Mănăstirii 
Esfigmenu, făcând multe minuni. 

Odată, pe când măslinii nu rodiseră deloc, prin rugă- 
ciunea lui s-au umplut de rod. Altădată a venit chelarul și a 
spus că nu mai este untdelemn. După rugăciunea Sfântului, 
mergând chelarul să se uite, a găsit vasul pentru untdelemn 
plin până sus. 

Mai târziu, Sfântul Grigorie a fost ales Arhiepiscop al 
Tesalonicului, strălucind ca o făclie în sfeșnicul Bisericii. 
Sfintele sale moaște se păstrează în biserica mitropoliei din 
Tesalonic, care îi poartă și numele. 

Sfântul Grigorie nu și-a părăsit mănăstirea nici după 
adormirea sa. Acest lucru se cunoaște din următoarea 
minune: 

Mănăstirea Esfigmenu avea doar o fântână în curtea 
mănăstirii, dar apa le era insuficientă și părinții erau foarte 
strâmtorați și necăjiţi din această pricină. În acel timp, un 
neguțător din Grecia se pregătea să meargă la Ierusalim să 
se închine la Sfintele Locuri. Într-una din nopți, i s-a arătat 
în vis Sfântul Grigorie zicându-i: „Lu te pregătești să mergi 
la Ierusalim, dar eu îţi zic să te duci mai bine la Sfântul 
Munte, unde se află o mănăstire numită Esfigmenu, la care 
eu am fost stareț. Mănăstirea are mare lipsă de apă. Mergi 
și cheltuiește banii acolo, la descoperirea izvorului care se 
află puțin mai sus de mănăstire și crede că însutită plată vei 

avea de la Hristos Dumnezeu pentru aceasta, chiar mai 
mare decât dacă ai merge la Ierusalim“. 

Deșteptându-se neguțătorul, a mulţumit lui Dumnezeu 
și Sfântului, apoi a venit în Sfântul Munte, la Mănăstirea 
Esfigmenu. După ce s-a închinat în biserică, a ieșit din mă- 
năstire îndreptându-se în direcția Mănăstirii Vatopedu, 
spre locul pe care i-l arătase Sfântul Grigorie. Găsind acel 
loc, a început a săpa cu toată dragostea. Săpând cam un 
metru și jumătate, a izvorât un izvor atât de mare și bun, 
cum nu se mai află altul la fel în alte mănăstiri. Aflând pă- 
rinții mănăstirii despre aceasta, au mulțumit cu lacrimi lui 
Dumnezeu și Sfântului Grigorie, care nu i-a părăsit nici 
după adormirea sa. 

Negustorul s-a călugărit apoi, primind numele de 
Damian, nevoindu-se pe Muntele Samariei (puţin mai sus 
de mănăstire), ajungând la înalte măsuri duhovnicești. Se 
spune despre acesta că, mergând odată la duhovnicul lui, la 
Mănăstirea Hilandaru, a întârziat atât de mult încât asfinți- 
se soarele. Atunci părinții mănăstirii l-au rugat să rămână la 
ei peste noapte, dar cuviosul i-a refuzat, nevoind să rămână 
în altă parte, căci avea acest obicei de a petrece noaptea la 
chilia sa. 

Pe când era la jumătatea drumului, s-a pornit o furtu- 
nă atât de mare, că nu mai vedea nimic și se afla în primej- 
die. Atunci, ridicându-și ochii minţii către Maica 
Domnului, s-a rugat să-l izbăvească din acea primejdie 
îngrozitoare. Pe când se ruga, deodată s-a văzut răpit și 


adus la ușa chiliei sale. 

După mutarea lui la cele veșnice, timp de 40 de zile s-a 
simțit o mireasmă nespus de plăcută pe toată valea din 
preajma mănăstirii. 

Cu ce cuvinte de laudă vom slăvi pe Cuviosul Mucenic 
Agatanghel din anis, care s-a nevoit în această mănăstire? 

Pe când era copil, a fost silit de turci să treacă la credin- 
ţa musulmană. După un timp, când a ajuns la vârsta de no- 
uăsprezece ani a venit în Sfântul Munte, la Mănăstirea 
Esfigmenu, și-a mărturisit lepădarea de credința Ortodoxă 
și a cerut să fie primit în mănăstire pentru a-și plânge păca- 
tele. După mai mulți ani de nevoință, a dorit să meargă să 
mărturisească pe Hristos și să-și verse sângele pentru EI, 
prin mucenicie. Primind binecuvântarea de la stareț a plecat 
spre Smirna, acolo unde mai înainte se lepădase de Hristos. 
Starețul l-a trimis și pe duhovnicul lui împreună cu el, ca 
să-l întărească în mărturisire. 

Ajungând la Smirna, înaintea marelui divan turcesc, 
și-a scos hainele turcești de pe el (căci venise îmbrăcat în 
haine turcești) și călcându-le cu picioarele a strigat cu glas 
mare: „Sunt creștin și toți vrăjmașii Crucii lui Hristos se 
vor risipi“. Atunci turcii prinzându-l, s-au silit mult ca 
să-l întoarcă din nou la credința musulmană, dar văzând că 
nu sporesc cu nimic, l-au aruncat în temniță. După un 
timp l-au scos din temniță și supunându-l la multe chinuri 
i-au tăiat cinstitul cap. Sfântul lui trup a fost luat de creș- 
tini în ascuns. 

Aceasta s-a petrecut în anul 1821. După 33 de ani 
s-au sfătuit părinţii de la Esfigmenu să aducă moaștele 


sfântului în mănăstire, căci se auzise că se află la Izmir. 

Pentru aceasta l-au trimis pe arhimandritul Macarie (care 
după câţiva ani a fost trimis ca stareț la Mănăstirea 
Trisvetitele din Iași, România). Ajungând la locul unde se 
aflau sfintele moaște, a luat capul și câteva părticele de la 
mâini și de la picioare, căci restul trupului l-au oprit creș- 
tinii de acolo, și s-au întors la mănăstire unde părinții l-au 
primit cu mare cinste. 

Așezând sfintele moaște în biserică au început să cânte 
Psalmul 1: „Fericiz bărbatul care n-a umblat în sfatul necre- 
dincioşilor... “ şi în timp ce se cânta, părinţii se închinau pe 
rând la sfintele lui moaște. Un ieromonah cu numele 
Gherasim, care fusese călugărit la Mănăstirea Cernica, de 
lângă București, s-a îndoit întru sine că ar fi sfânt și a în- 
drăznit a grăi: „De unde s-a ivit și acesta, care mai alaltăieri 
era ajutor de trapezar și acum iată-mi-l sfânt?“. După aceste 
cuvinte a plecat spre chilia sa, dar până să ajungă la chilie l-a 
ajuns pedeapsa lui Dumnezeu pentru hula împotriva 
Sfântului, căci l-a apucat dintr-odată o durere de ochi în- 
grozitoare, iar ochii au început să-i iasă din orbite. Atunci 
cunoscându-și greșeala, a început să strige cu glas mare: 
„lartă-mă, Sfinte al lui Dumnezeu, că acum cred că ţi-ai 
vărsat sângele pentru Hristos. Deci, îngăduie-mi și mie să 
sărut sfintele tale moaște!“. Închinându-se cu smerenie și 
sărutând sfintele moaște îndată a simţit ușurare și i-au înce- 
tat durerile, numai că i-au rămas ochii puţin ieșiți în afară, 
drept mărturie pentru minunea Sfântului. 

Alt sfânt a fost Cuviosul Mucenic Timotei, care a păti- 
mit pentru Hristos în anul 1823, la doi ani după Sfântul 
Agatanghel. Acesta s-a lepădat de Hristos la fel ca Sfântul 

Agatanghel. A venit apoi în Sfântul Munte, s-a pocăit și a 
primit schima monahală. Mai târziu a mărturisit pe Hristos 
la Adrianopol, în locul unde mai înainte se lepădase. A mers 
la mărturisire însoțit de același duhovnic care l-a însoțit și 
pe Sfântul Agatanghel. După ce a fost ucis, trupul său a fost 
aruncat de turci într-un râu și nu s-a mai aflat. 

La intrare în biserica mare a mănăstirii se află pictat 
în partea dreaptă a ușii chipul Patriarhului Antim al 
Constantinopolului, iar în partea stângă este chipul Mi- 
tropolitului Moldovei Veniamin Costachi, care a ajutat 
foarte mult mănăstirea, închinându-i și metocul de la 
Florești. Domnitorii români care au ajutat mănăstirea au 
fost: Petru Rareș, Radu Paisie, Gavriil Costachi, Sfântul 
Neagoe Basarab, Vasile Lupu și alții. 

Și în această mănăstire se află foarte multe sfinte moaș- 
te, dintre care amintim: capul Sfântului Apostol Iacov al lui 
Alfeu, piciorul drept al Sfintei Maria Magdalena, o parte 
din capul Sfântului Partenie al Lampsakului, o parte din 
capul Sfântului Atanasie, Patriarhul Constantinopolului, 
apoi părticele de la Sfântul Mucenic Mercurie, Sfântul 
Haralambie, Sfântul Mucenic Agatanghel și mulți alții. 

În prezent, în Mănăstirea Esfigmenu viețuiesc în jur de 
optzeci de călugări. 


Mănăstirea Sfântul Pantelimon (Russikon) 


ănăstirea actuală se află între Dafne și Mănăstirea 

Xenofont și este închinată Sfântului Mucenic 
Pantelimon, fiind ctitorită din temelie de domnitorul 
Moldovei, Scarlat Calimah, în anul 1765. 

Prima mănăstire, numită „Mănăstirea 'Lesalonicea- 
nului“, a fost mai sus, la locul numit „Vechiul Russiko“, 
fiind înființată în secolul al XI-lea de călugări greci. 
Ajungând pustie, a fost luată de ruși și refăcută, primul 
ctitor al ei fiind prinţul Lazăr al Serbiei. 

Noii mănăstiri i se mai spune și „Mănăstirea 
Calimahilor“, pentru că a fost foarte mult ajutată de fami- 
lia ctitorului. 

În anul 1855 mănăstirea număra trei sute cincizeci de 
călugări, iar către sfârșitul secolului al XIX-lea numărul 
acestora era de o mie, viețuind împreună ruși, greci, sârbi, 
bulgari și români. 

În mijlocul mănăstirii se află biserica mare, închinată 
Sfântului Mucenic Pantelimon. Această biserică este spriji- 
nită pe zece stâlpi de marmură. Icoana făcătoare de minuni 


a Sfântului Pantelimon este îmbrăcată în argint poleit cu 

aur și împodobită cu tot felul de pietre scumpe, trimise din 
Rusia. În partea stângă a bisericii se află o clădire foarte 
mare, care la ultimul etaj are o biserică mare și frumoasă 
închinată Acoperământului Maicii Domnului. 


În legătură cu acest praznic de la 1 octombrie, se spune 
în viaţa Cuviosului Antim (care a pustnicit în Sfântul 
Munte și s-a făcut nebun pentru Hristos) că, odată, pe 
când se afla la rugăciune pe o piatră, aproape de Mănăstirea 
Zografu, a văzut pe Maica Domnului înconjurată de un 
mare sobor de sfinți, coborând la Mănăstirea Pantelimon, 
unde se săvârșea privegherea în cinstea ei. Sculându-se, a 
alergat spre mănăstire, pentru a se învrednici și el de acope- 
rământul Maicii Domnului. Când a ajuns la mănăstire era 


tot rănit la picioare, fiind mușcat chiar și de un șarpe, care 

din ispita diavolului căuta să-i împiedice alergarea. Dar el, 
având dragoste către Maica Domnului, nu a băgat nimic în 
seamă, fiind mulțumit că a ajuns la timp la Praznicul ei. 

În anul 1861, Maica Domnului a binevoit să cerceteze 
praznicul ei în mod deosebit. De mulți ani pustnicul ieros- 
chimonah Sava sculpta cruci pentru mănăstire. În ajunul 
praznicului Acoperământului Maicii Domnului, el s-a ho- 
tărât să vină la praznic și să-și vândă și rucodelia. Fiind încă 
o săptămână până la praznic, s-a gândit să încerce să pescu- 
iască pentru a duce ceva pește pentru bolnavii mănăstirii. 
EI avea o bărcuţă și un vâslaș care-l ajuta. Încercând toată 
săptămâna, nu a prins nimic, iar pentru aceasta s-a întristat 
foarte mult; atunci i-a zis vâslașului de cu seară să meargă și 
în acea noapte. Ducându-se, vâslașul a pus cârlige, iar a 
doua zi au mers împreună și au văzut că nu era decât un 
pește mare numit rufou, cel mai bun pește din apele Sfântului 
Munte. Văzându-l, pustnicul și-a zis: „Măcar nu vom mer- 
ge cu mâinile goale“. 

Cu câteva zile înainte, întâlnise la Mănăstirea Sfântul 
Pavel un arhimandrit care dorea să meargă și el la Praznicul 
Maicii Domnului și căruia îi promisese că îl va lua cu barca. 
Astfel, trecând ei pe la Mănăstirea Sfântul Pavel, l-au luat 
pe arhimandrit și au plecat spre Mănăstirea Sfântul Pan- 
telimon. Ajungând în dreptul Mănăstirii Simonopetra și 
știind că la debarcaderul mănăstirii se varsă un pârâu în 
mare, unde se adună pește, s-au apropiat și au văzut ceva 
pești. Scoţând uneltele de pescuit, au reușit să prindă mult 
pește. Vâslașul, văzând un pește mare, a lovit cu o suliță pe 
care o avea la îndemână, dar sulița s-a înfipt în coadă, iar 

peștele a reușit să fugă și a rămas doar coada. Pescarii noștri 
s-au întristat văzând că l-au pierdut, apoi și-au continuat 
drumul spre Russikon. 

Ajungând aproape de mănăstire și văzând că mai este 
ceva timp până să înceapă Privegherea, s-au gândit să încer- 
ce să mai prindă ceva pește pentru Praznicul Maicii 
Domnului. Și, într-adevăr, râvna pescarilor a fost răsplătită, 
pentru că au prins un pește foarte mare; iar când l-au scos 
din apă au văzut că era peștele fără coadă pe care îl scăpaseră 
la debarcaderul Mănăstirii Simonopetra. Văzând această 
minune, arhimandritul a scos un strigăt de uimire, dar pă- 
rintele Sava, fiind obișnuit cu minunile, a zis: „Ce-i de mi- 
rare? Maica Domnului a hotărât ce fel de pește să fie la 
masa Praznicului ei, și deoarece nu am putut prinde acest 
pește la Mănăstirea Simonopetra, ea a poruncit peștelui să 
plutească până aici și să-l prindem în cârlig“. Mulţumind 
Maicii Domnului pentru ajutorul dat, au dus peștele la tra- 
peză și au plecat la Priveghere. 

După Sfânta Liturghie săvârșită de soborul de arhie- 
rei și preoți, au fost invitați cu toții la masă. Printre cei 
care mâncau era și arhimandritul care venise cu părintele 
Sava. Neînţelegând ce se citea la masă în limba rusă, el 
analiza în mintea lui cele întâmplate pe mare și a început 
să se îndoiască, zicându-și: „Oare Maica Domnului se în- 
grijeşte de mănăstirea rusească până la cele mai mici lu- 
cruri, de a poruncit ce fel de pește să se prindă la Praznicul 
ei? Noi nu am prins peștele la Simonopetra, dar l-am 


prins aici, de parcă ar fi plutit după noi. Oare chiar așa a 


Lc SFÂNTUL MUNTE ATHOS a, GRĂDINA MAICII DOMNULUI 
vrut Maica Domnului? Nu! Nu e o coincidență, ci e lucrul 
celui viclean!“. 

Aflându-se în această cugetare, a luat o bucată de pește 
sărat să o mănânce și numai ce a pronunţat „e lucrul celui 
viclean“, îndată gura a început să-i sângereze, iar bucata de 
pește i-a rămas în gură și nu putea nici să o înghită, nici să 
o scoată din gură. Înţelegându-și greșeala, s-a adresat din 
tot sufletul Maicii Domnului, rugând-o să-l ierte pentru 
gândurile urâte cu care a supărat-o. „Cred — spunea el — că 
tu te îngrijești de mănăstirea aceasta până la cele mai mici 
lucruri, hotărând și ce fel de pește să fie prins la praznicul 
tău. Recunosc păcatul meu și mă căiesc. lartă-mă!. Și 
multmilostiva Împărăteasă i-a ascultat rugăciunea și l-a ier- 
tat, iar gura a încetat să-i mai sângereze. A înghiţit bucata 
de pește și a continuat să mănânce. leșind de la trapeză, a 
mulțumit milostivei Împărătese, apoi a povestit părinților 
cele întâmplate și a încheiat: „Dacă Maica Domnului se în- 
grijeşte și de cele mai mici lucruri, cu cât mai mult se îngri- 


jește și de cele mai mari!“. 


Până acum patru ani, la intrarea în biserica Sfântului 
Pantelimon se afla o ușă groasă de lemn, pe care scria că 
acest sfânt locaș s-a făcut prin cheltuiala lui Scarlat Calimahi, 
Voievodul Moldovei. Rușii însă au schimbat această ușă, 
punând alta. Când am întrebat pe cineva de acolo pentru ce 
au schimbat-o, a dat din umeri și a spus că era veche și au 
pus una mai bună. În mănăstire se mai află o icoană cu 


chipul Mântuitorului pe Mahramă, care, atunci când a 

fost ucis Ţarul Rusiei de către comuniști, s-a întunecat și 
a rămas așa. 

Înainte de începerea războiului din anul 1852, peste tot 
începuse criza alimentară. Mănăstirea consumase toate re- 
zervele de făină, rămânând doar pentru o singură zi. Nu era 
de unde să iei și nici nu puteai aduce din altă parte, sau chiar 
de ar fi fost, nu erau bani. Brutarul a venit la stareț și l-a 
anunțat că făină mai este doar pentru un cuptor de pâine. 
Starețul i-a răspuns: „Să avem credință în Dumnezeu că El 
o să ne trimită“. Brutarul a crezut că mai există undeva vreo 
rezervă de făină și a plecat liniștit. Dimineața, după obicei, 
a luat făină pentru frământat și vede că a mai rămas pentru 
un cuptor de pâine. Gândindu-se că nu socotise bine, a mai 
copt și a doua zi un cuptor de pâine, dar vede cu uimire că 
iarăși a mai rămas pentru un cuptor. Și așa, luând în fiecare 
Zi, iarăși rămânea de un cuptor. 

Înţelegând că se petrece o minune l-a cuprins spaima 
și bucuria și a început să povestească la toți că, pentru 
rugăciunile starețului și pentru mila Maicii Domnului, fă- 
ina nu se mai termină. În felul acesta s-a înmulțit făina 
până ce s-a copt noua recoltă. Și așa, timp de trei luni, s-a 
copt pâine în fiecare zi, deși în afara obștii mănăstirii mai 
mâncau încă două sute de persoane. lar când s-a adus grâ- 
ul din Kalamaria, unde fusese semănat, și s-a făcut făină 
nouă, atunci s-a terminat și rezerva nesecată de făină. 
Această minune a Maicii Domnului a rămas în amintirea 
multor părinți, proslăvind dragostea de mamă pe care o 
arată tot timpul Împărăteasa cerului față de noi cei 


nemulțumitori. 

În anul 1903 mănăstirea a hotărât să înceteze de a mai 
da milostenie la chilioţii! săraci din cauza lipsei în care se 
afla și pentru că încetaseră să mai vină ajutoare din Rusia. 
Monahul Gavriil s-a gândit să fotografieze momentul în 
care se împărțea pentru ultima dată milostenie la cei săraci. 
Și pe când făcea fotografii, a văzut printre călugări umblând 
o femeie în negru (se poate vedea în fotografie o femeie 
având o aureolă în jurul ei). Părinţii au înţeles că Maica 
Domnului era supărată pentru încetarea milosteniei și au 
renunțat la hotărârea aceasta. 

Sfinte moaște se află și aici foarte multe, din care vom 
enumera câteva: capul Sfântului Mucenic Pantelimon, 
capul Sfântului Noului Mucenic Ștefan, capul Sfântului 
Siluan Athonitul, o părticică de la Sfânta Muceniţă 


1 Vieţuitorii săraci de la chilii 

Paraskevi și o părticică de la Sfântul și Dreptul Iosif, capul 
Sfântului Apostol și Evanghelist Luca și o mână a Sfintei 
Mare Muceniţe Eufimia. 

În mănăstire viețuiesc în jur de cincizeci de călugări. 

Înainte de Scarlat Calimah, mănăstirea a primit danii 
de la Vlad Ţepeş, Vlad Călugărul, Sfântul Ștefan cel Mare, 
Radu cel Mare, Sfântul Neagoe Basarab, loan Mavrocordat, 
Constantin Racoviţă, Grigore al III-lea Ghica. 


Mănăstirea Constamonitu 


ănăstirea este așezată pe un loc deschis și foarte fru- 
mos, pe partea golfului Singhiticu, între Mănăstirile 
Zografu și Dohiariu, la o oră de mers pe jos de la malul 
mării. Este închinată Sfântului Întâiului Mucenic și 


Arhidiacon Ștefan. 

După tradiţie se zice că ar fi înființată de Constanțiu, 
fiul Sfântului împărat Constantin cel Mare, în secolul 
al IV-lea. Acest lucru îl dovedește și denumirea ei — 
Constamonitu (Mănăstirea lui Consta). 

De asemenea, se spune că în această mănăstire a viețuit 
și Sfântul Mucenic Artemie, care a adus moaștele Sfântului 
Apostol și Evanghelist Luca. 

În secolul al XIV-lea, mănăstirea a fost distrusă de pira- 
ţii catalani, așa cum s-a întâmplat și cu alte mănăstiri din 
Sfântul Munte. 

După ce turcii au ocupat Grecia, precum și Muntele 
Athos, mănăstirile au trecut printr-o perioadă foarte grea, 
din punct de vedere material. În anul 1666, la Mănăstirea 
Constamonitu rămăseseră doar șase călugări. În perioada 
cruciaților și această mănăstire a fost incendiată, pentru că 
nu a vrut să accepte unirea cu Roma. 

Mai târziu, generalul Radici al Serbiei a refăcut mănăs- 
tirea, după care a venit și el și s-a călugărit aici, primind 
numele de Roman. 

În biserică se află o icoană făcătoare de minuni a 
Sfântului Mucenic și Arhidiacon Ștefan, despre care se 
spune că a venit în chip minunat de la Ierusalim, în timpul 
luptătorilor împotriva sfintelor icoane. Altă icoană este 
ceaa Maicii Domnului «Odighitria», adică «Povăţuitoarea», 
care a fost dăruită mănăstirii de regina Serbiei, Ana 
Filantropini. 

Mai este o icoană a Maicii Domnului numită 
«Antifonitria», despre care se spune că, odată, în ajunul 
praznicului Sf. Arhidiacon Ștefan, pe când se terminase tot 
untdelemnul din mănăstire, a umplut un vas cu untdelemn, 
care se afla lângă icoană. Apoi s-a auzit o voce care l-a înști- 
inţat pe chelar să vină să ia untdelemnul. 

Pe la jumătatea secolului al XX-lea, mănăstirea a avut 
un stareț cu viață sfântă, cu numele Filaret. Era de o simpli- 
tate, smerenie și bunătate care uimeau pe toți. Nu păstra 
niciodată nimic pentru el. Dădea și bucata de pâine de la 
gura lui, dacă vedea pe cineva flămând. Odată, pe când era 
frate și avea ascultarea la arhondaricul mănăstirii, i s-a în- 
tâmplat să fie singur în arhondaric, având ușile încuiate și 
pregătind mâncarea. Deodată a văzut un tânăr frumos in- 
trând și zicând: 

— Binecuvintează! Îmi este tare foame. 

Surprins, părintele Filaret i-a răspuns imediat cu ospi- 
talitate și dragoste: 

— Bine ai venit! Șezi! Cum te cheamă? 

tic 


Icoana Maicii Domnului <Antifonitria» 


— Mihail, a zis tânărul. 

Și, înainte de a fi pus mâncarea, tânărul a dispărut 
brusc... A fost convins că a fost un înger al Domnului. 

Într-o zi a auzit zarvă în faţa chiliei sale. Când a ieșit 
a văzut două rândunele care se băteau. Una, fiind mai 
mare și mai puternică, o ciupea și o lovea pe cealaltă, ră- 
nind-o grav. Bătrânul a intervenit imediat și a salvat-o pe 
cea bătută. A luat-o în chilia sa și a îngrijit-o până s-a 

făcut bine. De atunci rândunica, ca să-și arate recunoștin- 
ţa, nu l-a mai părăsit. Oriunde mergea bătrânul zbura și ea 
deasupra lui, așezându-se uneori pe capul sau pe mâinile 
bătrânului și, ciripind, căuta parcă să-l înveselească. 

Într-o zi, părintele Filaret a ieșit în mijlocul naturii, 
pentru a se ruga și a se îndulci de frumusețile ei. Rândunica, 
prietena sa, zbura pe lângă el. Așezându-se pe iarbă la oare- 
care distanță de mănăstire, după un timp bătrânul a fost 
cuprins de somn. Deodată rândunica a început să zboare 
agitată pe deasupra capului bătrânului, făcând zgomot de 
parcă ar fi vrut să-l trezească și să-i arate un pericol. 
Trezindu-se, bătrânul a văzut la o distanță mică de el un 
șarpe foarte mare. Rândunica își arătase dragostea față de 
bunul bătrân. 

Acum osemintele bătrânului au culoarea chihlimbaru- 
lui și împrăștie o mireasmă foarte plăcută. 

În Mănăstirea Constamonitu a viețuit și un părinte 
foarte simplu cu numele Agapie, care mai înainte fusese 
cioban. Era de o simplitate copilărească. Într-un timp a fost 
trimis cu ascultarea, pentru o perioadă, la un metoc al mă- 
năstirii numit Tripotamos. Acolo era un econom, îngrijin- 
du-se de treburile metocului, de care făcea ascultare. Într-o 
zi, economul i-a zis: „Apostol (acesta îi era numele din 
lume, căci încă nu fusese călugărit), fierbe niște ouă ca să le 
mâncăm la masă, dar lasă-le mai moi!“. „Să fie binecuvân- 
tat!“ a răspuns Apostol și s-a dus să împlinească porunca. 
După un timp a scos un ou din apa clocotită, l-a apăsat 
ici-colo și l-a pus din nou în apă. Puțin mai târziu a scos alt 
ou și l-a încercat: încă nu erau moi. A făcut același lucru și a 


Mănăstirea Constamonitu 193 


treia oară, dar a constatat cu uimire că în ciuda fierberii în- 
delungate, ouăle nu se înmuiau. L-a chemat pe părintele 
Gherman, economul, și i-a zis cu amărăciune: „Preacuvioase 
părinte, aceste ouă blestemate nu sunt bune de fiert! Le 
fierb de atâta timp, dar ele nu se înmoaie“. Neputându-și 
stăpâni râsul, părintele Gherman i-a spus: „Mai lasă-le 
puţin, Apostole, și se vor înmuia!“. Și Apostol i-a răspuns 
cu seriozitate: „Să fie binecuvântat, părinte!“. 

La fel ca toate celelalte mănăstiri, Mănăstirea Con- 
stamonitu a primit și ea danii românești, care au fost făcute 
de către domnitorii Vlad Înecatul, Petru Rareș, Mihnea 
Turcitul, Radu Mihnea, Constantin Șerban, Sfântul Ștefan 
cel Mare, Sfântul Neagoe Basarab, Vlad Călugărul și alții. 

Se găsește și la această mănăstire o bucată din Lemnul 
Sfintei Cruci, iar sfinte moaște sunt de la Sfântul Vasile cel 
Mare, Sfântul Loan Gură de Aur, Sfântul Evanghelist Luca, 
Sfântul Apostol Andrei, Sfinţii doctori Chir și loan, Sfântul 
Partenie, episcopul Lampsakului, Sfântul Haralambie, 
Sfântul Mucenic Artemie, Sfântul Prooroc Zaharia, Sfinţii 
40 de Mucenici, Sfântul Iacob Persul și mulți alții. 

Numărul călugărilor din această mănăstire este în jur de 


patruzeci. 


LOCAȘURI ROMÂNEȘTI LA 
SFÂNTUL MUNTE ATHOS 


Schitul Prodromu 


Qi Prodromu (Înaintemergătorul) a fost întemeiat 
între anii 1852-1866 de ieroschimonahul Nifon 
lonescu și ucenicul său, ieroschimonahul Nectarie. Este 
închinat Sfântului loan Botezătorul și se află pe teritoriul 
Mănăstirii Lavra. 

Cei care au contribuit cel mai mult la ridicarea 
schitului au fost Grigorie Ghica, domnitorul Moldovei, 
caimacanul Munteniei, Alexandru Ghica, Sofronie Mi- 
tropolitul Moldovei și Nifon, Mitropolitul Munteniei. 
Bineînţeles că nu au lipsit nici ajutoarele multor credincioși 
din România. 

Pe când se construia schitul, părintele Nifon, fiind 
plin de râvnă duhovnicească și având dragoste către Maica 
Domnului, se gândea cum ar putea dobândi o sfântă 

icoană a Maicii Domnului făcătoare de minuni, care să fie 
ocrotitoarea acestui sfânt lăcaș, precum au toate mănăsti- 
rile din Sfântul Munte. 


După multe rugăciuni a căutat să găsească pe oarecare 
pictor care ar putea să-i picteze o icoană cu Maica 
Domnului, dar punea și oarecare condiții: cât timp va lu- 
cra la icoană pictorul să se roage tot timpul, fără să mă- 
nânce ceva, iar după ce va mânca să nu mai picteze. 
Negăsind niciun pictor după dorința lui în Sfântul Munte, 
era în mare mâhnire. Dar, după rânduiala Maicii 
Domnului, în anul 1863 a mers în România cu părintele 
Nectarie pentru unele trebuinţe ale schitului. Ajungând la 
lași, au început să caute un pictor bun, care ar putea să 
picteze după dorința lor. 

După mai multe căutări au găsit un pictor cu numele 
lordache Nicolau, care locuia în Iași. Evlaviosul pictor a 
primit cu bucurie toate condițiile puse de părinți, dar își 
cerea iertare spunând că-i tremură mâna fiind bătrân și nu 

știe dacă va reuși. Părinţii l-au întărit spunându-i să-și pună 
nădejdea la Maica Domnului și i-au încredinţat lucrarea. 

După ce a pictat veșmintele și celelalte părți ale icoanei 
a ajuns la fețe, care se pictează întotdeauna la urmă, după 
cum se obișnuiește în arta picturii. Dându-și toată silința să 
le facă cât mai frumoase a constatat cu mâhnire că nu ieșeau 
după cum dorea el. Cu cât încerca mai mult, cu atât le făcea 
mai urâte. 

Ostenindu-se toată ziua, nu a reușit nimic. Venind și 
părinții să vadă icoana s-au întristat și ei de cele întâmplate, 
dar l-au încurajat pe pictor să mai încerce, că ei tot vor lua 
icoana așa cum va ieși. După ce au plecat părinții, pictorul a 
acoperit icoana cu o pânză albă, a încuiat ușa atelierului și 
s-a retras în camera lui, fără să mănânce în ziua aceea, fiind 
foarte întristat de nereușita lui. După multe rugăciuni la 
Maica Domnului s-a pus să se odihnească. Dimineaţa, 
sculându-se, a luat cheia și s-a dus să mai încerce pentru 
ultima dată de a face ceva, dar când a ridicat pânza de pe 
sfânta icoană, a văzut cu uimire că feţele erau cu desăvârșire 
îndreptate și bine încuviințate, pline de dumnezeiesc har și 
veselie, după cum se văd și acum. 

Văzând această minune, pictorul s-a închinat cu 
evlavie Maicii Domnului, apoi a chemat pe vecini să vadă 
și ei dumnezeiasca minune, după care a trimis pe unul 
din ucenicii săi să anunţe pe părinţi de cele întâmplate. 
Aflând părinţii, care se aflau în Iași, la Metocul Schitului, 
au trimis pe părintele Dositei, îngrijitorul metocului, să 
se încredinţeze de cele spuse. Ajungând la casa pictoru- 


lui, nu putea să intre din cauza mulțimii oamenilor. 

Părintele Dositei a luat icoana cu greu și, punând-o 
într-o trăsură, a adus-o la metoc, unde nu a mai lăsat pe 
nimeni să intre, apoi a făcut cunoscută Sfintei Mitropolii 
această minune. 

Venind Preasfinţitul Mitropolit Calinic Miclescu și 


câțiva clerici, au văzut sfânta icoană și, crezând, i s-au 

închinat cu evlavie, minunându-se și zicând: „Cu adevărat, 
mare dar ne-a dăruit Maica Domnului“, apoi a dat binecu- 
vântare să se facă aghiasmă, și intrând lumea la metoc se 
închina cu evlavie la sfânta icoană și cereau să [i se facă ru- 
găciuni și aghiasmă. Și îndată a început darul Maicii lui 
Dumnezeu a lucra prin sfânta icoană și a face minuni, din 
care vom istorisi câteva: 

Un om avea albeață pe ochi încât se vedeau luminile 
ochilor ca laptele și, aducându-l, s-a închinat cu evlavie 
Maicii Domnului spălându-și ochii cu aghiasmă, din care a 
luat și acasă. După trei zile a venit să mulțumească Maicii 
Domnului, având ochii curați și văzând foarte bine. 

Altul avea lepră pe tot corpul, încât era numai bube. 
Închinându-se cu credință la sfânta icoană și stropindu-se 
cu aghiasmă, a căzut lepra de pe el ca niște solzi și s-a 
curățit. 

Un boier a venit și a spus că fiul lui de trei zile numai 
după suflare se cunoaște că este viu. Și, rugându-se Maicii 
Domnului și luând aghiasmă, s-a dus acasă și a stropit copi- 
lul care pe loc s-a trezit ca din somn și s-a sculat sănătos. 
Apoi tatăl său plin de bucurie l-a adus și s-au închinat la 
sfânta icoană. 

De la lași au plecat cu icoana și s-au oprit în orașul 
Huși. Și aici s-a adunat mult popor, dorind să se închine 
sfintei icoane. 

Aflând și domnitorul loan Cuza, acesta a zis: „Să se 
oprească icoana în ţară, că aici s-a făcut minunea“. Atunci 
părinții și-au continuat drumul, grăbindu-se, pentru a nu le 
fi luată sfânta icoană. 

Au poposit în orașul Bârlad și au dus sfânta icoană în 
casa doamnei Ecaterina Șuţu, care a primit-o cu multă dra- 
goste și evlavie. Apoi au fost chemați să o ducă în Catedrala 
orașului pentru a se închina lumea. Vom aminti aici două 
dintre multele minuni care s-au făcut: 

Era în oraș un învățător înțelept care avea la școala lui 
pe fiii celor mai însemnate persoane din oraș. Ziceau bâr- 
lădenii că este de treabă și cinstit, numai că nu merge la 
biserică decât la Sfintele Paști și nu are evlavie la cele sfin- 
te. Acela, auzind de sfânta icoană, a trimis trăsura, rugând 
pe părinți să vină cu icoana la casa lui. Dar părinții i-au 
răspuns că nu se cade să meargă icoana la casa lui, ci mai 
vârtos este ca el să vină să se închine la sfânta icoană. Însă 
el a insistat, trimițând de mai multe ori trăsura. După 
rugămințile lui și ale altor oameni, părinţii au acceptat să 
meargă cu icoana, dar, când au vrut să o ridice, s-a făcut 
foarte grea, încât abia patru oameni au reușit să o ducă 
până la trăsură. Când au încercat s-o așeze în trăsură, to- 
cul icoanei s-a desfăcut din toate încheieturile și a trosnit 
foarte tare. Din aceasta au cunoscut cu toții că Maica 
Domnului nu voiește să meargă la casa acelui om. Când 
s-au întors în Catedrală, icoana s-a făcut așa de ușoară 
încât au dus-o doi oameni. 

O doamnă care era grav bolnavă și locuia în afara ora- 
șului, la moșie, auzind de sfânta icoană, dorea să i se închi- 
ne, dar se temea să meargă cu trăsura ca să nu moară pe 
drum. În noaptea aceea i s-a arătat Maica Domnului în vis 
în chipul icoanei, poruncindu-i să se scoale și să vină ime- 
diat la Bârlad să se închine la icoană și să ia binecuvântare. 

Cum s-a suit în trăsură, îndată s-a simțit sănătoasă și ve- 
nind s-a închinat cu evlavie propovăduind minunea și zi- 
când că această icoană a văzut-o în vis. 

De acolo, au dus sfânta icoană la Galaţi, la biserica 
Sfinţilor Împărați. În această biserică lucra un pictor care, 
văzând îmbulzeala poporului, a început a ocărî pe oameni 
zicând: „De ce credeți basmelor călugărești? Un pictor bun 
poate să picteze o icoană mult mai frumoasă“. Pe când zicea 
el acestea și privea cu nerușinare la sfânta icoană, deodată a 
văzut chipul Maicii Domnului schimbându-se. Atunci s-a 
îngrozit așa de tare că s-a înțelepțit pe loc și spunea poporu- 
lui să se închine cu evlavie, căci cu adevărat s-a pictat cu 
minune dumnezeiască. 

După plecarea sfintei icoane din lași, s-a întâmplat aici 
o altă mare minune. Un evreu avea un han la drum. 
Ducându-se cu negoţul, a lăsat la han pe soția sa, pe copiii 
săi și o slugă. S-a întâmplat însă de a murit evreul acolo 
unde s-a dus, iar un prieten de-al lui, tot evreu, l-a îngropat. 
A luat marfa și banii care au rămas și le-a adus soţiei, spu- 
nându-i și de moartea bărbatului ei. După ce a plecat, dia- 
volul a pus în mintea slugii să o omoare pe evreică, să-i ia 
averea și să fugă de acolo. 

Și așa, într-o noapte a intrat la evreică și a amenințat-o 
că dacă nu-i va da toți banii pe care îi are o va omorî. Evreica 
văzând că nu face nimic cu rugămințile, i-a dat tot ce avea, 
numai ca să-și scape viața. Dar sluga, după ce a luat banii, 
s-a gândit s-o spânzure. Pregătind el spânzurătoarea, evrei- 
ca îl ruga să o lase cu viață, dar el nu o băga în seamă. Atunci 
și-a adus aminte de icoana Maicii Domnului, despre care 

auzise că s-a pictat singură și face multe minuni. Deci, fiind 
în acea nevoie, a început a se ruga cu lacrimi, zicând: „Maica 
Domnului! Dacă chipul tău s-a pictat cu dumnezeiască mi- 
nune, după cum am auzit, și tu ești adevărata Născătoare de 
Dumnezeu, izbăvește-mă de această primejdie și eu atunci 
voi crede și mă voi boteza cu toată casa mea“. Acestea și 
multe altele zicând evreica cu mare plângere, sluga s-a apro- 
piat să-i pună laţul în gât. Socotind el că lațul este prea sus 
și nu o va putea ridica, a lăsat laţul puțin mai jos, apoi suin- 
du-se pe un scaun a pus laţul în gâtul său, să vadă de este 
potrivit și, cu îngăduința lui Dumnezeu, sluga a călcat pe o 
margine a scaunului, acesta i-a sărit de sub picioare și sluga 
a rămas spânzurată. Văzând minunea, evreica a rămas în- 
cremenită de frică și crezând Maicii Domnului, s-a botezat 
cu toată casa el. 

De la Galaţi, părinții au luat sfânta icoană, s-au urcat 
într-o corabie și au pornit spre Sfântul Munte. Când au 
ajuns la limanul schitului românesc, au trimis veste să vină 
preoții îmbrăcaţi în sfintele veșminte, cu cântări și tămâieri 
spre întâmpinarea sfintei icoane și așa, cu cinste, au dus-o și 
au așezat-o în biserică. 

În schit era un monah foarte bolnav, cu numele 
Inochentie, care abia mai respira, fiind de trei săptămâni 
nemâncat, nemaiputând nici vorbi. Când a intrat sfânta 
icoană, monahul s-a trezit ca dintr-un somn și a cunoscut 
că a venit icoana Maicii Domnului; el a cerut să-l ducă să 
se închine sfintei icoane. Închinându-se cu evlavie a zis: 
„Maica lui Dumnezeu, de-mi este de folos să mai trăiesc, 
fă-mă sănătos, căci cred că poţi; iar de nu, fie după cum 

voiești tu, Stăpâna mea!“. Acestea zicând, s-a întors la 
chilie vesel și plin de duhovnicească bucurie. Apoi a cerut 
să-i aducă o cămașă curată să se schimbe și să fie îmbrăcat 
în toate hainele călugărești, căci era schimnic, și să fie 
împărtășit cu Dumnezeieștile Taine. După aceea, trecând 
cam o oră de când se închinase la sfânta icoană și-a dat 
sufletul în mâinile lui Dumnezeu, având protectoare pe 
însăși Maica Domnului spre a-i mijloci fericirea veșnică. 

Un alt monah, crezându-și minţii sale, a plecat din 
schit fără binecuvântare și s-a dus să se nevoiască într-o 
peșteră. Odată, pe când se ruga, a văzut ceva ca un lucea- 
făr coborând și stând deasupra capului său, dar el și-a 
continuat canonul, încurajându-se. Deodată, acel luceafăr 
a trăsnit atât de tare, încât monahul, plin de spaimă, a 
căzut la pământ ca mort. S-a deșteptat după trei zile, dar 
era surd cu desăvârșire și slăbit cu totul. Târându-se cu 
greu, a venit la schit, mărturisind părinţilor despre ispita 
drăcească pe care a avut-o. Văzându-l părinții și făcân- 
du-li-se milă de el l-au dus în biserică la icoana Maicii 
Domnului și înălțând multe rugăciuni a fost vindecat, re- 
venindu-i auzul ca mai înainte. 

Minunile sunt nenumărate, dar le-am amintit doar pe 
acestea. 

Icoana Maicii Domnului este îmbrăcată în argint și 
împodobită foarte frumos. Uneori Maica Domnului își 
schimbă înfățișarea, devenind foarte întunecată sau foarte 
strălucitoare. Icoana este așezată în fața catapetesmei, la 
iconostasul din partea stângă. Iconostasul este împodobit și 


poleit cu aur. In fața icoanei se află un sfeșnic împărătesc. 


Schitul Prodromu 203 


Maica Domnului din icoană este impunătoare, asemenea 
unei împărătese ce stă pe scaunul ei. 

Pe locul unde se află astăzi schitul, cu mulți ani în 
urmă, cuviosul Marcu (ucenicul Sfântului Grigorie 
Sinaitul) a văzut pe Maica Domnului șezând ca o Îm- 
părăteasă pe un tron, fiind înconjurată de Îngeri și de 
Arhangheli și de toţi cuvioșii Sfântului Munte, care îi se 
închinau și o slăveau. Avea palate de aur înalte. Toate 
acestea închipuiau și arătau biserica care s-a făcut la 
timpul cuvenit și unde Maica Domnului, prin icoana sa, 
este ca o Împărăteasă ce se îngrijește de toți cei ce se ne- 
voiesc în acest schit românesc. 

Icoana este numită «Prodromița» și se prăznuiește pe 
12 iulie. 

În Schitul Prodromu se mai află și alte icoane făcătoare 
de minuni: Icoana Maicii Domnului «Apărătoare de foc», 
care a scăpat de multe ori schitul de incendiu. În fiecare an 
se face aghiasmă și procesiune cu această sfântă icoană. Altă 
icoană a Maicii Domnului este «Înainte Vestitoarea», apoi 
icoana Maicii Domnului «Ctitoriţa». Mai sunt icoana 
Sfintei Treimi și icoana Sfântului loan Botezătorul, care 
este foarte veche. Fa se păstrează în Paraclisul cel vechi, care 
a fost rezidit în anul 1660 de duhovnicul Filotei. Icoana a 
fost îmbrăcată în argint de către domnitorul Moldovei, 
Grigorie Al. Ghica, în anul 1853. 

Se spune că în anul 1821, când a început revoluția gre- 
cilor împotriva turcilor, aceștia au venit cu multă armată și 
în Sfântul Munte, vrând să-l jefuiască. Ajungând și la Chilia 
Prodromu (pe locul unde mai târziu s-a înființat schitul) nu 

au găsit mai nimic, deoarece monahii ascunseseră lucrurile 
de valoare. Intrând soldaţii turci în paraclis căutau ceva lu- 
cruri sau icoane pe care să le fure. 


Icoana Sfântului loan Botezătorul 


Repezindu-se spre icoana Sfântului loan Botezătorul, 


acesta s-a încruntat spre ei încât au fost cuprinși de frică și 

au scos pistoalele începând să tragă asupra icoanei. Însă i-a 
cuprins și mai mult groaza când au văzut că gloanțele se 
întorceau și îi loveau tot pe ei. Atunci au fugit, nemaifăcând 
niciun rău. 

Dintre sfintele moaște care se află în biserica schitului 
amintim pe cele ale Sfinţilor Ierarhi loan Gură de Aur, 
Grigorie Teologul și Modest, Patriarhul Ierusalimului, ale 
Sfântului Apostol Matei, ale Sfintei Mari Muceniţe 
Varvara, ale Sfinţilor 40 de Mucenici din Sevastia, precum 
și moaște de la Sfântul Mucenic Trifon, Sfinţii Doctori fără 
de arginți Cosma și Damian și Cuviosul Antipa de la 
Calapodești, Sfântul Arhidiacon Ștefan, Sfântul Mare 
Mucenic Gheorghe, Sfântul Nil Izvorâtorul de Mir, Sfântul 
Mare Mucenic Haralambie, Sfântul loan Botezătorul. 

Astăzi, schitul Prodromu trece printr-o nouă perioadă 
de înflorire, având ca stareţ pe Părintele Atanasie, iar nu- 
mărul părinţilor care se nevoiesc în acest sfânt locaș a ajuns 


la patruzeci. 


Schitul Lacu 
aia iata Ci stiati 


Acest schit mai este cunoscut și sub numele de Schitul 
«Sfântul Mucenic Dimitrie». Se află în partea centrală a 


Peninsulei, între Turnul Amalfino și Mănăstirea Sfântul 

Pavel, fiind locuit de călugări români, și aparţine de 
Mănăstirea Sfântul Pavel. 

«Lako» în traducere înseamnă «groapă», adică «Schitul 
din groapă». Într-adevăr, este înconjurat din trei părți de 


munți, cu o singură ieșire spre mare, pe valea pârâului. 


Biserica Mare a Schitului. Sus se vede Chilia Sf. Mc. Artemie 

Încă din secolul al XIV-lea, aici au locuit călugări sârbi, 
vieţuind în asceză și pustnicie. Într-un Pateric Athonit se 
spune că Schitul Lacu era numit «Pustia cea mai dintru 
adânc» sau « Tebaida Sfântului Munte», fiind un loc pustni- 
cesc foarte retras. În timpul ocupaţiei turcești, schitul a cu- 
noscut și perioade de pustiire, însă pe la anul 1760 a fost 
reînființat de monahul moldovean Daniil. 

După anul 1830, au venit mulți călugări români, iar 
schitul a cunoscut o mare înflorire. În anul 1855 erau cinci 
Chilii cu paraclise și șaisprezece Colibe, iar numărul călugă- 
rilor ajunsese la treizeci și doi, majoritatea fiind veniţi din 
Mănăstirile Cernica și Căldărușani. În 1849 a fost ridicată 
bisericuţa cimitirului, cu hramul Sfântul Lazăr cel a patra zi 
înviat. 

Între anii 1898-1904 s-a construit biserica mare a schi- 
tului închinată Sfântului Mare Mucenic Dimitrie, iar pe 
parcurs s-au mai construit și alte chilii, ajungând la două- 
zeci și patru, numărul călugărilor trecând de o sută. 

După Al Doilea Război Mondial, a început să scadă și 
numărul monahilor români din Schitul Lacu, ca de altfel 
din întreg Sfântul Munte. În anul 1991 mai erau doar două 
chilii populate cu trei călugări. De atunci, însă, prin grija 
Maicii Domnului și a Sfântului Mare Mucenic Dimitrie, 
schitul a început să reînvie, venind și alți călugări din 
România. În momentul de față schitul se află în mare înflo- 
rire având treisprezece chilii locuite, care au fost reconstru- 
ite prin multă osteneală, şi trei chilii în construcție: Chilia 
Sfinţilor Arhangheli, Chilia tuturor Sfinţilor şi Chilia 

Sfântului Mare Mucenic Gheorghe. Numărul călugărilor a 
ajuns la frumoasa cifră de cincizeci. 

Chiliile Schitului Lacu sunt următoarele: Chilia Buna 
Vestire, Chilia Sfântului Mare Mucenic Artemie, Chilia 
Sfântului Ierarh Nicolae, Chilia Acoperământul Maicii 
Domnului, Chilia Înălțarea Domnului, Chilia Întâmpinarea 
Domnului, Chilia Sfântului Prooroc Ilie, Chilia Cuviosului 
Antonie cel Mare, Chilia Nașterea Maicii Domnului, 
Chilia Adormirea Maicii Domnului, Chilia Izvorul 
Tămăduirii, Chilia Intrarea în Biserică a Maicii Domnului, 
Chilia Sfinţilor Athoniţi. 


Sfântul Mare Mucenic Dimitrie din Biserica Mare 

Fiecare chilie are câte un stareț sub ascultarea căruia 
se nevoiesc cei care fac parte din obștea lui. În timpul 
săptămânii, fiecare chilie își are programul ei, iar dumini- 
ca și în sărbători se întâlnesc cu toții la biserica mare a 
schitului, numită Kiriacou (biserica de duminică), unde 
săvârșesc slujbele împreună. La sărbătorile mari se fac pri- 
vegheri de toată noaptea. După privegheri se retrag din 
nou la chilii, unde petrec în liniște și rugăciuni restul 
săptămânii. 

Starețul schitului se schimbă anual, adică fiecare chilie 
are un an conducerea schitului, și poartă numele de «dicheu», 
adică cel care este drept și face dreptate. 

O mare mângâiere a părinţilor din schit este icoana 
făcătoare de minuni a Maicii Domnului numită 
«Lacuschitiotisa». Icoana este de o rară frumusețe, fiind 
pictată după modelul icoanei «Prodromița». 

Spunea unul din părinţii schitului că, mergând odată 
în Cipru, a trecut pe la o familie cunoscută. Aceștia aveau 
o fetiță în spital, grav bolnavă, urmând să fie operată. 
Călugărul a fost rugat să meargă la spital și să le binecu- 
vinteze fetița. La spital, monahul a scos o iconiță cu Maica 
Domnului «Lacuschitiotisa», a binecuvântat pe bolnavă 
făcându-i semnul crucii pe cap și i-a dat să sărute iconița. 
Imediat fetița s-a ridicat din pat și a zis mamei sale: 

— Mamă, nu mai sunt bolnavă! Nu mai am nevoie de 
operaţie! Să mergem acasă, că m-a vindecat Maica 
Domnului. 

Altădată, un creștin cunoscut unui părinte din schit 
mergea cu mașina, având toată familia cu el. Conducând 

cu viteză mare, la o intersecţie i-a ieșit o mașină în față. 
Neavând altă soluţie a călcat brusc frâna și a răsucit vola- 
nul. Mașina a ieșit de pe șosea, fiind gata să se răstoarne. 
Atunci au văzut o mână de femeie care a apucat mașina și 
a îndreptat-o pe drumul ei. Mașina și-a continuat mersul 
ca și cum nu s-ar fi întâmplat nimic. Aceasta s-a petrecut 
în timpul nopţii. După această minunată izbăvire de la 
moarte, omul a tras mașina pe dreapta și a zis soției: 
„Maica Domnului ne-a salvat!“. Și căutând în buzunar a 
găsit că avea cu el o copie după icoana Maicii Domnului 
«Lacuschitiotisa». Chiar în noaptea aceea a sunat la pă- 
tintele cunoscut din Schitul Lacu și i-a zis: „Părinte, 
Maica Domnului «Lacuschitiotisa» ne-a salvat de la 
moarte sigură“. Apoi a făgăduit că va contribui cu o sumă 
de bani pentru a fi îmbrăcată icoana în argint. 

Cu ajutorul Maicii Domnului, în Chiliile Buna Vestire, 
cea a Sfântului Mucenic Artemie și Chilia Intrarea Maicii 
Domnului în Biserică se săvârşeşte Sfânta Liturghie zilnic. 

La una din colibele schitului s-a nevoit părintele 
Gherasim, care cânta foarte frumos. Se spune că veneau că- 
lugării greci și-l chemau să cânte la hramuri. 

La chilia Adormirea Maicii Domnului, refăcută în în- 
tregime, s-au nevoit pe la sfârșitul secolului al XIX-lea du- 
hovnicul Leontie cu cei trei ucenici ai săi: Atanasie, Dositei 
și Vlasie. Acest duhovnic era cu metania din Mănăstirea 
Neamţ. 

Chilia este așezată în partea dreaptă a pârâului Lacu, 
care, fiind așezată sub munte, în timpul iernii nu este lumi- 


nată de soare decât cel mult două ore, la amiază. 

Săvârșeau zilnic Sfânta Liturghie, nevoindu-se cu pri- 
vegherea de noapte. Trăiau într-o mare sărăcie și erau aju- 
taţi de ceilalți părinţi, care se minunau de râvna lor. 

La biserica mare a schitului se află o părticică din 
Lemnul Sfintei Cruci și câte o părticică din moaștele 
Sfântului Haralambie și ale Sfinților Mucenici de la Schitul 
Iviru: Eftimie, Ignatie și Acachie. 

De asemenea, la Chilia Sfântului Mare Mucenic 
Artemie se găsește o părticică din Lemnul Sfintei Cruci și 
părticele din moaștele mai multor sfinți, dintre care amin- 
tim pe Sfântul Mare Mucenic Artemie, Sfântul Mare 
Mucenic Gheorghe, Sfântul Mare Mucenic Pantelimon, 
Cuviosul Siluan Athonitul, Cuviosul Sofronie Caliga, cel 
care a fost stareț al Mănăstirii Sfântul Pavel. 

Multe părticele de sfinte moaște sunt și la celelalte chilii 
ale Schitului Lacu. 


Alte locașuri românești 


* Chilia Sfântului Apostol și Evanghelist loan de la 
Provata unde se nevoiesc opt părinți români din Basarabia. 

* Chilia Sfântului loan Botezătorul tot de la Provata 
unde se nevoiesc doi părinți români (aceste două chilii se 
găsesc pe teritoriul Lavrei). 

* Chilia Intrarea în Biserică a Maicii Domnului, care 
aparține Mănăstirii Dionisiu și alte colibe unde se nevoiesc 
părinți români. 

* Chilia Sfântului Mare Mucenic Gheorghe de la 
Capsala unde se nevoiesc trei părinți români. 

* Chilia Sfinţilor Doctori fără de arginți Cosma și 
Damian din Capsala unde se nevoiește un român. 

În zona Capsalei, care se află pe teritoriul Mănăstirii 
Pantocrator, au fost multe chilii românești în care au viețuit 
părinți cu viață sfântă. 

Amintim pe părintele "Trifon care a trăit într-o sărăcie 
totală. Casa îi era aproape dărâmată, iar când ploua, apa se 
găsea peste tot în chilia sa. Părintele Trifon nu se îngrijea de 
nimic pământesc. 

Un alt cuvios a fost părintele Irodion. Acesta a avut da- 
rul înaintevederii și se prefăcea nebun. 

Părintele Fanurie avea o viață sfântă și așa au fost mulți 
alții, doar de Dumnezeu știuți. 

La Colciu se află Chilia Sfântului Mare Mucenic 
Gheorghe unde se nevoiesc opt părinți români. Aici vieţu- 
iește și părintele Dionisie!, care a depășit vârsta de nouăzeci 
de ani, un mare duhovnic și mângâietor de suflete. 


Mormântul simplu al părintelui Dionisie de la Colciu 


Altă chilie de la Colciu, cu hramul Sfântul loan 
Botezătorul, adăpostește doi părinți români. 


1 Între timp, Părintele Dionisie s-a mutat la Domnul (în anul 2004), 
având nouăzeci și cinci de ani. (n. ediz) 

Nu departe de Colciu, puțin mai în vale, se află Chilia 
Sfântului Ipatie unde se nevoiesc trei părinți români. 
Zona în care se găsește chilia are o climă foarte bună și 
livezi bogate. Aceste trei chilii sunt pe teritoriul Mănăstirii 
Vatopedu. 

Chilia Adormirii Maicii Domnului se găsește pe teri- 
toriul Mănăstirii Xeropotamu și aici se nevoiesc doi pă- 
rinți români. 

La Schitul Sfânta Ana, un părinte român se nevoiește 
la Chilia Sfântul Pantelimon. 

La trei kilometri distanță de Schitul Prodromu, pe 
drumul ce duce spre Coliba Sfântului Nil, se nevoiește de 
mulți ani un părinte român, care trăiește singur într-o co- 
libă. Acest părinte iese foarte rar și doar pentru cele nece- 
sare. Mai în adâncul pustiei se nevoiește de patru ani un 
alt părinte român. 

Poate vor mai fi și alți părinți pustnici, ce se nevoiesc 
neștiuți de oameni, pe care îi vede și îi cunoaște doar 
Bunul Dumnezeu, pe Care ei Îl slăvesc neîncetat. 


A 


În cartea „Livada de flori duhovnicești“ se spune că 
era un duhovnic cu viață sfântă, care avea multe vedenii și 
descoperiri. La sfârșitul vieții sale s-a învrednicit de o mi- 
nunată și înspăimântătoare vedenie: 

A văzut pe Domnul nostru lisus Hristos șezând pe 
scaunul slavei și de-a dreapta Lui pe Preacurata Stăpână. 
Toată oastea cerească sta așteptând porunca Stăpânului. 

A poruncit Domnul unui înger să sune din trâmbița cea 
înfricoșată pe care o ţinea în mâini și a ieșit un astfel de 
sunet, încât s-a cutremurat toată lumea ca o frunză de 
copac când o bate vântul. După puţină vreme a făcut ia- 
răși semn Domnul către înger să trâmbițeze a doua oară și 
îndată a trâmbiţat. 

Maica lui lisus, cunoscând că după al treilea sunet al 
trâmbiţei are să se sfârșească lumea, s-a sculat de pe scau- 
nul său și căzând la Preacuratele picioare ale Dreptului 
Judecător se ruga cu stăruință să dea vreme de pocăință 
păcătoșilor, ca să-și plângă păcatele lor. Domnul i-a răs- 
puns, zicând: 

„Știi, Maica Mea preaiubită, câte lucruri de rușine să- 
vârșește lumea cea nemulțumitoare, în fiecare zi. Așadar, 
nu este cu bună cuviință, nici cu dreptate ca în vreun chip 
să-i miluiesc, căci nu numai bărbaţii mireni și femeile, dar 
chiar și clericii și monahii Mă rănesc în cele dinlăuntru și 
Mă răstignesc și cu totul au necinstit sfântul chip și înge- 
reasca petrecere, prin desfrânările lor“. 

Atunci Stăpâna se ruga mai cu stăruință, zicând: 

„Fiul meu Cel Preadulce, ascultă-mă pe mine, Maica 
Ta, ca, pentru milostivirile îndurărilor Tale și pentru 
Preacuratele Patimi ce ai răbdat, să Te înduri spre cei 
păcătoși“. 

Iar El a 28 

„Cunosc, o, Maica Mea, că de multe ori prin rugăciu- 
nile și cererile tale M-ai îmblânzit și nu M-ai lăsat să fac 
judecata ce li se cuvenea. Dar oamenii nicidecum nu s-au 
făcut mai buni și nici nu s-au abătut de la răutatea și 

vicleșugul lor de mai înainte; ci mai vârtos s-au făcut mai 
răi, defăimând Crucea și Patima Mea. Ighemonii și boie- 
rii muncesc cu nerușinare poporul cel supus lor și necin- 
stesc sfintele legi prin petrecerea lor cea desfrânată. 
Poporul cel de obște iarăși leapădă și defaimă poruncile 
Mele, săvârșind voile lor cele trupești: desfrânările, ucide- 
rile, nedreptăţile și alte fărădelegi pline de rușine și adu- 
cătoare de moarte“. 

Atunci Stăpâna iarăși a zis: 

„Toate acestea sunt adevărate, Preadulcele meu Fiu, 
dar mă rog [ie, ca pentru nemărginita Ta milostivire să le 
trimiți lumina darului Tău, ca să-și cunoască păcatele lor 
și, întorcându-se la Tine, să dobândească iertare. Așa, 
mult-Milostive Doamne, auzi-mă pe mine și împlinește 
cererea aceasta, nu pentru că i se cuvine lor, că nevrednici 
sunt de milă și de iertare, ci pentru dragostea mea și a 
tuturor sfinților care și-au vărsat sângele pentru numele 
Tău și și-au dat la felurite morți trupurile și au defăimat 
toate plăcerile lumii, pentru a avea dragostea Ta. Deci, 
ascultă, mult-Milostive, rugăciunea noastră“. 

Atunci toţi sfinţii s-au închinat cu Preasfânta 
Fecioară, rugând pe Domnul să facă milă. 

Judecătorul Cel Preaîndurat, înduplecându-Se prin 
rugăciunile Maicii Sale și ale tuturor sfinților, a răspuns 
cu față lină: 

„M-ai biruit, Maica Mea, prin rugăciunea ta cea mi- 
lostivitoare și ai îmblânzit dreapta Mea mânie. Să se facă, 
dar, voia ta. Iar voi, prietenii Mei, prin rugăciunile voas- 
tre aţi schimbat mânia Mea întru milă. Așadar, trimit 

iarăși în lume învățători și propovăduitori să îndrepteze 
pe cei ce păcătuiesc“. 

Acestea zicând Stăpânul, a luat sfârșit vedenia pe care 
a povestit-o preotul cel zis mai sus tuturor fraților mănăs- 
tirii. Și pentru a-i încredința că a fost adevărată vedenia, 
le-a spus și unele greșeli ascunse — pe care i le-a descoperit 
Domnul —, fiecăruia deosebi, ca să se îndrepteze. Acestea 
zicând, cuviosul și-a dat sufletul în mâinile lui Dumnezeu. 


Vedeţi, fraţii mei, câtă putere are rugăciunea 
Preasfintei Fecioare către Preaînduratul său Fiu, lisus 
Hristos? Deci, veniţi să ne plângem aici păcatele și fără- 
delegile noastre, ca să nu le plângem mai târziu, veșnic și 
fără folos. Veniţi să cădem cu toţii la preacuratele picioare 
ale Maicii lui Dumnezeu și să strigăm cu credință: 


Ușa milostivirii deschide-o nouă binecuvân- 
zată Născătoare de Dumnezeu Fecioară, ca să nu 
Pierim cei ce nădăjduim întru tine, ci să ne izbă- 
vim prin tine din nevoi, că tu ești mântuirea 


neamului creştinesc. Amin. 


O chilie de la Colciu 


«Întru smerenia noastră ne-a pomenit pe noi Domnul 

